Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-11-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΔ΄ συνεδριάσεώς του, της Τετάρτης 28 Νοεμβρίου 2018 σε ό,τι αφορά την ψήφιση στο σύνολο του σχεδίου νόμου: «Υποχρεώσεις αερομεταφορών σχετικά με τα αρχεία επιβατών - προσαρμογή της νομοθεσίας στην Οδηγία (ΕΕ) 2016/681 και άλλες διατάξεις»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 30 Νοεμβρίου 2018: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 181/26-11-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014-2020». 2. Η με αριθμό 176/21-11-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Διορισμός νέου Γενικού Γραμματέα Ενημέρωσης και Επικοινωνίας». 3. Η με αριθμό 189/27-11-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Εσωτερικών, με θέμα: «Προβλήματα στην κάλυψη ατομικών αναγκών σε καυσόξυλα των κατοίκων του Δήμου Μύκης στην Περιφερειακή Ενότητα Ξάνθης». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 182/26-11-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια, λίγο πριν τις δημοτικές εκλογές, προκαλώντας σύγχυση και αναστάτωση». 2. Η με αριθμό 117/30-10-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Επικρατείας, με θέμα: «Άμεση αντιμετώπιση των προβλημάτων της εξαγωγικής εταιρείας αγροτικών προϊόντων της Αργολίδας «GERFA - Γ. Ν. ΦΡΑΓΚΙΣΤΑΣ» -2.000 παραγωγοί, 400 και 700 εργαζόμενοι στον αέρα». 3. Η με αριθμό 121/1-11-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων». 4. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για τη ναυτική εκπαίδευση». 5. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου». 6. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο». Αρχίζουμε τη συζήτηση με την πρώτη με αριθμό 179/26-11-2018 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Εξωτερικών, με θέμα: «Αυξημένη τουρκική προκλητικότητα στο Αιγαίο και την ανατολική Μεσόγειο». Κύριε Κουμουτσάκο, έχετε τον λόγο για την πρωτολογία σας.
Ευχαριστώ, κύριε Πρόεδρε. Η συζήτηση σήμερα είναι πραγματικά επίκαιρη, διότι η Τουρκία με δηλώσεις και κυρίως με ενέργειες αμφισβητεί το Διεθνές Δίκαιο της θάλασσας επανειλημμένα. Δημιουργεί έτσι μια κατάσταση ιδιαίτερα επικίνδυνη στην ανατολική Μεσόγειο και στο Αιγαίο. Ταυτόχρονα, η Κυβέρνηση εδώ και περίπου δύο μήνες στέλνει αντιφατικά μηνύματα ως προς το πώς πρέπει να αντιμετωπίσουμε αυτό το θέμα. Εδώ αναφέρομαι συγκεκριμένα στη συνάντηση με τον κ. Ερντογάν του κυρίου Πρωθυπουργού, του κ. Τσίπρα, ο οποίος θα ήταν καλό να είναι ως Υπουργός Εξωτερικών σήμερα εδώ, γιατί είναι σοβαρά τα θέματα αυτά. Στις 25 Σεπτεμβρίου, μετά τη συνάντηση αυτή, εκπέμπεται ένα θετικό μήνυμα ότι οι ελληνοτουρκικές σχέσεις έχουν περάσει σε καλύτερη περίοδο. Τι ακολουθεί; Ακολουθούν οι δύο χειρότεροι μήνες του χρόνου σε παραβατική συμπεριφορά και τουρκική προκλητικότητα. Συγκεκριμένα αναφέρω ότι τον Οκτώβριο, δηλαδή μερικές μέρες μετά απ' αυτή τη συνάντηση, όπου η Κυβέρνηση εξέπεμψε αυτό το θετικό μήνυμα, γίνονται διακόσιες δέκα τέσσερις παραβάσεις, τριακόσιες ογδόντα μία παραβιάσεις, με είκοσι πέντε οπλισμένοι σχηματισμοί αεροσκαφών και δεκαπέντε εμπλοκές. Το ίδιο περίπου ακολουθεί και τον Νοέμβριο. Σε συγκεκριμένη ημερομηνία μάλιστα στις 22 Νοεμβρίου, πριν από λίγες μέρες, δηλαδή όπου έχουμε δέκα οπλισμένα τουρκικά αεροσκάφη και σαράντα μία παραβιάσεις στον εναέριο χώρο του Αιγαίου. Όμως, δεν είναι μόνο αυτά. Είναι και οι δηλώσεις και δεν αναφέρομαι μόνο στο εθνικιστικό κόμμα του κ. Μπαχτσελί που μιλάει για σκληρή ανταπόδοση και απάντηση στην Ελλάδα. Είναι και ο εκπρόσωπος του κυβερνητικού κόμματος, είναι ο Υπουργός Εθνικής Άμυνας Ακάρ, είναι τελευταία ο Τούρκος Πρωθυπουργός Ερντογάν με δηλώσεις που δεν είναι απλώς αντιπαραγωγικές, αλλά επικίνδυνα προκλητικές. Πού οφείλεται αυτή η αναντιστοιχία κυβερνητικών εκτιμήσεων, προβλέψεων και γεγονότων, κύριε Υπουργέ; Γιατί εκτιμήσατε ότι τα πράγματα πάνε καλύτερα, ενώ τα πράγματα πήγαν πολύ χειρότερα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Να θυμίσω ότι η χρονιά που πέρασε, το 2018, είναι η χειρότερη σε ατμόσφαιρα και ενέργειες χρονιά των ελληνοτουρκικών σχέσεων εδώ και πολλά χρόνια. Είναι η χρονιά που ακολούθησε την επίσκεψη Ερντογάν. Τότε εμείς λέγαμε ότι η επίσκεψη εκείνη, αντί να βελτιώσει, δηλητηρίασε τις ελληνοτουρκικές σχέσεις. Ήλθαν τα γεγονότα να το επιβεβαιώσουν. Κάτι τελευταίο: Μιλάτε για διαύλους επικοινωνίας. Καλοδεχούμενοι και πρέπει να υπάρχουν, αλλά πού είναι, ποιοι είναι αυτοί και πώς λειτουργούν; Ο ένας δίαυλος επικοινωνίας είναι το Ανώτατο Συμβούλιο Συνεργασίας, το οποίο δεν έχει γίνει εδώ και έναν χρόνο. Μάλιστα εκείνο που είχε προβλεφθεί να γίνει μετά την επίσκεψη Ερντογάν δεν έγινε καθόλου, δηλαδή εκείνο του Φεβρουαρίου του 2018. Μέχρι τώρα δεν έχει γίνει. Εδώ και έναν χρόνο δεν υπάρχει. Αυτό είναι το ένα. Δεύτερον: Οι διερευνητικές επαφές για την οριοθέτηση υφαλοκρηπίδας και την πιθανή προσφυγή στο δικαστήριο με αυτό το αντικείμενο. Διερευνητικές επαφές δεν γίνονται, δεν υπάρχουν.
Κύριε Κουμουτσάκο, έχετε και δευτερολογία.
Αυτά είναι πολύ σοβαρά πράγματα, κύριε Πρόεδρε. Τελειώνω σε ένα λεπτό. Ο άλλος δίαυλος ήταν το Steering Commitee, η Κατευθυντήρια Επιτροπή. Εκεί συζητούσαμε όλες τις διμερείς σχέσεις, αλλά αυτό εξελίχθηκε σε μια συνάντηση γενικών γραμματέων που συζητούσαν κυρίως, στο τέλος, μέτρα οικοδόμησης εμπιστοσύνης αεροναυτιλιακού χαρακτήρα …
Κύριε Κουμουτσάκο, να απαντήσει ο Υπουργός.
Ούτε αυτός ο δίαυλος λειτουργεί. Πείτε μας ποιος είναι ο δίαυλος που λειτουργεί και γιατί είναι κρυφός. Πρέπει να τον ξέρουμε. Αυτό επιβάλλει η ενημέρωση.
Κύριε Υπουργέ, έχετε τον λόγο.
Κύριε συνάδελφε, ξέρετε - γιατί είναι πάγιο χαρακτηριστικό της τουρκικής εξωτερικής πολιτικής - ότι παγίως η Τουρκία ενεργεί ως αναθεωρητική δύναμη που επιδιώκει να αμφισβητήσει τα δεδομένα του Διεθνούς Δικαίου στην περιοχή και με ρητορική και με πράξεις. Ξέρετε, επίσης, ότι πάγια είναι η πολιτική της δικής μας πλευράς να έχει ως στήριγμα των εθνικών δικαίων ακριβώς το Διεθνές Δίκαιο και να μην αφήνει αναπάντητη καμμία από τις κινήσεις της άλλης πλευράς, που αποσκοπούν στο να «γκριζάρουν» περιοχές στο Αιγαίο και να δημιουργήσουν τετελεσμένα. Αυτή η αντίδρασή μας ενεργείται όχι μόνο με πράξεις, με τη συνεχή παρουσία των Ενόπλων Δυνάμεών μας στην περιοχή και με τη συστηματική ανάσχεση κάθε προσπάθειας δημιουργίας τετελεσμένων de facto, αλλά και με διπλωματικές ενέργειες, ούτως ώστε να μην υπάρχει κανένα περιθώριο στην άλλη πλευρά να πραγματοποιήσει τη στρατηγική της. Έχουμε κάποια εξέλιξη σ' αυτό το επίπεδο; Ακριβώς επειδή η δική μας πολιτική στηριζόταν σε δύο ουσιαστικά πυλώνες τακτικής, να ενισχύσουμε τη διεθνή θέση της χώρας και να προωθήσουμε τριμερή σχήματα συνεργασίας στη γενικότερη περιοχή της ανατολικής Μεσογείου, έχουμε αυτή τη στιγμή μια κατάσταση που σε διπλωματικό επίπεδο αναδεικνύει τη θέση της χώρας μας πιο προωθημένη απ' ό,τι ποτέ και τη θέση της Τουρκίας πιο απομονωμένη από οποτεδήποτε άλλοτε στο παρελθόν. Μια απλή σύγκριση της φετινής ανακοίνωσης του Ευρωπαϊκού Συμβουλίου της Ευρωπαϊκής Ένωσης που καταδικάζει τις ενέργειες της Τουρκίας ως παράνομες και αντίθετες στο Διεθνές Δίκαιο με την αντίστοιχη που είχε εκδοθεί μετά την κρίση στη Ίμια δείχνει του λόγου το αληθές. Για πρώτη φορά η Ευρωπαϊκή Ένωση σαφώς καλεί την άλλη πλευρά να μείνει προσηλωμένη στο Διεθνές Δίκαιο και να μην προχωρά σε προκλήσεις. Η νευρικότητα της άλλης πλευράς εξηγείται ακριβώς από την απομόνωσή της σε έναν άλλο κρίσιμο για τα εθνικά συμφέροντα χώρο, την επιβεβαίωση του δικαιώματος της Κύπρου να ασκεί τα κυριαρχικά της δικαιώματα στις πλουτοπαραγωγικές τις πηγές. Επομένως ακριβώς αντίθετη είναι η κατάσταση από αυτή που περιγράψετε. Προφανώς δεν μπορεί να ακολουθήσει η χώρα μας - ακριβώς επειδή είναι δύναμη ειρήνης, νηφαλιότητας και βασισμένη στο Διεθνές Δίκαιο, πυλώνας σταθερότητας και ασφάλειας στην περιοχή - τη ρητορική της άλλης πλευράς. Όταν ακούμε στην τουρκική Βουλή ότι «η Αϊσέ πρέπει να ξανακάνει διακοπές στην Κύπρο» - δηλαδή, άμεση απειλή για την επανάληψη τουρκικής εισβολής - δεν θα απαντάμε εμείς λέγοντας ότι θα σας στείλουμε στην «Κόκκινη Μηλιά», γιατί δεν είναι ο χαρακτήρας της χώρας μας αυτός και δεν είναι πειστικά παρόμοια «επιχειρήματα». Ως προς τα συγκεκριμένα τα οποία αναφέρατε, τα στατιστικά στοιχεία τα οποία έχουμε, δεν δείχνουν ποσοτική διαφορά των συνεχών αυτών πολιτικών πρόκλησης στο Αιγαίο κατά τον μήνα Οκτώβριο. Είναι αλήθεια ότι η παρουσία του «ΜΠΑΡΜΠΑΡΟΣ» δίνει ποιοτικά μια νέα υφή στην τακτική αυτή της Τουρκίας, όμως απαντήθηκε με διάβημα διαμαρτυρίας στις 18 Οκτωβρίου, οπότε και επιδόθηκε σχετική ρηματική διακοίνωση διαμαρτυρίας προς τον εδώ Τούρκο πρέσβη. Επίσης, η αναφορά σας στους διαύλους επικοινωνίας και στη δήλωση του Πρωθυπουργού και πάλι νομίζω ότι δεν είναι ευτυχής, γιατί ο Πρωθυπουργός δεν μίλησε για βελτίωση της κατάστασης στον μεταξύ μας διάλογο. Είπε απλώς ότι υπάρχει μια σχετική βελτίωση του κλίματος, μια θετική βελτίωση του κλίματος στις ελληνοτουρκικές σχέσεις. Πού συνίσταται αυτή η βελτίωση; Ενώ πράγματι έχει σταματήσει ο διάλογος - είναι ορθά αυτά τα οποία είπατε - όχι λόγω δικής μας βούλησης, αλλά λόγω των προκλητικών κινήσεων της άλλης πλευράς που δεν επιτρέπουν τον διάλογο - μολονότι εμείς επανειλημμένα έχουμε ζητήσει την επανέναρξη των διερευνητικών επαφών και τη ζητούμε και τώρα - , φάνηκε μια πρόθεση της τουρκικής πλευράς - που θα δούμε εάν θα επαληθευτεί και με συγκεκριμένες ενέργειες - να ξεκινήσει ξανά ο διάλογος με την πρόσκληση του Πρωθυπουργού για το ταξίδι στην Κωνσταντινούπολη. Αυτό, λοιπόν, είναι ένα θετικό γεγονός - τουλάχιστον μια αρχή θετικών εξελίξεων - που θα δούμε ως πού θα εξελιχθεί. Προφανώς η επίσκεψη θα πραγματοποιηθεί εφόσον υπάρχουν οι όροι να αποδώσει, δηλαδή να προωθήσει περαιτέρω τις ελληνοτουρκικές σχέσεις.
Κύριε Κουμουτσάκο, έχετε τον λόγο.
Μια τελευταία λέξη, κύριε Πρόεδρε, για τους διαύλους.
Έχετε και δευτερολογία.
Σύμφωνοι, αλλά για να υπάρχει μια ενότητα στην απάντησή μου. Όταν μιλάμε, λοιπόν, για διαύλους επικοινωνίας τι εννοούμε; Εν όψει αυτής της τουρκικής προκλητικότητας, να υπάρχουν διπλωματικοί δρόμοι για να αποφευχθεί το χειρότερο ένα ατύχημα. Δηλαδή, εάν συμβεί χωρίς πρόθεση καμμίας πλευράς - όχι της δικής μας, χωρίς πρόθεση της άλλης πλευράς, εμείς είμαστε πάντοτε φιλειρηνική δύναμη - ένα γεγονός στο Αιγαίο, να μη χρειάζεται να προστρέξουμε σε τρίτους,αλλά να υπάρχει κάτι αντίστοιχο με τη «hotline», το περίφημο κόκκινο τηλέφωνο που εγκαταστάθηκε το 1963- όπως ξέρετε - μετά την κρίση της Κούβας. Τι μορφή έχει πάρει αυτό; Να μπορούν να επικοινωνούν άμεσα και απευθείας, παράλληλα με τα συνήθη μέσα, το Γραφείο του Πρωθυπουργού και το Γραφείο του Προέδρου Ερντογάν και να μπορούμε, επομένως, να έχουμε τη δυνατότητα ενός διαλόγου, όχι του διαλόγου που προωθεί συστηματικά τα συμφέροντα και των δύο πλευρών μέσω της συγκροτημένης διπλωματικής συζήτησης, αλλά, όπως σας είπα, ένας δίαυλος εκτόνωσης επικίνδυνης έντασης.
Ωραία, τελείωσε ο χρόνος, κύριε Υπουργέ. Κύριε Κουμουτσάκο, έχετε τον λόγο για τρία λεπτά.
Κύριε Υπουργέ, αντικειμενικά, ποσοτικά και ποιοτικά η χρονιά 2018 είναι μια από τις χειρότερες στην ιστορία των ελληνοτουρκικών σχέσεων. Είναι η χρονιά που ακολούθησε την επίσκεψη Ερντογάν στην Αθήνα. Αυτά είναι τα γεγονότα και δεν μπορείτε να το αρνηθείτε. Όσον αφορά στην έξαρση την ποιοτική και την αριθμητική θα καταθέσω στα Πρακτικά ότι πράγματι ο Οκτώβριος, ένας μήνας που ακολούθησε τις πολύ θετικές δηλώσεις από τη συνάντηση Τσίπρα - Ερντογάν στη Νέα Υόρκη, ήταν τελικά ένας πολύ κακός μήνας, σίγουρα ο χειρότερος της χρονιάς, με πολλές παραβιάσεις και με ακόμα περισσότερους οπλισμένους σχηματισμούς να εμπλέκονται. Επίσης, πρόσφατα, τον Νοέμβριο, σας ξαναείπα ότι είχαμε σαράντα μια παραβιάσεις και δέκα οπλισμένα τουρκικά αεροσκάφη, ενώ συνήθως ο αριθμός είναι δυο. Και κάτι ακόμα, κύριε Υπουργέ. Υπάρχει ένα δημοσίευμα τουρκικού πρακτορείου εδώ και περίπου δέκα μέρες που λέει ότι έχει σταματήσει οποιαδήποτε ελληνική παρουσία γύρω από τα Ίμια. Οι Έλληνες στρατιώτες ισχυρίζεται ότι δεν περνούν τώρα καν από την περιοχή. «Μετά από μια μικρή στρατιωτική βάση που κάναμε στο Τσαβούς, ένα σκάφος της τουρκικής ακτοφυλακής επί εικοσιτετραώρου βάσεως κάνει περιπολίες γύρω από τις βραχονησίδες εμποδίζοντας τους παράνομους μετανάστες» και λέει ότι δεν υπάρχει καμμία ελληνική παρουσία. Αυτό το δημοσίευμα δεν έχει διαψευστεί επισήμως από την ελληνική πλευρά. Επομένως, καταλήγει κανείς στο συμπέρασμα ότι για να μη διαψευστεί έχει κάποια αντίστιξη με την πραγματικότητα. Κι αυτό είναι πολύ σοβαρό. Έχω καταθέσει έγγραφη ερώτηση και περιμένω συγκεκριμένη απάντηση. Εν κατακλείδι, επειδή η περίοδος που περνάμε είναι πολύ δύσκολη στις ελληνοτουρκικές σχέσεις κι επειδή υπάρχει μια σειρά ζητημάτων και διαστάσεων, που θα έλεγα ότι θα είναι και καλό σ' αυτή τη φάση να μην συζητηθούν δημοσίως κι επειδή ήδη ο Πρωθυπουργός, όταν ανέλαβε το Υπουργείο Εξωτερικών, δεσμεύθηκε ότι θα κάνει μια εκτενή συζήτηση για την πορεία των κρίσιμων ελληνοτουρκικών σχέσεων στο πλαίσιο του Εθνικού Συμβουλίου Εξωτερικής Πολιτικής, νομίζω ότι θα είναι καλό για όλους και πάντως στην υπηρέτηση του εθνική συμφέροντος, αυτή η συζήτηση να γίνει. Με παρρησία και νηφαλιότητα, ώστε να μην αφήνουμε παρανοήσεις είτε διαστρεβλωμένες ειδήσεις στον Τύπο να δηλητηριάζουν τον δημόσιο διάλογο για ένα τόσο κρίσιμο θέμα. Σε κάθε περίπτωση το μήνυμα προς την Τουρκία πρέπει να είναι σαφές: Η Ελλάδα, όχι μόνο η Κυβέρνηση αλλά όλες οι πολιτικές δυνάμεις και πάντως η Αξιωματική Αντιπολίτευση, είμαστε συστρατευμένοι στο να στέλνουμε ένα πολύ καθαρό μήνυμα στην άλλη πλευρά του Αιγαίου ότι ούτε παραβατική συμπεριφορά είναι ανεκτή, ούτε προκλητικές δηλώσεις, ούτε ενέργειες που διαμορφώνουν προϋποθέσεις αστάθειας, αβεβαιότητας, έντασης και εν δυνάμει κρίσης στην ανατολική Μεσόγειο.
Κύριε Υπουργέ, έχετε τον λόγο.
Κύριε συνάδελφε, επειδή σας γνωρίζω και σας υπολήπτομαι, πραγματικά απορώ πώς θελήσατε να φέρετε και να αναπαράγετε στη δική μας Βουλή ένα από τα χαμηλότερα δείγματα προπαγάνδας της άλλης πλευράς. Είναι δυνατόν ποτέ να εγκαταλείψουν οι Ένοπλες Δυνάμεις μας μια σπιθαμή ελληνικού εδάφους ή δικών μας νερών; Πώς είναι δυνατόν να ρωτάτε τέτοια πράγματα; Τέτοια δημοσιεύματα είναι ανάξια κάθε απάντησης. Επανέλαβα ότι οι Ένοπλες Δυνάμεις μας και το Υπουργείο Εξωτερικών, η ελληνική Κυβέρνηση διαχρονικά, όχι μόνο η δική μας, υπερασπίζεται τα εθνικά μας δίκαια. Από εκεί και μετά οι αντιδράσεις της Τουρκίας, επανέλαβα προηγουμένως, δεν είναι δείγμα ισχύος, είναι δείγμα αδυναμίας. Προσπάθησε να ματαιώσει την εφαρμογή των κυριαρχικών δικαιωμάτων της Κύπρου στους ενεργειακούς της πόρους. Απέτυχε. Για πρώτη φορά άκουσε από την Ευρωπαϊκή Ένωση να στηλιτεύεται η τακτική της στο Αιγαίο. Κάτι ακόμα σημαντικότερο είναι ότι η αναβάθμιση της διεθνούς θέσης της χώρας μας δεν αφορά μόνο τα ελληνοτουρκικά. Πότε υπήρξε τριετία που να έχουν περάσει από τη χώρα ο Πρόεδρος των Ηνωμένων Πολιτειών, ο Πρόεδρος της Ρωσίας, να έχει συναντηθεί όχι μια αλλά δυο φορές ο Πρόεδρος της Ελλάδας με τον Πρόεδρο της Κίνας; Είναι τυχαίο ότι ο Πρόεδρος Ομπάμα επέλεξε τη χώρα μας για την τελευταία του ομιλία, αποχαιρετισμό προς την ιστορία, ή ο Πρόεδρος Μακρόν την πρώτη του ομιλία για το όραμά του για την Ευρώπη; Τι δείχνουν αυτά παρά την αναβάθμιση του κύρους της χώρας μας και το ιδιαίτερο κύρος που έχει προσωπικά ο Πρωθυπουργός λόγω της προσωπικής του ανάμιξης στην εξωτερική πολιτική; Και ακριβώς για όλους αυτούς τους λόγους, λοιπόν, εμείς πρέπει πάντοτε να εκπέμπουμε το στίγμα της σταθερής δύναμης. Ακριβώς επειδή έχουμε ενεργητική εξωτερική πολιτική, θεωρούμε αυτές τις αρνητικές αντιδράσεις της άλλης πλευράς πολύ σπασμωδικές. Εμείς, λοιπόν, πάντοτε πρέπει να εκπέμπουμε προς τα έξω σε αυτά τα εθνικά θέματα την εικόνα του ενωμένου μετώπου και να μην απευθυνόμαστε στο εσωτερικό ακροατήριο με όρους πολιτικού κέρδους αλλά με όρους ιστορίας. Αυτό εμείς θα το κάνουμε. Στο άμεσο παρελθόν υπήρχε σύγκληση του ΕΣΕΠ και θα ξαναγίνει. Και θα συνεχίζουμε προφανώς απέναντι στην τουρκική πλευρά να επιδιώκουμε σχέσεις ειρήνης και φιλίας, βασισμένες, όμως, στο Διεθνές Δίκαιο και όχι στην αμφισβήτησή του.
Ευχαριστούμε, κύριε Υπουργέ. Κυρίες και κύριοι συνάδελφοι, γίνεται γνωστό στο Σώμα ότι ο συνάδελφος κ. Χρήστος Σταϊκούρας ζητεί άδεια απουσίας στο εξωτερικό για τις 3-12-2018. Το Σώμα εγκρίνει;
Συνεπώς το Σώμα ενέκρινε τη ζητηθείσα άδεια. Επίσης να κάνω γνωστό στο Σώμα πως η τρίτη με αριθμό 169/20-11-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αντιμετώπιση επιπτώσεων από την κατασκευή και λειτουργία του αεροδρομίου στο Καστέλι - Αναγκαία έργα και ανταποδοτικά οφέλη για την περιοχή», δεν θα συζητηθεί κατόπιν συνεννόησης του Βουλευτή και του αρμόδιου Υπουργού. Αμέσως τώρα θα συζητηθεί η δεύτερη με αριθμό 161/19-11-2018 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, με θέμα: «Με αργούς ρυθμούς σημαντικά έργα υποδομών στη Μαγνησία». Κύριε Μπουκώρε, έχετε τον λόγο για δύο λεπτά.
Κύριε Υπουργέ, θα περίμενα να είναι εδώ ο προϊστάμενός σας Υπουργός κ. Σπίρτζης, όχι γιατί είναι ασήμαντη η δική σας παρουσία αλλά επειδή ο κ. Σπίρτζης έχει επισκεφτεί τα έργα για τα οποία θα συζητήσουμε και έχει μια προσωπική αντίληψη των εξελίξεων. Αναγκάζομαι να καταθέσω αυτή την ερώτηση γιατί πρόκειται για έργα που εκκρεμούν και ταλαιπωρούν την κοινωνία της Μαγνησίας. Βεβαίως, κατατέθηκε η ερώτηση εξαιτίας του γεγονός ότι η Κυβέρνησή σας συμπληρώνει τα τέσσερα χρόνια και κανένα απολύτως έργο υποδομής αρμοδιότητας του Υπουργείου σας δεν έχει προχωρήσει στον Νομό Μαγνησίας. Η σημερινή ερώτηση, κύριε Υπουργέ, αφορά τις ζημιές στο ανατολικό Πήλιο στην περιοχή της Ζαγοράς από τα έντονα καιρικά φαινόμενα στην αρχή του 2018, αφορά τον περιφερειακό δρόμο του Βόλου και πιο συγκεκριμένα το δυτικό τμήμα από την Μπουρμπουλήθρα μέχρι την οδό Λαρίσης και αφορά και τη σιδηροδρομική παράκαμψη της Νέας Ιωνίας με το γνωστό έργο «S» αρμοδιότητας της «ΕΡΓΟΣΕ». Θα μου επιτρέψετε να ξεκινήσω από τα επείγοντα, από το ανατολικό Πήλιο, γιατί αυτή την ώρα που μιλάμε, κύριε Υπουργέ, πάλι υπάρχει έντονη κακοκαιρία και ρεκόρ βροχόπτωσης και κανείς δεν ξέρει τι έχει ξημερώσει στην περιοχή. Διότι τα έργα αποκατάστασης που έχουν γίνει από την προηγούμενη άνοιξη μέχρι τώρα είναι μόνο προσωρινής και όχι οριστικής αποκατάστασης. Για έργα 5 εκατομμυρίων ευρώ έχουν απορροφηθεί μόλις 1.200.000. Μια πρόσφατη μελέτη που έκανε ο Δήμος Ζαγοράς για έργα αποκατάστασης 700.000 ευρώ σε τρία σημεία, εγκρίθηκαν από το Υπουργείο Εσωτερικών μόνο 300.000 ευρώ και κανένα κονδύλιο από το Υπουργείο Μεταφορών και Υποδομών. Ξέρετε, οι ορεινοί δήμοι έχουν έλλειψη προσωπικού και τώρα με την κινητικότητα και χωρίς να λαμβάνονται κάποιες δικλίδες ασφαλείας αυτοί οι δήμοι θα μείνουν εντελώς χωρίς προσωπικό και χωρίς καμμιά δυνατότητα μελετών. Είναι ένα επείγον ζήτημα αυτό και πρέπει να το ξαναδεί το Υπουργείο σας, γιατί πραγματικά οι ζημιές θα επιδεινωθούν στην περιοχή και είναι γενική εκτίμηση του δήμου και των κατοίκων.
Ωραία.
Κύριε Πρόεδρε, αφήσατε στους προλαλήσαντες συναδέλφους. Στα είκοσι δευτερόλεπτα...
Συνεχίστε. Ελάτε.
Μην εξαντλείτε την αυστηρότητά σας σε εμένα. Τρία έργα έχουμε να συζητήσουμε. Σαν τίτλο μόνο να το κάνουμε...
Συνεχίστε, κύριε Μπουκώρε. Δεν υπάρχει καμμία προκατάληψη.
Κύριε Υπουργέ, τα πράγματα στο ανατολικό Πήλιο, στη Ζαγορά είναι κρίσιμα. Σχετικά με τη σιδηροδρομική παράκαμψη της Νέας Ιωνίας έχω καταθέσει επανειλημμένως ερωτήσεις. Η Κυβέρνησή σας είχε δεσμευτεί για δημοπράτηση τον Οκτώβριο του 2016. Στη συνέχεια δεσμεύτηκε για δημοπράτηση του έργου τον Οκτώβριο του 2017. Πέρασε και ο Οκτώβριος του 2018 και τώρα υπόσχεστε τον Ιανουάριο του 2019 ότι θα γίνει δημοπράτηση του έργου. Μπορείτε να αναλάβετε συγκεκριμένες δεσμεύσεις γι' αυτό; Για το τρίτο θέμα του δακτυλίου του Βόλου και του έργου Μπουρμπουλήθρα Λαρίσης, πράγματι η Διεύθυνση Οδικών Υποδομών μού έδωσε μια εκτενέστατη απάντηση για το ποιες μελέτες έχουν εγκριθεί, ποιες ολοκληρώνονται και ποιες εκκρεμούν. Και υπάρχει ένα πλήθος εκκρεμοτήτων. Για τον περιφερειακό του Βόλου η Κυβέρνησή σας δεν έχει κάνει απολύτως τίποτα, δεν έχει προχωρήσει το έργο ούτε έναν πόντο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα επανέλθω στη δευτερολογία μου, γιατί βλέπω ότι ανησυχεί ο κύριος Πρόεδρος.
Όχι, κύριε Μπουκώρε, απλώς για την ισορροπία της συζήτησης και επειδή ακολουθεί και νομοθετικό έργο. Τον λόγο έχει ο Υφυπουργός Υποδομών και Μεταφορών κ. Μαυραγάνης για τρία λεπτά.
Θα προσπαθήσω να είμαι περιεκτικός, γιατί είναι πολλά τα θέματα που έχει θέσει ο συνάδελφος. Κύριε Βουλευτά, κατ' αρχάς να ξεκινήσουμε από το έργο της σιδηροδρομικής παράκαμψης με σχήμα «S» του οικιστικού ιστού της Νέας Ιωνίας Βόλου. Αυτό το έργο, όπως ξέρετε, έχει γίνει προσπάθεια να ενταχθεί στο πρόγραμμα «ΥΜΕΠΕΡΑΑ 2014-2020» και είναι υπό αξιολόγηση από τη διαχειριστική αρχή αυτή την ώρα. Πρέπει να γνωρίζετε ότι εντάσσεται στο συνολικό έργο της μονής ηλεκτροκίνητης γραμμής Βόλου - Λάρισας που αριθμεί, περίπου, ένα κόστος 60 εκατομμυρίων ευρώ. Εκεί υπήρξε το εξής θέμα. Στα μέσα του 2017 ζητήθηκε από τον ΟΣΕ - κατά την άποψή μου σωστά - για να εξυπηρετηθεί μια περαιτέρω κοινωνική ανάγκη, που ήρθε μετά από τη διαβούλευση του ΟΣΕ, η διαφοροποίηση της γραμμής χάραξης για να εξυπηρετείται ακόμα καλύτερα και για να γίνει ακριβώς η παράκαμψη τύπου «S» στην περιοχή της Νέας Ιωνίας. Αυτό είχε ως αποτέλεσμα να διαφοροποιηθούν και οι μελέτες. Η «ΕΡΓΟΣΕ» ανταποκρίθηκε, έκανε τις νέες μελέτες, τις ολοκλήρωσε και τις υπέβαλε προς τη διαχειριστική αρχή. Υπήρξε και μια εξάμηνη καθυστέρηση στο ζήτημα αυτό από την αρχαιολογία. Αυτό, λοιπόν, προχωράει. Είναι για έγκριση η χρηματοδότηση του για 60 εκατομμύρια ευρώ. Πιστεύω ότι μέσα στους επόμενους δύο, τρεις μήνες θα έχουμε την έγκριση για να μπορέσουμε να περάσουμε στη δημοπράτηση. Δεύτερο έργο είναι η αποκατάσταση του οδικού κυκλώματος του Πηλίου. Εκεί έχουν γίνει άμεσα οι τέσσερις πρώτες, όπως είπατε σωστά και εσείς, αποκαταστάσεις, όχι οριστικές, άμεσες όμως αποκαταστάσεις, που ήταν η άμεση ανάγκη και κυκλοφορίας και ασφάλειας και κοινωνικής απαίτησης. Εκεί, λοιπόν στις 3-4-2018 εκταμιεύθηκαν 300.000 ευρώ, στις 13-3-2018 εκταμιεύθηκαν 193.000 ευρώ, στις 14-3-2018 εκταμιεύθηκαν 297.000, στις 20-7-2018 εκταμιεύθηκαν 125.000 ευρώ για τέσσερα τμήματα και μετά από σαράντα μέρες για τα τρία πρώτα και εξήντα μέρες για το τελευταίο ολοκληρώθηκαν τα έργα αυτά της άμεσης αποκατάστασης. Τώρα για την οριστική αποκατάσταση εξεδόθη πριν από τρεις μήνες περίπου υπουργική απόφαση από τον Υπουργό Υποδομών και Μεταφορών, κ. Χρήστο Σπίρτζη, ώστε να εξουσιοδοτηθεί η ΕΥΔΕ να υπογράψει προγραμματική σύμβαση για εκτέλεση του έργου και για τεχνική βοήθεια με την περιφέρεια, ώστε να γίνει αποκατάσταση αυτού του δικτύου και όσο αφορά το εσωτερικό δίκτυο οδοποιίας με τον Δήμο Ζαγοράς. Για λόγους εκτέλεσης του έργου τις μελέτες τις ετοιμάζουν οι ίδιες οι υπηρεσίες της ΕΥΔΕ και οι υπηρεσίες του Υπουργείου Υποδομών. Στο τρίτο θέμα που είπατε για τις βλάβες των αγωγών ύδατος εκεί έχουμε έγκριση ποσού 681.000 ευρώ. Ήδη στις 27 Νοεμβρίου υπεγράφη η απόφαση για την εκταμίευση ποσού 365.000 ευρώ για την περιοχή Ζαγορά - Χορευτού - Μακρυράχη κ.λπ. και 316.000 ευρώ για την περιοχή Τσαγκαράδας - Μουρεσίου - Νταμούχαρη - Παπά Νερό, κ.λπ.. Η προϊσταμένη αρχή θα είναι η Διεύθυνση Έργων Υποδομών Ύδρευσης και Αποχέτευσης της Περιφέρειας Θεσσαλίας. Διευθύνουσα Υπηρεσία θα είναι η ΕΥΔΕ Θεσσαλίας που θα είναι και ο κύριος του έργου και θα προχωρήσει το έργο με αυτά τα κονδύλια που υπάρχουν. Μάλιστα, επειδή είναι κατεπείγον - αυτό σας ενδιαφέρει πάρα πολύ - επελέγη η διαδικασία της άμεσης διαπραγμάτευσης, όχι διαγωνισμός με τις κλασικές μεθόδους, για να προχωρήσουμε γρήγορα, γιατί έχετε πολύ δίκαιο ότι είναι άμεσης προτεραιότητας αυτό. Για τα υπόλοιπα θέματα θα απαντήσω στη δευτερολογία μου, γιατί είναι πολλά.
Κύριε Μπουκώρε, έχετε τον λόγο.
Κύριε Υπουργέ, ξεκινώ και πάλι από το τρίτο και πιο επείγον ζήτημα, αυτό του ανατολικού Πηλίου και της Ζαγοράς. Εγώ δεν θα αμφισβητήσω τα ποσά τα οποία δώσατε. Εκείνο το οποίο λέω είναι ότι υπάρχει έντονη ανησυχία πως νέες ζημιές θα προστεθούν στις παλιές. Οι προσωρινές αποκαταστάσεις, δηλαδή, δεν προχωρούν γρήγορα. Αυτό λέω. Οι ζημιές που είχαν υπολογιστεί από το Υπουργείο σας για αποκατάσταση του οδικού κυκλώματος στη συγκεκριμένη περιοχή του ανατολικού Πηλίου ήταν στα 5 εκατομμύρια και αν κάνετε το άθροισμα των ποσών που είπατε, βρισκόμαστε στο 1/5. Σας ζητώ να επιταχύνετε και να δούμε τι καινούργιο έχει συμβεί στην περιοχή, γιατί δεν θα μπορέσει να λειτουργήσει του χειμερινούς μήνες. Ξέρετε ότι εκεί τα καιρικά φαινόμενα είναι πολύ έντονα. Πρόκειται για έναν καθαρά ορεινό δήμο. Οι κάτοικοι του ανατολικού Πηλίου περιμένουν ταχύτερους ρυθμούς από την Κυβέρνηση. Όσον αφορά το έργο της σιδηροδρομικής παράκαμψης της Νέας Ιωνίας του Βόλου, βεβαίως μπορεί να εντάσσεται στον γενικότερο σχεδιασμό του έργου που είπατε, ωστόσο, το ίδιο, ως έργο, είναι ανεξάρτητο και ως μελέτη και ως χρηματοδότηση. Με απάντησή της η «ΕΡΓΟΣΕ», κύριε Υπουργέ, μου λέει ότι θα γίνει δημοπράτηση του έργου τον Ιανουάριο του 2019. Είναι η τρίτη φορά που η «ΕΡΓΟΣΕ» δεσμεύεται επισήμως κι έχουν περάσει τρία χρόνια. Το πρόγραμμα που είναι ενταγμένο, «Σιδηροδρομικά Έργα - Περιβάλλον και Αειφόρος Ανάπτυξη» ολοκληρώνεται το 2023, αν δεν δημοπρατηθεί άμεσα το έργο και έχει συμβατικό χρόνο παράδοσης τα δυόμισι χρόνια. Ενδεχομένως να έχουμε προβλήματα στο άμεσο μέλλον. Γι' αυτό, οι ρυθμοί σε αυτό το έργο πρέπει να είναι ταχύτεροι. Όσον αφορά τον περιφερειακό του Βόλου, όμως, κύριε Υπουργέ, είναι ένα έργο ταλαιπωρημένο, ένα έργο που ταλαιπωρεί την τοπική κοινωνία πάρα πολλά χρόνια, με ευθύνη της δικής σας Κυβέρνησης. Η ευθύνη της δικής σας Κυβέρνησης είναι ότι στη Μαγνησία γενικότερα δεν έχετε βάλει ούτε καρφί, κύριε Υπουργέ - όχι εσείς προσωπικά, η Κυβέρνησή σας - και κλείνει τετραετία τον άλλο μήνα. Κανένα απολύτως έργο στον Νομό Μαγνησίας. Ο περιφερειακός δακτύλιος του Βόλου είναι ένα έργο πνοής. Είναι από τις ελάχιστες μεγάλες πόλεις της χώρας που δεν διαθέτει περιφερειακό δακτύλιο. Βεβαίως, χρειάζονται κάποια παραπάνω τεχνικά έργα, λόγω της γειτνίασης θάλασσας και βουνού κι όλα αυτά τα ζητήματα, αλλά δεν προχώρησε καθόλου το ζήτημα αυτό. Τώρα είναι μια μελέτη για το πρώτο τμήμα του περιφερειακού, την οποία την πάτε και τη φέρνετε. Σας ρωτώ συνεχώς τα τελευταία χρόνια και λέτε ότι «ναι, ολοκληρώθηκε το τάδε τμήμα της μελέτη, ολοκληρώθηκε το Β΄ τμήμα της μελέτης», αλλά μελέτη ολοκληρωμένη και κυρίως δεσμεύσεις για τη χρηματοδότηση αυτού του έργου ζωής, δεν υπάρχουν. Γι' αυτόν τον λόγο ακριβώς, κύριε υπουργέ, θα ήθελα να είναι παρόν ο προϊστάμενος και καθ' ύλην αρμόδιος Υπουργός, γιατί έχει μια προσωπική αντίληψη για τα θέματα με τις συνεχόμενες επισκέψεις στην περιοχή. Οι επισκέψεις, όμως, δεν φτιάχνουν έργα. Η ολοκλήρωση, η ωρίμαση, η χρηματοδότηση μελετών και η χρηματοδότηση των έργων είναι που υλοποιούν τα έργα. Από μία κυβέρνηση, όμως, που το Πρόγραμμα Δημοσίων Επενδύσεων το έχει κατακρεουργήσει για να κάνει υπέρπλεονάσματα, δεν μπορούν οι τοπικές κοινωνίες να περιμένουν κάτι καλύτερο. Θα σας παρακαλούσα, κύριε Υπουργέ, τόσο εσείς προσωπικά όσο και ο προϊστάμενος Υπουργός, επειδή είναι ζητήματα χρονίζοντα για τον Νομό Μαγνησίας κι έχουν κι έναν επείγοντα χαρακτήρα, να δώστε στις υπηρεσίες νέους ρυθμούς. Βεβαίως, δεν θα ολοκληρώσει η Κυβέρνησή σας τα έργα αυτά, θα τα ολοκληρώσει η επόμενη, αλλά όσος χρόνος χάνεται είναι εις βάρος των ίδιων των έργων και εις βάρος της τοπικής κοινωνίας. Σας ευχαριστώ.
Κύριε Υπουργέ, έχετε τον λόγο.
Να συνεχίσω, λοιπόν, από εκεί που είχα σταματήσει, γιατί δεν περιέλαβα τα πάντα στην απάντησή μου στην πρωτολογία μου, δεδομένου ότι ήταν πολλές οι πτυχές της ερώτησης του κυρίου Βουλευτή. Μιλάμε για την αποκατάσταση - είναι το τέταρτο ζήτημα το οποίο είχατε θέσει, κύριε Μπουκώρε - των λιμενικών υποδομών στον Δήμο Αγιάς Λάρισας, Ζαγοράς και Χορευτού, εκεί που αντιμετωπίζεται και το πρόβλημα στο παραλιακό μέτωπο από τις καταστροφές, πάντοτε του Φεβρουαρίου του 2018. Υπάρχει ένα τεχνικός σύμβουλος ο οποίος ορίστηκε από 15-10-2018 και στις 15-2-2019, με τη σύμβαση που έχει υπογραφεί, πρέπει να μας παραδώσει το παραδοτέο του, που θα είναι τεχνικές προδιαγραφές για το έργο το οποίο υπολογίζεται στα, περίπου, 4 ή 5 εκατομμύρια ευρώ και προβλέπεται η ένταξή του στο Πρόγραμμα Δημοσίων Επενδύσεων. Πιστεύουμε, λοιπόν, ότι εφόσον έχουμε μέχρι 15-2-2019 τις προδιαγραφές, θα μπορέσουμε στο πρώτο εξάμηνο του 2019 να γίνει και η δημοπράτησή του. Για το πέμπτο σημείο που αφορά την παράκαμψη - που είναι πολύ σημαντική - με τον κόμβο της Μπουρμπουλήθρας, όπως λέγεται, εκπονείται μελέτη αυτή τη στιγμή με προγραμματική σύμβαση που έχει υπογραφεί με την περιφέρεια. Εκεί είχε συμβεί το εξής. Μέχρι τον Σεπτέμβρη του 2017 ολοκληρώθηκε η μελέτη που προέβλεπε τον κυκλικό ισόπεδο κόμβο πια και ζητήθηκε τον Ιανουάριο του 2018 από την περιφέρεια να γίνει τετράπτυχος ο κόμβος αυτός και να αλλάξουν οι μελέτες. Άλλαξαν, πράγματι, οι μελέτες αυτές. Βρισκόμαστε στην ωρίμανσή τους. Εγκρίθηκαν από τη Διεύθυνση Οδικών Υποδομών στις 3-4-2018 και δόθηκε εντολή στον ανάδοχο. Άρχισε η διαβούλευση με την περιφέρεια, η οποία έστειλε τις δικές της προτάσεις μόλις πριν από δέκα μέρες. Και τώρα βρισκόμαστε στην τελική φάση, ώστε ο ανάδοχος να πάρει την οριστική εντολή μετά από την ωρίμανση με τις απόψεις της περιφέρειας, για να προχωρήσουμε στο πρώτο εξάμηνο του 2019 με συγκριτικό πίνακα με υπέρβαση 10% του συνολικού κόστους του έργου, για την πρόοδο αυτού του έργου και την εκτέλεσή του. Ουσιαστικά, δηλαδή, εδώ πράγματι υπήρξε μία καθυστέρηση από τη διαφοροποίηση και των μελετών που ήταν η δίκαιη απαίτηση της περιφέρειας για αλλαγή του τρόπου εξυπηρέτησης αυτού του συγκεκριμένου συγκοινωνιακού φόρτου με τετράπτυχο ουσιαστικά κόμβο και όχι κυκλικό. Νομίζω, λοιπόν, ότι έχουν προχωρήσει σε μεγάλο βαθμό τα περισσότερα απ' αυτά. Έχετε δίκιο ότι πρέπει να υφίσταται μία κατά καιρούς πίεση από την πλευρά των Βουλευτών προς την πλευρά του Υπουργείου και από το Υπουργείο προς την πλευρά των υπηρεσιών αλλά και της περιφέρειας, που κάνει συνέργειες σε αυτή την περίπτωση. Γιατί πράγματι το 2018 ήταν μια χρονιά όπου ανέκυψαν πάρα πολλές φυσικές καταστροφές όχι μόνο στη Μαγνησία αλλά σε πολλούς νομούς και περιοχές της χώρας. Και οι υπηρεσίες έχουν μία βάσιμη δικαιολογία. Έχουν υπερβάλει τον εαυτό τους. Οι φυσικοί μας πόροι, οι ανθρώπινοι πόροι, οι χρηματικοί μας πόροι εξαντλούνται προς αυτή την κατεύθυνση και προσπαθούμε με όσες δυνάμεις έχουμε, να ανταποκριθούμε.
Ευχαριστούμε. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Αγίου Δημητρίου. Καλωσορίζουμε τα παιδιά! Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επειδή ο κ. Κασαπίδης είχε ένα απρόβλεπτο εμπόδιο, κύριε Υπουργέ, κύριε Αραχωβίτη, εάν μας επιτρέπετε, να πάμε σε μία άλλη ερώτηση. Μιας και είναι εδώ και ο κ. Κατσώτης και ο κ. Ηλιόπουλος, να πάμε στην επίκαιρη ερώτηση του κ. Κατσώτη.
Καλώς.
Ακολουθεί η δεύτερη με αριθμό 187/27-11-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να ανακληθούν οι απολύσεις, να προστατευτούν οι εργαζόμενοι και να εφαρμοστούν οι κλαδικές συλλογικές συμβάσεις στον Επισιτισμό - Τουρισμό». Τον λόγο έχει ο κ. Κατσώτης για δύο λεπτά.
Ευχαριστώ, κύριε Πρόεδρε. Να καλωσορίσουμε τους μαθητές από το 2ο Λύκειο Αγίου Δημητρίου. Και εγώ Μπραχαμιώτης είμαι! Κύριε Υπουργέ, είναι γνωστό το νομοθετικό πλαίσιο για τις εργασιακές σχέσεις. Έχει γίνει πολύ αντεργατικό το τελευταίο διάστημα ιδιαίτερα στην περίοδο της κρίσης. Οι νόμοι της Νέας Δημοκρατίας και του ΠΑΣΟΚ, οι οποίοι διατηρήθηκαν στο ακέραιο από εσάς και επεκτάθηκαν ακόμη περισσότερο, ενίσχυσαν πολλαπλώς το κύκλωμα των δουλεμπορικών επιχειρήσεων και τη δυνατότητα, βέβαια, αυτές να συγκεντρώνονται σε όλο και μεγαλύτερα σχήματα, σε ομίλους, εντείνοντας την εκμετάλλευση χιλιάδων εργαζομένων και ανέργων. Ένα νομοθετικό πλαίσιο που είναι ενταγμένο στην κοινή στρατηγική της Ευρωπαϊκής Ένωσης και των κυβερνήσεων για ουσιαστική κατάργηση της μόνιμης και σταθερής δουλειάς, για γενίκευση των ελαστικών, επισφαλών και προσωρινών εργασιακών σχέσεων, με σκοπό τη δήθεν «διευκόλυνση», όπως λένε, της κινητικότητας των εργαζομένων. Αποτέλεσμα όλου αυτού του αντεργατικού πλαισίου είναι η αντικατάσταση μεγάλου μέρους εργαζομένων με δικαιώματα, ειδικευμένων και έμπειρων από εργαζόμενους που προσλαμβάνονται από δουλεμπορικές εταιρείες, από συνεργία καθαρισμού, από άλλες που δημιουργούν οι ίδιες οι τουριστικές επιχειρήσεις, οι ονομαζόμενες ιδιωτικές κεφαλαιουχικές εταιρείες, που ξέρετε ότι αυτές δημιουργούνται με 10 ευρώ, για να καταστρατηγούνται νόμοι και συλλογικές συμβάσεις, να γίνεται αδύνατος ο έλεγχος από τα ασφαλιστικά ταμεία, τις Επιθεωρήσεις Εργασίας και να αντικαθίσταται μεγάλο ποσοστό εργαζομένων με σταθερή δουλειά με ευέλικτες μορφές. Μεγάλες τουριστικές επιχειρήσεις το τελευταίο διάστημα, ξενοδοχεία πέντε αστέρων, υλοποίησαν όλες αυτές τις επιλογές που τους δίνει τη δυνατότητα το νομοθετικό αυτό πλαίσιο για να ξεπεράσουν την απόφαση για επέκταση της συλλογικής σύμβασης. Οι έλεγχοι που πραγματοποιήθηκαν από το ΣΕΠΕ στην περιοχή της Αθήνας από την υπογραφή για την επέκταση των συλλογικών συμβάσεων όλης της χώρας μέχρι και σήμερα επιβεβαιώνουν με αδιάσειστα στοιχεία τα παραπάνω, τα οποία έχουν δημιουργήσει ένα εφιαλτικό εργασιακό περιβάλλον. Η «ΕΡΓΑΝΗ», την οποία και εσείς επικαλείστε, αποδεικνύει όλα αυτά που ισχυριζόμαστε. Ξεπερνούν την επέκταση της υποχρεωτικότητας της συλλογικής σύμβασης με εκατοντάδες απολύσεις εργαζομένων με μόνιμη και σταθερή δουλειά και με εκβιασμό τους προτρέπουν να γίνουν μέλη των ΙΚΕ ή προσλαμβάνονται από δουλεμπορικά συνεργία και σε περίπτωση άρνησής τους αντικαθίστανται από νέους εργαζόμενους. Αυτό που ρωτάμε, κύριε Υπουργέ, είναι τι προτίθεστε να κάνετε ώστε να εφαρμοστούν στην πράξη οι κλαδικές συλλογικές συμβάσεις σε όλους τους εργαζόμενους που οι ειδικότητές τους καλύπτονται από αυτές. Τι μέτρα θα πάρετε ώστε να ανακληθούν οι απολύσεις που έχουν γίνει μετά την επέκταση των κλαδικών συλλογικών συμβάσεων εργασίας και της προσπάθειας των εργοδοτών να αποφύγουν την εφαρμογή τους; Και αν προτίθεστε σαν Υπουργείο να θεσμοθετήσετε αυτό που και ο νόμος Κατρούγκαλου αρχικά προέβλεπε, δηλαδή την ελάχιστη σύνθεση προσωπικού στα ξενοδοχεία, όπως βέβαια απαιτούν και τα συνδικάτα στον Επισιτισμό - Τουρισμό.
Τον λόγο έχει ο κ. Ηλιόπουλος.
Ευχαριστώ, κύριε Πρόεδρε. Κύριε Κατσώτη, επιτρέψτε μου να πω εισαγωγικά το εξής. Εμείς έχουμε πει εξαρχής ότι για εμάς μία λογική ανάπτυξης χωρίς προστασία της εργασίας είναι ο ίδιος δρόμος, είναι η ανάπτυξη που γνώρισε η χώρα από το 1993 έως το 2008, είναι η ανάπτυξη η οποία γέννησε τη χρεοκοπία. Άρα, αν πραγματικά ως χώρα θέλουμε να αποφύγουμε να επιστρέψουμε στον δρόμο που γέννησε τη χρεοκοπία, πρέπει να προστατεύσουμε τους εργαζόμενους, πρέπει να προστατεύσουμε συνολικά την εργασία. Ακριβώς γι' αυτόν τον λόγο διαφωνώ με την παρατήρησή σας ότι έχει διατηρηθεί ζωντανό, έχει συνεχίσει να ισχύει όλο το αντεργατικό πλαίσιο. Το λέω αυτό γιατί πρώτα απ' όλα ήδη σήμερα συζητάμε για το τι μέτρα θα πάρει το Υπουργείο Εργασίας έτσι ώστε να εφαρμοστεί μία κλαδική σύμβαση η οποία έχει επεκταθεί. Γνωρίζετε πολύ καλά ότι αν δεν είχε ανατραπεί το αντεργατικό πλαίσιο που είχε επιβληθεί την περίοδο 2010-2014 δεν θα μιλάγαμε σήμερα για το πώς επεκτείνονται και πώς προστατεύεις τη διαδικασία μιας κλαδικής σύμβασης. Δεύτερον, υπάρχει μια σειρά από πρωτοβουλίες που αφορούν τα ζητήματα του ωραρίου, που αφορούν τις εργολαβίες, που αφορούν τα δεδουλευμένα, που αφορούν τη διαταγή πληρωμής, την ενίσχυση της Επιθεώρησης Εργασίας, μαζί με την επαναφορά των συλλογικών συμβάσεων, που θεωρώ πως δείχνουν ότι σταδιακά αλλάζουμε σελίδα στο εργασιακό πλαίσιο. Τώρα σχετικά με τον τουρισμό από τη μεριά του Υπουργείου Εργασίας και από τη μεριά της Επιθεώρησης αποτελεί έναν από τους κλάδους που έχουμε στοχεύσει πολύ προσεκτικά από την πρώτη στιγμή και διαρκώς κινούμαστε έτσι ώστε να ρυθμίζουμε πράγματα. Επιτρέψτε μου να πω ότι το 2017 έγιναν περισσότεροι από εννέα χιλιάδες έλεγχοι σε τουριστικές επιχειρήσεις, είτε ξενοδοχεία είτε εστίαση. Από αυτές τις εννέα χιλιάδες ελέγχων βεβαιώθηκαν τρεις χιλιάδες οκτακόσιες τριάντα επτά παραβάσεις. Τα πρόστιμα που μπήκαν ήταν 13,8 εκατομμύρια και πεντακόσιες εβδομήντα δύο μηνύσεις. Ειδικά για το 2018 έγινε μία στοχευμένη εκστρατεία ελέγχου όχι μόνο από την Επιθεώρηση Εργασίας, αλλά σε συνεργασία με το ΣΔΟΕ και τα ελεγκτικά σώματα του ΕΦΚΑ και την Οικονομική Αστυνομία, όπου σε τέσσερις χιλιάδες διακόσιους τριάντα ελέγχους ελέγχθηκαν είκοσι τέσσερις χιλιάδες οκτακόσιοι εβδομήντα ένας εργαζόμενοι στις επιχειρήσεις που πήγαμε και βεβαιώθηκαν χίλιες εκατόν είκοσι επτά παραβάσεις. Τα πρόστιμα ήταν 4,2 εκατομμύρια. Μετά τις 4 Οκτωβρίου, που έχει κηρυχθεί υποχρεωτική η σύμβαση στα ξενοδοχεία και μετά από την πολύ καλή επικοινωνία που έχει και η Επιθεώρηση με τα σωματεία του κλάδου, γιατί οι πόρτες της Επιθεώρησης είναι διαρκώς ανοικτές στις καταγγελίες που γίνονται σε όλα τα ζητήματα που θέτουν τα σωματεία του κλάδου, έγιναν στοχευμένοι έλεγχοι, για την τήρηση της σύμβασης ακριβώς, σε εννιά μεγάλες ξενοδοχειακές επιχειρήσεις στην Αθήνα. Σε πέντε από αυτές βρέθηκαν να δραστηριοποιούνται επτά εργολαβικές εταιρείες, όπου έγινε συνολικός έλεγχος για τα ζητήματα του ωραρίου της μισθοδοσίας κ.λπ.. Μέχρι στιγμής δεν έχει επιβεβαιωθεί από τη δική μας ελεγκτική δραστηριότητα αυτό το οποίο περιγράφετε για εκατοντάδες απολύσεις που έχουν μεταφερθεί στις ΙΚΕ. Παρ' όλα αυτά, εγώ λέω ξανά ότι και το Υπουργείο και η Επιθεώρηση είναι ανοιχτά για να δούμε τα συγκεκριμένα ζητήματα και μαζί με το σωματείο να κανονίσουμε - αν χρειαστεί - και τριμερή συνάντηση για να προχωρήσουμε. Κύριε Πρόεδρε, τα υπόλοιπα θα τα πω στη δευτερολογία μου.
Ορίστε, κύριε Κατσώτη, έχετε τον λόγο.
Κύριε Υπουργέ, οι έλεγχοι που είπατε ότι έχουν γίνει, τα πρόστιμα που έχουν επιβληθεί και οι παραβάσεις που έχουν διαπιστωθεί αποδεικνύουν πραγματικά την ευρεία παρανομία που υπάρχει σε αυτόν τον χώρο με κατάργηση κάθε δικαιώματος των εργαζομένων, με αδήλωτη εργασία, με συνθήκες «γαλέρας», όπως συνηθίζουν να λένε όλοι οι εργαζόμενοι που ζουν, αν θέλετε, αυτή την ανάπτυξη στον τουρισμό. Αυτό είναι γνωστό και φαντάζομαι ότι το ξέρετε και εσείς. Λέτε ότι προστατεύετε την εργασία, ότι αλλάξατε το θεσμικό πλαίσιο. Όμως, σας λέμε, κύριε Υπουργέ, ότι η επέκταση των συλλογικών συμβάσεων εργασίας, αυτή που κάνετε εδώ, είναι στα χαρτιά και μόνο ένα 10% αμείβεται με τη συλλογική σύμβαση εργασίας των κλάδων. Αυτό δεν το λέμε μόνο εμείς, το λένε όλοι οι έλεγχοι και οι στατιστικές που έχουν γίνει μέχρι σήμερα για το πώς αμείβονται οι εργαζόμενοι του κλάδου. Και είναι μόνο ένα 10%. Αυτό δεν μπορεί να μη σας προβληματίσει και να μη σας βάλει μπροστά στις ευθύνες που έχετε. Κάνετε έναν νόμο για την επέκταση. Πώς εφαρμόζεται αυτός; Ποια είναι τα μέτρα που παίρνετε; Διατηρείτε τη δυνατότητα των επιχειρήσεων να έχουν εργαζόμενους από δουλεμπορικά γραφεία, όπως τα λέμε; Διατηρείτε το πλαίσιο των ΕΠΑ, των ΙΚΕ και όλων αυτών που έχουν νομοθετηθεί μέχρι τώρα; Εάν δεν τα διατηρείτε και αυτά εφαρμόζονται στους χώρους δουλειάς, τότε πρέπει να πάρετε μέτρα να μην εφαρμόζονται. Είναι παράνομα, αλλά τα διατηρείτε, κύριε Υπουργέ. Αυτά υλοποιούν οι επιχειρηματίες για να ξεπεράσουν, αν θέλετε, το όποιο νομοθετικό πλαίσιο τους δυσκολεύει για να εφαρμόζουν τις συλλογικές συμβάσεις εργασίας. Εσείς, λοιπόν, διατηρείτε αυτό το πλαίσιο που δίνει τη δυνατότητα στους επιχειρηματικούς ομίλους να ξεπερνάνε αυτό που είπατε ακριβώς, την επέκταση, την οποία έχουν αφήσει στα χαρτιά και γι' αυτό και δεν αντιδρούν στην επέκταση. Γι' αυτό και ουσιαστικά σε κάθε χώρο δουλειάς υλοποιούν τέτοιες μορφές, με αποτέλεσμα να καταγράφεται από τις στατιστικές μια τεράστια μείωση των μισθών των εργαζομένων κάθε χρόνο. Το Διεθνές Γραφείο Εργασίας, κύριε Υπουργέ, είναι γνωστό ότι έχει καταγράψει 3,5% μείωση του εισοδήματος κάθε χρόνο. Δηλαδή, το 2017 είχαμε 3,5% μείωση σε σχέση με το 2016. Βέβαια, στον κλάδο αυτόν που είναι γενικευμένη η ευελιξία, που είναι γενικευμένη η απασχόληση της μαθητείας, που με το νέο σχέδιο νόμου, που έχει φέρει το Υπουργείο Τουρισμού στο όνομα του εκπαιδευτικού τουρισμού, αυτό διευρύνεται, καταλαβαίνετε ότι οι αμοιβές θα είναι γύρω στα 200 με 300 ευρώ. Και όταν εδώ η απασχόληση είναι επτά ημέρες την εβδομάδα, όταν έχει υπάρξει μεγάλη ανατροπή στις εργασιακές σχέσεις με το επταήμερο, με τη διευθέτηση του χρόνου εργασίας, με δέκα ώρες δουλειά την ημέρα, όλα αυτά συνθέτουν αυτό που λέμε τις «μεσαιωνικές εργασιακές σχέσεις» σε αυτόν τον κλάδο. Άρα πάνω σε αυτό θέλουμε να μας πείτε συγκεκριμένα πράγματα, κύριε Υπουργέ. Τέλος, η «ΕΡΓΑΝΗ» έχει καταγεγραμμένες αυτές τις μεταβολές που έχουν γίνει στις επιχειρήσεις που λέτε ότι δεν υπάρχουν…
Κύριε Κατσώτη, θα σας απαντήσει ο κύριος Υπουργός.
…και το ΣΕΠΕ, που έχουν καταφύγει τα συνδικάτα εργασίας, τα συνδικάτα εργαζομένων αυτή την περίοδο, έχει καταγράψει αυτό που ισχυριζόμαστε και που αναφέρω στην ερώτησή μου.
Ορίστε, κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Νομίζω ότι ένα κρίσιμο στοιχείο πάντα και στις δημόσιες τοποθετήσεις μας αλλά και συνολικά στην πρακτική μας, ειδικά στον βαθμό που λέμε ότι πρέπει να προστατευθούν οι εργαζόμενοι, είναι το εξής: Αν μ' αυτά που κάνουμε, αν μ' αυτά που λέμε βοηθάμε το κλίμα, ώστε όντως τα πράγματα να μπορούν να βελτιωθούν και αν βοηθάμε με μια λογική ή με μια κουλτούρα αλλαγής ή αν βοηθάμε με μια λογική ηττοπάθειας. Νομίζω ότι η φράση ότι «στον τουρισμό αυτή τη στιγμή δεν αλλάζει τίποτα, δεν γίνεται τίποτα» περισσότερο βοηθάει μια φάση ηττοπάθειας, ειδικά όταν μιλάμε για έναν κλάδο, που πέρα από την κεντρική σύμβαση, έχουν επεκταθεί άλλες τρεις συμβάσεις. Θα δώσω μόνο ένα συγκεκριμένο παράδειγμα, γιατί ο διάλογος στη Βουλή είναι ανοιχτός και παρακολουθεί η κοινωνία. Όταν στον κλάδο του τουρισμού η πανελλαδική σύμβαση περιλαμβάνει ως πρώτο μισθό τα 780 ευρώ - ο χαμηλότερος μισθός είναι 780 ευρώ - αν δεν κάνω λάθος, αυτό σημαίνει ότι ένας νέος άνθρωπος που δούλευε με 511 ευρώ, γιατί έπαιρνε τον υποκατώτατο, ο οποίος θα καταργηθεί το Γενάρη, αυτή τη στιγμή αμείβεται με 780 ευρώ. Αυτό είναι πραγματικότητα. Και έρχομαι σε ένα δεύτερο στοιχείο που αποτελεί πραγματικότητα. Η αδήλωτη εργασία μειώνεται τα τελευταία χρόνια και μειώνεται, ακριβώς, γιατί έχουμε δουλέψει πάρα πολύ πάνω στην Επιθεώρηση Εργασίας. Στους κλάδους υψηλής παραβατικότητας τα στοιχεία έδειχναν 20% αδήλωτη εργασία το '19, ενώ τα τελευταία στοιχεία δείχνουν ότι πλέον προσεγγίζουμε το 10%. Έχετε δίκιο ότι έχει μειωθεί η αδήλωτη, έχει διογκωθεί αυτό που ονομάζουμε «υποδηλωμένη», αλλά πλέον δουλεύουμε πάρα πολύ συστηματικά και στο συγκεκριμένο κομμάτι. Έρχομαι τώρα στο τρίτο πολύ συγκεκριμένο παράδειγμα για τον χώρο του τουρισμού. Ξέρετε πολύ καλά κι εσείς λόγω της εργατικής σας δουλειάς ότι υπήρχε ένα πολύ μεγάλο ζήτημα με την πρακτική άσκηση και τη μαθητεία στον τουρισμό, μορφές οι οποίες δεν καταγραφόντουσαν καν στην «ΕΡΓΑΝΗ» και πολλές επιχειρήσεις εκμεταλλευόντουσαν ένα κενό στον νόμο με το 17%, και έπαιρναν 17% μαθητευόμενους και 17% πρακτική άσκηση, φτάνοντας στο σημείο πρακτικά να έχουν σε μια μονάδα ογδόντα ανθρώπους σ' αυτό το καθεστώς, κάτι το οποίο το καταργήσαμε, γιατί το 17% είναι ενιαίο και για την πρακτική άσκηση και για τη μαθητεία. Επιπλέον καταγράφονται πλέον στην «ΕΡΓΑΝΗ», άρα μπορούν να ελεγχθούν και να υπάρχουν ποινές. Γιατί τα λέω όλα αυτά τα πράγματα; Τα λέω για να πω ότι γίνεται πολύ σημαντική δουλειά. Είναι πολύ σημαντικό το γεγονός ότι συζητάμε για το ποια θα είναι τα μέτρα για να τηρηθεί μια κλαδική σύμβαση και όχι για το αν θα επανέλθουν οι κλαδικές συμβάσεις. Στο σημείο αυτό θα πω μια τελευταία φράση. Έχουμε αποδείξει και στο παρελθόν και με μέτρα που είχαμε πάρει για τις εργολαβίες - το λέω κι εδώ - ότι θα δουλέψουμε και θα εργαστούμε πάνω σε όλα εκείνα τα παραθυράκια, που οι επιχειρήσεις βρίσκουν για να παρακάμπτουν τις συμβάσεις. Γίνεται αυτή η νομοθετική εργασία στο Υπουργείο και πολύ σύντομα θα μπορούμε να απαντήσουμε και σε συγκεκριμένα πράγματα, γιατί ακριβώς το ελεγκτικό έργο δείχνει πώς αντιδρά η αγορά και άρα μετά υπάρχει και η αντίδραση του Υπουργείου.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δεκαοκτώ μαθητές και μαθήτριες και δύο εκπαιδευτικοί τους, από το 4ο Δημοτικό Σχολείο Αγίου Δημητρίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Θα συζητηθεί τώρα η πρώτη με αριθμό 180/26-11-2018 επίκαιρη ερώτηση δεύτερου κύκλου του Βουλευτή Κοζάνης της Νέας Δημοκρατίας, κ. Γεώργιου Κασαπίδη, προς τον Υπουργό Αγροτικής Ανάπτυξης και Τροφίμων με θέμα: «Προβλήματα και διαμαρτυρίες κατά την πληρωμή της προκαταβολής της βασικής ενίσχυσης του έτους 2018». Ο κ. Κασαπίδης έχει τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, καλείστε να αντιμετωπίσετε ένα σημαντικό πρόβλημα, που σχετίζεται, κυρίως, με την καταβολή των ευρωπαϊκών ενισχύσεων στους δικαιούχους παραγωγούς, που έχει να κάνει με ένα θέμα το οποίο αφορά άλλο Υπουργείο. Όμως οι επιπτώσεις σχετικά με την κύρωση και την κατάρτιση των δασικών χαρτών πέφτουν κυρίως στους παραγωγούς, στους αγρότες και είναι θέμα του Υπουργείου που προΐσταστε. Έτσι και στην Κοζάνη, κύριε Υπουργέ, αρκετοί παραγωγοί είδαν τις προκαταβολές των ενισχύσεών τους να είναι αρκετά περιορισμένες. Και από τη διερεύνηση που έγινε, διαπιστώθηκε ότι αυτό οφείλεται, κυρίως, στη διαδικασία κατάρτισης και κύρωσης των δασικών χαρτών, όπου δεν έγιναν σωστά κάποιες διαδικασίες, με αποτέλεσμα, δυστυχώς, να εξαιρεθούν ακόμα και αγροτεμάχια τα οποία είχαν όλες τις νόμιμες προϋποθέσεις και προδιαγραφές να τύχουν πλήρως των ενισχύσεων. Αυτό που καλείστε, ουσιαστικά, κύριε Υπουργέ, να θεραπεύσετε, είναι να διευθετήσετε το πρόβλημα με μία τυπική διαδικασία, ώστε στην επόμενη δόση που θα καταβληθούν οι ενισχύσεις, να έχει λυθεί ο χαρακτήρας αυτών των αγροτεμαχίων και να πάρουν οι παραγωγοί και το σύνολο των ενισχύσεων. Όμως όπως πολύ καλά εσείς ειδικά αντιλαμβάνεστε, επειδή αυτή η εκκρεμότητα μπορεί να υπονομεύσει και τις ενισχύσεις των αναπτυξιακών προγραμμάτων, τόσο αυτών που είναι σε εξέλιξη αλλά και των μελλοντικών, εάν δεν διευθετηθεί ο χαρακτήρας αυτών των αγροτεμαχίων, καταλαβαίνετε ότι θα υπάρξει σοβαρό πρόβλημα και με τις ενισχύσεις του Πυλώνα 2. Οπότε το ερώτημα είναι, εάν έχουν εξακριβωθεί αυτά τα αίτια, που τουλάχιστον στον Νομό Κοζάνης αλλά και σε άλλες περιοχές σε όλη τη χώρα έχουν οδηγήσει στη μερική καταβολή αυτών των ενισχύσεων, και πώς προτίθεστε να θεραπεύσετε το πρόβλημα. Ευχαριστώ, κύριε Πρόεδρε.
Σας ευχαριστώ. Ορίστε, κύριε Υπουργέ, έχετε τον λόγο.
Σας ευχαριστώ. Αξιότιμε κύριε συνάδελφε, με τη σημερινή σας επίκαιρη ερώτηση ξαναφέρνετε στη Βουλή ένα ζήτημα, το οποίο όντως απασχολεί σημαντικό αριθμό παραγωγών, οι οποίοι έχουν αγροτεμάχια σε περιοχές, όπου είχαμε είτε αναρτημένους δασικούς χάρτες είτε μερικώς κυρωμένους δασικούς χάρτες. Όπου είχαμε αναρτημένους δασικούς χάρτες, χωρίς να έχει γίνει κύρωση, οι παραγωγοί δεν έχουν ζήτημα μέχρι να γίνει η κύρωση. Άρα το ζήτημα αφορά τις περιοχές όπου έχουμε μερικώς κυρωμένους δασικούς χάρτες. Το πρώτο ερώτημα, βέβαια, έτσι όπως το διατυπώνετε και σωστά αναφέρατε, είναι αρμοδιότητα του Υπουργείου Περιβάλλοντος, στο οποίο ο συνάδελφος έχει απαντήσει ουκ ολίγες φορές σ' αυτή την Αίθουσα και έχουν δοθεί οι απαραίτητες εξηγήσεις. Εγώ, όμως, σ' αυτό το σημείο οφείλω να θέσω κάποια ρητορικά περισσότερο ερωτήματα και επιτρέψτε μου να τα πω. Θέλουμε σ' αυτή τη χώρα να αποκτήσουμε δασικούς χάρτες ή δεν θέλουμε; Θέλουμε να γίνουμε μια κανονική χώρα, έτσι όπως όλοι θα θέλαμε ή θέλουμε να πετάξουμε το πρόβλημα πάλι στο μέλλον; Από πότε έχει ανατεθεί η σύνταξη των δασικών χαρτών, πότε έγινε η παράδοσή τους και με ποια κυβέρνηση έγινε η ανάρτησή τους; Τέλος είναι οι δασικοί χάρτες αυτοί που δημιούργησαν αυτό το πρόβλημα ή η ανάρτησή των δασικών χαρτών ήταν αυτή που ανέδειξε τα προβλήματα; Νομίζω ότι όσον αφορά ποιος έχει την τόλμη και την πολιτική βούληση για να γίνουμε μια κανονική χώρα, ο λαός θα κρίνει ποιος είναι αυτός που την έχει. Πάνω σ' αυτό το ζήτημα, όμως, στο οποίο αναφέρεστε, νομοθετήσαμε, δημιουργούμε και συνεχίζουμε να δημιουργούμε συνεχώς λύσεις για τα προβλήματα τα οποία παρουσιάζονται τόσο με τους δασικούς χάρτες όσο και με τις συνέπειές τους πάνω στις πληρωμές. Εδώ υπάρχει μια στενή πλέον συνεργασία με το Υπουργείο Περιβάλλοντος και Ενέργειας, για να νομοθετήσουμε, να βρούμε λύσεις, αλλά πάντα στο πλαίσιο που θέτει το Σύνταγμα και η ερμηνεία του. Αυτό οφείλουμε να το πούμε. Ξέρω καλά ότι το γνωρίζετε αλλά πρέπει να ακούσουν και οι παραγωγοί μας, πως ό,τι μπορεί να νομοθετηθεί πρέπει να γίνει στο πλαίσιο που ορίζει το υφιστάμενο Σύνταγμα. Τώρα στο διά ταύτα από πλευράς τεχνικής όπως είπαμε, εκεί που δεν έχουμε κυρωμένες περιοχές και στους μερικώς κυρωμένους χάρτες, στις περιοχές που έχουμε σε εκκρεμότητα αντιρρήσεις, εκεί η πληρωμή γίνεται κανονικά. Αυτό είναι το πρώτο. Δεύτερον, όσοι παραγωγοί έχουν χρησιμοποιήσει τα εργαλεία, τα οποία τους δίνει η υφιστάμενη νομοθεσία, πληρώθηκαν κανονικά και αυτό ισχύει από τη στιγμή της άσκησης των ενδίκων μέσων που είχαν, από τη στιγμή της κατάθεσης της αίτησης και όχι περιμένοντας να τελεσιδικήσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα χρειαστώ ένα λεπτό ακόμα. Τρίτη περίπτωση, περιπτώσεις όπου η πληροφορία όντως δεν έχει φτάσει έγκαιρα στα χέρια του ΟΠΕΚΕΠΕ. Σ' αυτές τις περιπτώσεις έχει γίνει, μετά την προκαταβολή, ένας μεγάλος συντονισμός με το Υπουργείο Περιβάλλοντος και τις περιφερειακές υπηρεσίες, έτσι ώστε να πάρουμε τις περιπτώσεις εκείνες των παραγωγών που άσκησαν ένδικα μέσα, αυτά τα επιτρεπόμενα, έτσι ώστε να τα ενσωματώσουμε, για να πληρωθούν στην επόμενη πληρωμή στην εκκαθάριση του Δεκεμβρίου. Όμως ακόμη και σε όσους δεν άσκησαν τα διαθέσιμα εργαλεία, τα οποία παρεμπιπτόντως υπάρχουν στο εγχειρίδιο του Υπουργείου Περιβάλλοντος και Ενέργειας, που είναι αναρτημένο και στη σελίδα του ΟΠΕΚΕΠΕ και μετά την πληρωμή της προκαταβολής το διάστημα αυτό, και αυτοί ενσωματώνονται τώρα, αυτή την ώρα που μιλάμε και θα πληρωθούν κανονικά. Υπάρχει, όμως, και άλλη μία περίπτωση. Υπάρχει και η περίπτωση όπου κάποιοι, για τον άλφα ή βήτα λόγο, ακόμα και σήμερα δεν έχουν ασκήσει τα προβλεπόμενα εργαλεία που έχουν. Και αυτοί θα πληρωθούν κανονικά. Δεν θα χάσει κανένας τα δικαιώματα που έχει στη βασική και στην πράσινη ενίσχυση ούτε στα άλλα μέτρα. Αυτό θα γίνει, γιατί μέχρι τον Ιούνιο του 2019 προγραμματίζουμε άλλες τρεις πληρωμές, όπου σταδιακά όποιος πηγαίνει ασκεί τα ένδικα μέσα, θα ενσωματώνεται η πληροφορία και θα πληρώνεται στις τρεις επόμενες πληρωμές. Άρα μέχρι τον Ιούνιο πρέπει ο κόσμος να σπεύσει, έτσι ώστε να πληρωθεί κανονικά. Τα υπόλοιπα θα τα πούμε στη δευτερολογία. Ευχαριστώ.
Κύριε Κασαπίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, φαίνεται ότι έχετε αντιληφθεί πόσο σοβαρό είναι το θέμα. Άλλωστε και η επαγγελματική σας ιδιότητα το επικυρώνει αυτό. Αυτό που θα ήθελα να επισημάνω και να κρατήσω από την απάντησή σας, είναι ότι το σοβαρότερο πρόβλημα είναι για όσους δεν έχουν ασκήσει όλα αυτά τα ένδικα εργαλεία που αναφέρατε στις περιπτώσεις που έχουμε κυρωμένους δασικούς χάρτες. Εκεί, λοιπόν, το ερώτημα που τίθεται είναι εάν θα ανοίξουν οι διαδικασίες, εάν θα δοθεί μια νέα παράταση, ώστε να προλάβουν και αυτοί οι παραγωγοί να ασκήσουν αυτά τα ένδικα μέσα. Διότι σε περιπτώσεις όπου τώρα είναι η διαδικασία σε εξέλιξη, οι περιοχές αυτές που ακολούθησαν τις προηγούμενες που ήδη έχουν κυρώσει χάρτες, έχουν καλύτερο περιβάλλον, και ενημερωτικό και λειτουργικό, ώστε να προβλεφθούν τέτοιες αστοχίες. Ως προς την αναγκαιότητα για την κύρωση των δασικών χαρτών, αυτό δεν το αμφισβητεί κανένας. Απλά σας ενημερώνω ότι ο ίδιος προσωπικά με άλλους συναδέλφους είχαμε καταθέσει κατά τη διάρκεια του 2017 στον προκάτοχό σας και τον συνάδελφο Υπουργό του Υπουργείου Περιβάλλοντος τουλάχιστον τέσσερις σχετικές ερωτήσεις, όπου επισημαίναμε κάποιες αστοχίες. Γι' αυτό και δίνονταν παρατάσεις, όπως πολύ καλά γνωρίζετε. Και με αντίστοιχες διατάξεις θεραπεύονταν αυτές οι αστοχίες ή παραλήψεις που μπορεί - και εύλογο ήταν - να υπήρχαν στην όλη διαδικασία. Μία από αυτές ήταν και αυτή η διαδικασία για την οποία σας ρωτάω και τώρα. Πώς θα προβλεφθούν αυτές οι περιπτώσεις, όπου ενώ έχουμε εκτάσεις οι οποίες είτε είναι με αναδασμούς είτε είναι ακόμα - ακόμα, αν θέλετε, και με αρδευτικά είτε ακόμα - ακόμα και με προγράμματα αναπτυξιακά, συνολικές εγκαταστάσεις που εντάχθηκαν, χρηματοδοτήθηκαν και τώρα έρχονται και χαρακτηρίζονται ως δασικές είτε γιατί δεν έγινε σωστά η ενημέρωση είτε γιατί δεν έγιναν όλα αυτά που είπατε, τα ένδικα εργαλεία, στην ώρα τους. Ωστόσο αυτά τα αναγνωρίζει η ελληνική πολιτεία, γι' αυτό και τα ενέταξε σε αναπτυξιακά προγράμματα, γι' αυτό και τα δέχεται στις δηλώσεις του ο ΟΣΔΕ, τα δέχεται και στις δηλώσεις του ο ΕΛΓΑ. Αυτά καλείστε, κύριε Υπουργέ, με νόμιμες διαδικασίες, στο πλαίσιο του Συντάγματος σαφώς, να θεραπεύσετε, διότι κινδυνεύουν να χαθούν ενισχύσεις και επιδοτήσεις και από τον Πυλώνα 1 και από τον Πυλώνα 2. Είμαι βέβαιος ότι το αντιλαμβάνεστε. Και θεωρώ ότι συμβάλλω και ο ίδιος προσωπικά προς την κατεύθυνση αυτή, ώστε οριστικά και αμετάκλητα πλέον και οι δασικοί χάρτες να κυρωθούν, να λειτουργήσουν αναπτυξιακά και όχι με αυτά τα προβλήματα που, αν δεν θεραπευθούν τώρα δυστυχώς, θα μας ακολουθούν και στο διηνεκές. Ευχαριστώ, κύριε Πρόεδρε.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, αναγνωρίζω και είπα ότι στη διαδικασία από την πρώτη ανάρτηση των δασικών χαρτών και πριν από τη νομοθέτηση για την ανάρτηση και μέχρι σήμερα υπάρχουν παρεμβάσεις, όπως και οι δικές σας - το γνωρίζω καλά - όπου επισημάνθηκαν προβλήματα. Θέλω, όμως, να ξέρετε ότι όλα αυτά λαμβάνονται υπ' όψιν και επιλύονται. Ξαναείπα. Δεν δημιούργησαν οι δασικοί χάρτες τα προβλήματα. Οι δασικοί χάρτες τα ανέδειξαν. Να τα βρούμε. Έχουν - επιτρέψτε μου την έκφραση - παιδικές ασθένειες. Περνάνε. Όπως σωστά είπατε, οι επόμενες αναρτήσεις έχουν ήδη ένα νομοθετικό πλαίσιο που δεν παρουσιάζουν αυτά τα προβλήματα, ακριβώς γιατί αντιλαμβανόμαστε, πως ό,τι προκύπτει επιλύεται. Οπότε στις επόμενες αναρτήσεις είναι λυμένα. Ωστόσο επιτρέψτε μου να επισημάνω τα εργαλεία. Έχουμε εργαλεία για τις κυρωμένες περιοχές, όπου έχουμε κυρωμένους δασικούς χάρτες. Έχουμε και το άρθρο 47 και το άρθρο 47α, όπως τροποποιήθηκε, και το άρθρο 67 του ν.998/1978, έτσι όπως τροποποιήθηκαν μέχρι πρόσφατα. Σε αυτές τις περιπτώσεις έχουμε εργαλεία. Έχουμε, επίσης, τα εργαλεία των νομικών προσφυγών. Σε όλες αυτές τις περιπτώσεις από την έναρξη από την κατάθεση του ενδίκου μέσου του προβλεπόμενου της αίτησης, ο παραγωγός πληρώνεται. Παύουν τα μέτρα, παύουν οι κυρώσεις. Πληρώνεται κανονικά. Όταν τελεσιδικήσουν, εφόσον είναι φυσικά υπέρ του παραγωγού, δεν θα υπάρχει κανένα πρόβλημα. Όμως να δούμε και ένα σημείο ακόμα. Πόσους τελικά αφορά το πρόβλημα σε αριθμό; Αφορά τριάντα έξι χιλιάδες επτακόσια ΑΦΜ. Είναι ένα σημαντικό μέγεθος, ένας σημαντικός αριθμός παραγωγών. Ωστόσο σε χρήματα τα ποσά που αφορούν είναι πολύ μικρά, γιατί ακριβώς οι περισσότερες περιπτώσεις αφορούν μια νησίδα δασικού μέσα στο αγροτεμάχιο. Άρα το αγροτεμάχιο επηρεάζεται ελάχιστα και μόνο από τη νησίδα. Πολύ λίγες είναι οι περιπτώσεις, κάτω των τριών χιλιάδων, όπου έχουμε επιπτώσεις στην πληρωμή πάνω από 500 ευρώ. Άρα μιλάμε για πολλά ΑΦΜ με μικρά ποσά. Εδώ θέλω να σας πω και κάτι ακόμα. Όπως σωστά είπατε, υπάρχουν και ζητήματα τα οποία άπτονται των περιφερειών. Έχουμε εποικιστικά, έχουμε περιπτώσεις κληροτεμαχίων, έχουμε διάφορες περιπτώσεις. Εκεί έχουμε εντείνει τη συνεργασία μας τόσο με την περιφέρεια, όσο και με τις υπηρεσίες του Υπουργείου Εσωτερικών και του Υπουργείου Περιβάλλοντος - διευθύνσεις δασών, αποκεντρωμένες κ.λπ. - έχουμε εντείνει τις προσπάθειές μας. Όπου παρουσιάστηκαν προβλήματα είμαστε σε στενή επαφή και αυτό που θέλω να κρατήσει ο κόσμος, είναι ότι σε αυτή την πληρωμή θα επιλυθεί το μεγαλύτερο μέρος των προβλημάτων. Μέχρι τον Ιούνιο του 2019 που θα γίνουν άλλες τρεις πληρωμές, μετά από αυτή του Δεκεμβρίου, τα προβλήματα θα έχουν επιλυθεί στο μεγαλύτερο βαθμό τους. Σας ευχαριστώ.
Ευχαριστούμε κι εμείς κύριε Υπουργέ. Προχωράμε στην συζήτηση της με αριθμό 1191/4-9-2018 ερώτησης του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να απεγκλωβιστούν χιλιάδες υπό συνταξιοδότηση συμπολίτες μας, ασφαλισμένοι του ΟΑΕΕ και του ΟΓΑ, οι οποίοι σήμερα είναι χωρίς εισόδημα και χωρίς σύνταξη». Κύριε Κεγκέρογλου έχετε τον λόγο για δύο λεπτά.
Ευχαριστώ, κύριε Πρόεδρε. Επαναφέρω μέσω του κοινοβουλευτικού ελέγχου ένα θέμα σοβαρό για πολλές εκατοντάδες χιλιάδες συμπολίτες μας, που αφορά την αδυναμία συνταξιοδότησής τους, λόγω ληξιπρόθεσμων οφειλών που υπερβαίνουν κάποια όρια και, βεβαίως, λόγω της αδυναμίας καταβολής από την πλευρά τους αυτών των ποσών. Έχει συζητηθεί ξανά η ερώτηση και αφορά ασφαλισμένους του πρώην ΟΑΕΕ, μη μισθωτούς δηλαδή του ΕΦΚΑ και αγρότες. Επειδή ο Υπουργός σε προηγούμενη συζήτηση μάς είπε ότι δεν είναι μεγάλος ο αριθμός αυτών των ανθρώπων - τουλάχιστον έτσι το εκλάβαμε - δεν έχει προχωρήσει σε λύση οριστική και δίκαιη. Βεβαίως έχει εκδώσει μια εγκύκλιο, που δίνει τη δυνατότητα σε κάποιους απ' αυτούς που έχουν τις προϋποθέσεις να πάρουν την προνοιακή σύνταξη, το προνοιακό επίδομα. Όμως το επίσημο κοινωνικοασφαλιστικό σύστημα της χώρας το οποίο έχει εισπράξει για πολλά χρόνια τις ασφαλιστικές εισφορές αυτών των ασφαλισμένων και που λόγω της αδυναμίας να καταβληθεί για ένα διάστημα το ποσό των οφειλόμενων εισφορών, τους κρατάει στο περιθώριο. Την επαναφέρουμε, μήπως και, αφού αφορά λίγους κατά το Υπουργείο, γίνει η ρύθμιση. Ευχαριστώ.
Κι εμείς ευχαριστούμε. Ορίστε, κύριε Υφυπουργέ, έχετε τον λόγο.
Ευχαριστώ. Έχω απαντήσει δύο φορές στην ίδια ερώτηση. Να επαναλάβω αυτά που τουλάχιστον είχα πει. Στο μεταξύ έχει εκδοθεί αυτή η εγκύκλιος που επιλύει ένα σοβαρό πρόβλημα για ανθρώπους οι οποίοι είχαν ανάγκη επιβίωσης και που επειδή όφειλαν δεν μπορούσαν να πάρουν σύνταξη. Παρ' όλο που πληρούσαν τις προϋποθέσεις να πάρουν τη σχετική παροχή, δεν την έπαιρναν, διότι από το 2001 υπάρχει σχετική εγκύκλιος της τότε κυβέρνησης, από την οποία προκύπτει ότι όποιος ασφαλισμένος είχε δυνατότητα συνταξιοδότησης, δεν έπαιρνε αυτή την παροχή που εμείς θεσμοθετήσαμε, διότι δικαιούταν να πάρει σύνταξη. Εν τούτοις δεν μπορούσε να πάρει τη σύνταξη, αφού όφειλε. Και έτσι λύσαμε αυτό το πρόβλημα γι' αυτή την κατηγορία των συμπολιτών μας, ώστε να μην υπάρχει κανείς χωρίς προστασία. Άρα το δικαίωμα αυτής της προστασίας - που νομίζω η παροχή η οποία δίνεται είναι στα 360 ευρώ - δεν καλύπτει προφανώς όλες τις ανάγκες κάθε ανθρώπου, δημιουργεί όμως ένα δίχτυ προστασίας γι' αυτούς τους συμπολίτες μας, οι οποίοι ήταν εγκαταλελειμμένοι απολύτως στην πλήρη ένδεια και δεν θα μπορούσε να παραμένει ανεκτή αυτή η κατάσταση, τουλάχιστον από την δική μας Κυβέρνηση, γι' αυτό και το καλύψαμε. Η δική σας πρόταση όμως, κύριε Κεγκέρογλου, αναφέρεται σε θέματα, για τα οποία με έναν συστηματικό τρόπο μπορεί να προκαλέσει σοβαρά ζητήματα στην κοινωνική ασφάλιση. Αν, δηλαδή, πάμε την οφειλή στα ύψη, που λέτε, στις 50.000 για τους ελεύθερους επαγγελματίες, δεν θα χρειάζεται να πληρώνουν τα 2/3 των εισφορών. Θα παίρνουν σύνταξη, διότι με τα δεκαπέντε χρόνια που απαιτούνται ως ελάχιστα, η κατώτατη εισφορά - που προτείνετε να καλύπτεται με τις 50.000- αφορά διάρκεια έντεκα ετών. Δηλαδή θα μείνει ένα μικρό διάστημα των τεσσάρων ετών να πληρώσουν για να πάρουν σύνταξη που θα ξεπληρώνει την οφειλή. Το ίδιο ισχύει και για τους αγρότες. Τα 2/3 της ασφαλιστικής ζωής μπορούν να τα χρωστούν, αν πάμε στις 10.000. Θα τα χρωστούν, θα παίρνουν σύνταξη με την δεκαπενταετία. Αντιλαμβάνεστε ότι κάτι τέτοιο δημιουργεί ένα σοβαρό ρήγμα - και αυτό σας το είχα πει και πριν - στη θεμελιώδη αρχή του Συντάγματος ότι η κοινωνική ασφάλιση είναι υποχρεωτική, καθολική και αναδιανεμητική. Και με αυτή την έννοια οι σκέψεις σας αυτές δεν μπορούν να γίνουν δεκτές. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννέα μαθήτριες και μαθητές και δύο εκπαιδευτικοί συνοδοί από το 4ο Δημοτικό Σχολείο Αγίου Δημητρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κεγκέρογλου, έχετε τον λόγο.
Μετά την τοποθέτηση του Υπουργού δεν νομίζω ότι αναμένουμε δευτερολογία από την πλευρά του, αφού θεωρεί ότι δεν μπορεί να δοθεί λύση. Κοιτάξτε, ένας ασφαλισμένος του ΟΑΕΕ που έχει πληρώσει τριάντα χρόνια και που οφείλει οκτώ ή δέκα χρόνια εισφορές ή και λιγότερο, που είχε τη δυνατότητα με τη ρύθμιση που είχαμε κάνει την άνοιξη του 2015- που την ψήφισαν τα περισσότερα κόμματα της Βουλής - να ρυθμίσει τα οφειλόμενα ποσά, σήμερα δεν μπορεί να το κάνει. Η Κυβέρνηση τον οδηγεί στο προνοιακό επίδομα. Άρα του καταργεί το δικαίωμα για τα τριάντα χρόνια που έχει καταβάλει τις ασφαλιστικές εισφορές και που αντιστοιχούν προφανώς σε πολύ μεγαλύτερο ποσό από ό,τι το προνοιακό επίδομα. Θεωρώ ότι είναι εντελώς λάθος η αντίληψη του Υπουργού, να αρνείται να δώσει λύση για τις υφιστάμενες οφειλές. Δεν μιλάμε για μια ρύθμιση η οποία θα ισχύει στο διηνεκές, αλλά για μια ρύθμιση που θα συμπεριλάβει τις οφειλές που δημιουργήθηκαν μέχρι τώρα. Θέλετε μέχρι 20 Αυγούστου, κύριε Πετρόπουλε; Βάλτε μέχρι 20 Αυγούστου. Τις οφειλές που δημιουργήθηκαν στην κρίση. Βάλτε τις όμως. Οκτώ χρόνια, επτά, εννέα, όσα είναι αυτά. Αν είχατε πάρει μια απόφαση ότι σ' αυτούς τους ανθρώπους δίνετε την εθνική σύνταξη που δικαιούνται, τα 384 ευρώ ή τα 346 γι' αυτούς που έχουν πολύ λιγότερα χρόνια, τότε θα είχε μια λογική και εν αναμονή της δυνατότητας ρύθμισης ή πληρωμής από την πλευρά τους να προστεθεί και το αναλογικό ποσό. Αυτό θα το δεχόμουν ως ένα πρώτο βήμα, αλλά να τους μεταφέρετε από το κοινωνικοασφαλιστικό σύστημα που είναι καθολικό και όλα αυτά που είπατε, στο προνοιακό; Αυτό είναι απαράδεκτο. Η προνοιακή σύνταξη έχει βγει γι' αυτούς που δεν έχουν τις προϋποθέσεις, γι' αυτούς που δεν δικαιούνται σύνταξη. Όμως οι άνθρωποι αυτοί δικαιούνται σύνταξη και αυτό είναι το απαράβατο. Έχετε φτάσει στα όρια, να υιοθετείτε την ατζέντα Τζήμερου για το ασφαλιστικό σύστημα. Με τρία χαρακτηριστικά θα σας το πω. Εκτός από την κατάργηση του ΕΚΑΣ, εκτός από τις μειωμένες συντάξεις που εκδίδετε, ενώ πλήρωναν υψηλές ασφαλιστικές εισφορές, μετά τον Μάιο του 2016 με τον νόμο Κατρούγκαλου βγάζετε μειωμένες συντάξεις για τους περισσότερους όχι για όλους. Υπάρχει και μια μικρή κατηγορία, η οποία δεν έχει σημαντικές μειώσεις ή μπορεί να έχει και αυξήσεις. Όμως για την τεράστια πλειοψηφία δίνετε πολύ μειωμένες συντάξεις. Έρχεστε τώρα να προσθέσετε και την άλλη αντίληψη του Τζήμερου, ο οποίος λέει για προνοιακό επίδομα. Είναι λάθος η αντίληψη στην οποία οδηγείτε. Το ότι χρειάζονται αυτοί οι άνθρωποι έστω τα 450 ή τα 400 ευρώ, αυτό είναι γεγονός, αφού δεν τους δίνετε τη σύνταξή τους. Όχι, όμως, προνοιακό επίδομα. Την εθνική σύνταξη και να τους διευκολύνετε να πληρώσουν τα υπόλοιπα. Μπορείτε να τους διευκολύνετε, όσο λίγοι και αν είναι αυτοί. Κάντε τη ρύθμιση. Έχετε κάνει άλλες ρυθμίσεις και ορισμένες τις έχουμε στηρίξει και ψηφίσει. Κάντε και αυτή. Γιατί αρνείστε να το κάνετε; Είναι - λέει - μικρός ο αριθμός. Όχι δεν είναι μικρός ο αριθμός. Μεγάλος είναι ο αριθμός. Δεν είναι μόνο αυτοί που έχουν προσφύγει ή προσφεύγουν για να πάρουν το επίδομα αλληλεγγύης ή την προνοιακή σύνταξη. Είναι πολύς περισσότερος κόσμος και ειδικά του ΟΑΕΕ και αγρότες, βεβαίως, αλλά και του ΟΑΕΕ. Όχι για μελλοντικές ληξιπρόθεσμες οφειλές. Βάλτε μέχρι 20 Αυγούστου, βάλτε μέχρι σήμερα, βάλτε μέχρι την ημέρα κατάθεσης της ρύθμισης, για να μη δημιουργηθεί περαιτέρω πρόβλημα. Αυτό σας ζητάμε. Νομίζω ότι πρέπει να το κάνετε και να δώσετε τη δυνατότητα και του επανυπολογισμού, όπως κάποια μέρα ανακοίνωσε το Υπουργείο, εάν αυτό είναι χαμηλότερο, να το ζητήσουν. Αν δεν είναι χαμηλότερο, να μείνει η οφειλή ως έχει, αλλά βεβαίως και να τους δώσετε τη δυνατότητα να πάρουν τη σύνταξη με βάση τις πληρωμένες οφειλές, τις πληρωμένες ασφαλιστικές εισφορές, να «παγώσει» η οφειλή και όταν υπάρξει η δυνατότητα ρύθμισής της, να πάρουν και αυτό το πρόσθετο κομμάτι της σύνταξης. Τρεις εναλλακτικές προτάσεις σάς έχουμε καταθέσει. Σας το καταθέτω με την πρόταση νόμου που είναι πλέον στη Βουλή για επεξεργασία. Θα καταθέσω στα Πρακτικά αυτές τις δύο συγκεκριμένες προτάσεις για ασφαλισμένους του πρώην ΟΑΕΕ και του ΟΓΑ, για να δείτε ότι υπάρχει μια επεξεργασμένη πρόταση, την οποία σας ζητούμε να εξετάσετε και να υιοθετήσετε.
Κύριε Υπουργέ, έχετε τον λόγο.
Κύριε Κεγκέρογλου, αυτές τις εναλλακτικές προτάσεις όταν ήσασταν στην κυβέρνηση, θα μπορούσατε να τις κάνετε εσείς νόμο και να ρυθμίσετε αυτά που λέτε να ρυθμίσουμε εμείς τώρα. Δεν το κάνατε. Αντιθέτως αυτό που συνέβαινε κατά τα χρόνια της διακυβέρνησης ΠΑΣΟΚ - Νέας Δημοκρατίας, ήταν ότι έφτασαν οι οφειλέτες στο 97%. Από τα 30 δισεκατομμύρια που οφείλονται στον ΕΦΚΑ, τα 16 δισεκατομμύρια είναι από τον ΟΑΕΕ. Δεν είναι παλιά αυτά. Δημιουργήθηκαν στα χρόνια εκείνα, κατά τα οποία εσείς μπορούσατε να νομοθετήσετε και να κάνετε τις ρυθμίσεις που τώρα προτείνετε. Δεν το κάνατε φυσικά. Προκαλούσατε μια διόγκωση και υπερδιόγκωση οφειλετών. Εμείς πήραμε μέτρα. Να σας θυμίσω φυσικά ότι με εγκύκλιο του 2001, της τότε κυβέρνησης, αυτοί οι άνθρωποι για τους οποίους τώρα εκδηλώνετε τη συμπάθειά σας γιατί πρέπει να παίρνουν και παραπάνω, δεν έπαιρναν τίποτα. Οι ανήμποροι άνθρωποι, με εγκύκλιο δική σας της κυβέρνησής σας, απαγορευόταν να πάρουν κι εμείς έπρεπε τώρα να έλθουμε και να δώσουμε αυτή τη δυνατότητα σ' αυτούς τους ανθρώπους, για τους οποίους μιλάτε με τόση συμπάθεια. Επί τόσες εικοσαετίες δεν είχατε κάνει τίποτα κι εμείς το κάναμε. Αυτό κάναμε. Επομένως θα σας εξηγήσω και θα δώσω ένα στοιχείο, μια και ήρθα να σας απαντήσω για άλλη μία φορά: Με τον ν.4331/2015 οφειλές που αυξήθηκαν από 20.000 μέχρι 50.000 ευρώ για να μπορούν να παίρνουν σύνταξη, μπήκαν μόνο χίλιοι διακόσιοι άνθρωποι που πήραν σύνταξη. Διήρκησε πέντε μήνες ο νόμος και μόνο χίλιοι διακόσιοι άνθρωποι αξιοποίησαν αυτή τη ρύθμιση.
Αφού τον καταργήσατε.
Όχι δεν τον καταργήσαμε. Ο νόμος αυτός είχε διάρκεια μέχρι τέλος Σεπτεμβρίου του 2015. Βρείτε λιγάκι τα χαρτιά σας. Δεν καταργήθηκε. Είχε ορισμένη διάρκεια και σε αυτή τη γνωστή διάρκεια μόνο χίλιοι διακόσιοι άνθρωποι ανταποκρίθηκαν. Πρέπει να σας πω ότι υπάρχουν εκατόν τριάντα χιλιάδες αγρότες που σήμερα οφείλουν κάτω από 4.000 ευρώ. Μπορούν, συνεπώς, αυτοί οι εκατόν τριάντα χιλιάδες αγρότες που έχουν δικαίωμα συνταξιοδότησης, να μπουν σε αυτή τη διαδικασία ρυθμίσεων. Το ζήτημα δεν είναι να το κάνουμε δέκα. Ήδη εκατόν τριάντα χιλιάδες μπορούν να μπουν, και διακόσιες ογδόντα πέντε χιλιάδες είναι οι οφειλέτες του ΟΑΕΕ που χρωστούν μέχρι 20.000 ευρώ και μπορούν να πάρουν σύνταξη. Δηλαδή έχουμε αυτή τη στιγμή το πλαίσιο εκείνο, που κατά τη γνώμη σας είναι αρκετό για να καλύψει τις ανάγκες των οφειλών, δηλαδή 4.000 ευρώ για τους αγρότες που είναι εκατόν τριάντα χιλιάδες άτομα, και 20.000 ευρώ για τους ελεύθερους επαγγελματίες που είναι διακόσιες ογδόντα πέντε χιλιάδες άνθρωποι. Αυτό που θα κάνουμε - να είστε βέβαιος - ως προς το άλλο σκέλος της πρότασής σας, είναι να νοιαστούμε και άλλο για τους οφειλέτες. Μην ανησυχείτε, θα νοιαστούμε και άλλο για τους οφειλέτες και θα πάρουμε και άλλα μέτρα. Αυτό είναι διακηρυγμένη πολιτική στόχευση για μας και την εφαρμόζουμε, όπως φαίνεται από όλα όσα έχουμε κάνει. Συνεχώς, κάθε χρόνο, παίρνουμε μέτρα, κάνουμε ρυθμίσεις, διευκολύνουμε τους οφειλέτες να ανταποκριθούν, ξεπερνώντας τα τεράστια προβλήματα της κρίσης που επήλθε κατά τα προηγούμενα χρόνια. Πάντως σας θυμίζω ότι είναι πολύ σημαντικό - μου το θύμισαν τώρα που είχα πάει στη Θεσσαλία περιοδεία - ότι η Ελληνική Αστυνομία, η Ομάδα ΔΙΑΣ, την περίοδο της δικής σας διακυβέρνησης ήταν με την εντολή να συλλαμβάνει όσους ελεύθερους επαγγελματίες όφειλαν και είχαν γεμίσει τα αστυνομικά τμήματα με κρατούμενους ελεύθερους επαγγελματίες. Η Ομάδα ΔΙΑΣ τούς συνελάμβανε και τους πήγαινε κατευθείαν μέσα. Ήταν γεμάτα τα τμήματα με ανθρώπους που συλλάμβαναν. Έτσι γινόταν. Εμείς καταργήσαμε τις ποινικές διατάξεις. Δεν υπάρχει ποινικό αδίκημα για τους ελεύθερους επαγγελματίες ως προς τις οφειλές, και δώσαμε τέλος σε μια κατάσταση η οποία ήταν ιδιαίτερα οδυνηρή. Επομένως μη λέτε σε εμάς για ευαισθησία. Όλες μας οι πράξεις αποδεικνύουν ότι έχουμε και ευαισθησία και κατανοούμε τα πραγματικά προβλήματα που πρέπει να επιλύουμε και θα συνεχίσουμε. Ευχαριστώ.
Και εμείς ευχαριστούμε. Η τέταρτη με αριθμό 120/1-11-2018 επίκαιρη ερώτηση δεύτερου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί. Επίσης, η πέμπτη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί. Τέλος, η έκτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί. Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί των σχεδίων νόμων του Υπουργείου Οικονομικών: α. Κύρωση του Απολογισμού του Κράτους, οικονομικού έτους 2016 και β. Κύρωση του Ισολογισμού του Κράτους, οικονομικού έτους 2016. Η συζήτηση του απολογισμού και του ισολογισμού του Κράτους γίνεται όπως ορίζει ο Κανονισμός της Βουλής, με ανάλογη εφαρμογή των άρθρων 122 και 123 παράγραφος 8 και των άρθρων 107 και 97. Σύμφωνα, λοιπόν, με το άρθρο 107, που εφαρμόζεται αναλόγως, η Διάσκεψη των Προέδρων στη συνεδρίασή της στις 26 Νοεμβρίου 2018 αποφάσισε να διεξαχθεί η συζήτηση σε μία συνεδρίαση και αν χρειαστεί, να προχωρήσουμε σε δεύτερη. Προτείνουμε να γίνει η εγγραφή των ομιλών με κάρτα και με χρόνο ομιλίας πέντε λεπτά, με εναλλαγή των ομιλητών. Δικαίωμα δευτερολογίας στη διαδικασία αυτή έχουν μόνο οι εισηγητές, μετά την ολοκλήρωση της ομιλίας του τελευταίου ομιλητή. Το Σώμα συμφωνεί;
Το Σώμα συνεφώνησε. Τον λόγο έχει ο εισηγητής του ΣΥΡΙΖΑ κ. Κωνσταντίνος Παυλίδης για οκτώ λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, νομίζω ότι αν θέλουμε πραγματικά να κάνουμε μια δυναμική παρακολούθηση και μια δυναμική αξιολόγηση του ισολογισμού του 2016 και όχι μια μουσειακή αποκόμιση, πρέπει να τον δούμε ενταγμένο στο συνολικό πλαίσιο ενός πολιτικού σχεδιασμού, ο οποίος ήρθε μετά τις δεύτερες εκλογές, του Σεπτεμβρίου 2015. Μετά την ψήφιση του τρίτου προγράμματος υπήρξε ένας σχεδιασμός κι όλοι οι προϋπολογισμοί ακολουθούσαν αυτή τη λογική της προσαρμογής του νέου σχεδιασμού. Ποιος είναι αυτός ο νέος πολιτικός σχεδιασμός; Πρώτον, η υλοποίηση και η δέσμευση του τρίτου προγράμματος. Άρα, οι δεσμεύσεις του προγράμματος και οι μνημονιακές υποχρεώσεις, η υλοποίηση των δημοσιονομικών στόχων. Ταυτόχρονα, οι προβλέψεις και η απόσταση των προβλέψεων από την πραγματικότητα, από την υλοποίηση δηλαδή αυτών των προϋπολογισμών. Τι έκαναν οι προϋπολογισμοί του 2016, του 2017 και του 2018; Έτσι πρέπει να τους δούμε. Υπηρέτησαν τον πολιτικό σχεδιασμό, που προήλθε απ' αυτόν τον συμβιβασμό του τρίτου προγράμματος και την πολιτική έγκριση από την κοινωνία τον Σεπτέμβρη του 2015. Τι περιείχαν; Δύσκολα δημοσιονομικά μέτρα, δύσκολους δημοσιονομικούς στόχους, ταυτόχρονα όμως και μια ισχυρή κοινωνική πολιτική, όσο επέτρεπε το δημοσιονομικό περιθώριο, παράλληλες πολιτικές, είτε αφορούσαν το κοινωνικό επίδομα αλληλεγγύης είτε τα μερίσματα στο τέλος της χρονιάς που αποδίδονταν στην κοινωνία είτε πολιτικές ενισχυμένης υποστήριξης στους τομείς υγείας και παιδείας. Ταυτόχρονα, τη δημιουργία ενός δημοσιονομικού χώρου με τη δημιουργία μειωμένων στόχων πρωτογενών πλεονασμάτων. Να σας θυμίσω ότι οι υποχρεώσεις των πρωτογενών πλεονασμάτων προ ΣΥΡΙΖΑ έφταναν στο ύψος του 16,2% του ΑΕΠ, το 2015 στο 3%, το 2016 στο 4,5%, το 2017 στο 4,5% και το 2018 στο 4,2%. Φέραμε υποχρεώσεις πλεονασμάτων αντί για 16,2% στο 5,5% του ΑΕΠ, δηλαδή μια εξοικονόμηση 20 δισεκατομμυρίων ευρώ. Από 29,2 δισεκατομμύρια υποχρεώσεις πλεονασμάτων στα 9,3 δισεκατομμύρια. Δημιουργήθηκε, λοιπόν, ένας ελεύθερος δημοσιονομικός χώρος 20 δισεκατομμυρίων, ο οποίος αυτή την τετραετία διοχετεύθηκε στην ανάπτυξη και την ενίσχυση της κοινωνικής πολιτικής. Ταυτόχρονα, η μέση περίοδος ωρίμανσης της δανειακής σύμβασης από τα δεκαεφτά χρόνια, που αφορούσαν το πρώτο μνημόνιο, κυρίως με τα δάνεια του ΔΝΤ και των άλλων φορέων, έφτασε να διπλασιαστεί στα τριάντα δυο και μισό χρόνια. Τα επιτόκια από 4% έπεσαν στο 1% και όλα αυτά έδωσαν έναν μεγάλο δημοσιονομικό χώρο, για την άσκηση μιας άλλου είδους πολιτικής και ταυτόχρονα έδωσαν μια μίνι ελάφρυνση του χρέους κοντά στα 40 δισεκατομμύρια, σύμφωνα και με συγκεκριμένες μελέτες. Νομίζω ότι αυτό ήταν το πολιτικό αποτέλεσμα και της διαπραγμάτευσης του 2015 και του δημοψηφίσματος, για όσους θεωρούν ότι το δημοψήφισμα δεν έπαιξε κι αυτό τον ρόλο του. Αυτή η προσαρμογή στα νέα δεδομένα, όσον αφορά στα πλεονάσματα και όσον αφορά τις άλλες αναδιαρθρώσεις του χρέους, ακριβώς σ' αυτό αποσκοπούσε και το δημοψήφισμα έπαιξε ένα σημαντικό ρόλο σ' αυτό. Παρ' όλα αυτά όμως, έρχεστε και αμφισβητείτε την καθαρή έξοδο από τα μνημόνια το 2018 ταυτόχρονα, προβάλλοντας την υποτιθέμενη έξοδο του 2014 με τρεις κυρίως παραμέτρους. Πρώτον, το success story του 2014, δεύτερον το κόστος διαπραγμάτευσης του 2015 και τρίτον, τα πλεονάσματα ως προϊόν υπερφορολόγησης. Εγώ θα απαντήσω σε ένα προς ένα. Για τα αποτελέσματα του προϋπολογισμού του 2016 τρία στοιχεία θέλω να αναφέρω. Το δημόσιο χρέος ονομαστικά αυξήθηκε κατά 3 δισεκατομμύρια το 2016, ως δανεισμός για εξόφληση ληξιπρόθεσμων οφειλών. Δεν χρειαστήκαμε, δηλαδή, για πρώτη φορά πόρους ούτε για τον προϋπολογισμό ούτε για τη δημόσια κατανάλωση ούτε για την αποπληρωμή τόκων. Δεύτερον, το πρωτογενές πλεόνασμα, ακόμα και με όρους ESA, Ευρωπαϊκού Συστήματος Λογαριασμών, ήταν σχεδόν ουδέτερο. Οριακά, δηλαδή, ήταν αρνητικό. Το πρωτογενές αποτέλεσμα της γενικής κυβέρνησης για πρώτη φορά ήταν συν 3,7% του ΑΕΠ, δηλαδή κοντά στα 6,5 δισεκατομμύρια ευρώ. Και ήταν ένα διατηρήσιμο πρωτογενές πλεόνασμα, όχι one off, όχι μία φορά, δεν ήταν μία φωτοβολίδα μιας χρονιάς, αλλά ήταν μια σταθερή απόδοση της οικονομίας για τα επόμενα τρία συνολικά έτη και φέτος, μαζί με το 2018: 2016, 2017, 2018. Τρίτον, για πρώτη φορά το δημοσιονομικό αποτέλεσμα της γενικής κυβέρνησης ήταν θετικό, 0,4% του ΑΕΠ, που σημαίνει ότι η οικονομία και η χώρα δεν χρειάστηκε δανεικά ούτε για τις δημόσιες δαπάνες ούτε για την αποπληρωμή των τόκων, αυτό δηλαδή, που βοήθησε το 2017 στην έξοδο από τη διαδικασία του υπερβολικού ελλείμματος. Ταυτόχρονα, όσον αφορά το success story θα δώσω δυο - τρία στοιχεία. Δεν το λες και πολύ success story, όταν μια οικονομία ξεκινάει με κενό το 2009 μείον 20 δισεκατομμύρια, μείον 8 το 2010, μείον 12, μείον 4, μείον 5. Συνολικά, την πενταετία 2009-2014 υπήρξε ένα κενό στην οικονομία περίπου 50 δισεκατομμυρίων ευρώ. Στο κομμάτι της αξιολόγησης είχατε υποχρέωση δεκαέξι αξιολογήσεων αυτήν την τετραετία και μόλις πέντε αξιολογήσεις έκλεισαν. Ταυτόχρονα, έκλεισαν χωρίς αναδιάρθρωση χρέους, με μια αντίληψη ότι το χρέος είναι βιώσιμο και μέσα και έξω από τη χώρα, με ανεργία στο 27,3% το πρώτο τρίμηνο του 2014, όταν μετά από δύο χρόνια, στο αντίστοιχο πρώτο τρίμηνο του 2016 η ανεργία έπεσε στο 24,9% και με καταθέσεις - επειδή μιλάτε για την αφαίμαξη, για το κομμάτι της αιμορραγίας των τραπεζών - , όταν το 2010 οι καταθέσεις ήταν στα 209 δισεκατομμύρια ευρώ και το 2014 στα 133 δισεκατομμύρια ευρώ. Νομίζω ότι αυτά δεν είναι στοιχεία, που μπορούν να αποτελέσουν προϊόν μιας πολιτικής επιχειρηματολογίας εξόδου από τα μνημόνια. Επίσης, στο κομμάτι του κόστους της διαπραγμάτευσης, που είναι το δεύτερο μεγάλο θετικό πολιτικό πεδίο σας, θα σας ξεκαθαρίσω απόλυτα - το έχω πει και άλλες φορές - ότι τα 86 δισεκατομμύρια νέο χρέος, όπως υποστηρίζετε, αφορούν 54 δισεκατομμύρια ευρώ επαναχρηματοδότηση παλαιού χρέους, 7 δισεκατομμύρια ευρώ εξόφληση ληξιπρόθεσμων οφειλών, άρα μετατρέπουμε ένα ιδιωτικό χρέος σε δημόσιο χρέος, άρα είναι μηδενικό το δημοσιονομικό αποτύπωμα. Και ταυτόχρονα, είχαμε 35 δισεκατομμύρια που πήγαν στην ανακεφαλαιοποίηση των τραπεζών. Το αποτέλεσμα αυτού είναι το γεγονός ότι ίσα - ίσα προ διαπραγμάτευσης, στις 31-12-2014 το δημόσιο χρέος ήταν 324 δισεκατομμύρια ευρώ και στο τέλος του 2015, μετά από αυτήν την πορεία και την περιπέτεια της χώρας το 2015, ήταν 321 δισεκατομμύρια ευρώ. Άρα, πουθενά δεν μπορείτε να υποστηρίξετε τη λογική περί αυτής της μεγάλης καταστροφής την οποίαν επικαλείστε. Όσον αφορά τα πλεονάσματα ως προϊόν υπερφορολόγησης, προφανώς έχει μέσα και φορολογικό αποτύπωμα, ταυτόχρονα όμως ήταν αποτέλεσμα μιας καλής πορείας του ΕΦΚΑ και του ΕΟΠΥΥ, που από ελλειμματικοί, οδηγήθηκαν πλέον σε ισχυρά πλεονάσματα. Επίσης, τα μη παραμετρικά μέτρα από τα αδήλωτα εισοδήματα και από άλλες μορφές οικονομικής δράσης, που απέδωσαν. Όσον αφορά την κριτική σας για τα πλεονάσματα ως προϊόν φόρων, εγώ θα σας αναφέρω ένα στοιχείο: η φορολογία το 2009 ήταν 20%, το 2010 ήταν 22%, το 2011 ήταν 24%, το 2012 ήταν 25%, το 2013 ήταν 26,7%, και το 2014 ήταν 26,3%. Από το 20% πήγε στο 26%. Αν αυτό δεν είναι προϊόν υπερφορολόγησης, τι είναι; Τελειώνοντας, λοιπόν, θέλω να πω ξεκάθαρα δυο πράγματα. Ήθελα να πω και αρκετά άλλα, αλλά ο χρόνος, σε σχέση με εκείνον στις επιτροπές, είναι περιορισμένος. Νομίζω ότι τα μέτρα - θα το κουβεντιάσουμε τις επόμενες μέρες στα μέσα Δεκέμβρη, σε σχέση με τον προϋπολογισμό του 2019- είναι ξεκάθαρο ότι είναι προϊόν ενός συγκεκριμένου πολιτικού σχεδιασμού, που απέδωσε, με δημοσιονομική συνέπεια, με συγκεκριμένο πολιτικό σχεδιασμό και έχοντας κατέβει στην κοινωνία κρατώντας την ζωντανή. Όμως, δεν είναι στοιχείο παροχολογίας, γιατί υπάρχει ως πολιτική αντίληψη της Κυβέρνησης τα τελευταία τρία χρόνια, στο τέλος της χρονιάς να αποδίδεται το κοινωνικό μέρισμα και ό,τι υπεραπόδοση έχει η οικονομία, το υπερπλεόνασμα ως στοιχείο κοινωνικής απόδοσης, άρα στην ουσία μια κοινωνική και οικονομική αναδιανομή των πόρων. Δεύτερον, είναι αναπτυξιακά μέτρα με κοινωνικό πρόσημο και η μείωση των εισφορών και η μείωση των φορολογικών δεικτών, η ενίσχυση του λαϊκού εισοδήματος, που διοχετεύεται αποκλειστικά στην κατανάλωση είτε με την αύξηση του κατώτατου μισθού είτε με την κατάργηση του υποκατώτατου και τις συλλογικές συμβάσεις εργασίας. Και κλείνω, λέγοντας ότι δεν μπορείτε να μιλάτε για παροχολογία. Μόνο ανέκδοτο είναι ότι μπορεί να δοθεί παροχολογία και προεκλογικά μέτρα, όταν τον Μάρτη του 2014, μόλις ξεκίνησε η χρονιά, επειδή ήταν δύο μήνες πριν από τις ευρωεκλογές, θυμηθήκατε να δώσετε ένα μέρισμα 450 εκατομμυρίων ευρώ. Μέσα στο Μάρτη, χωρίς να δείτε τα αποτελέσματα του τέλους της χρονιάς και τι αποδίδει η οικονομία, για να μπορέσετε να το προσφέρετε προς την κοινωνία, τρεις μήνες μετά την έναρξη της χρονιάς, δίνετε μέρισμα 450 εκατομμύρια ευρώ και η υποχρέωση του πλεονάσματος, που οφείλατε να είχατε, δηλαδή του στόχου για 1,5%, έπεσε στο 0,4%. Είχατε μια απόσταση τέσσερις φορές κάτω από το δικό σας στόχο. Αν αυτό δεν είναι παροχολογία και κρίνετε εμάς ότι κάνουμε παροχολογία και προεκλογικά μέτρα, τα οποία τα αποδίδουμε τρεις συνεχόμενες χρονιές σταθερά στο τέλος της χρονιάς και όχι σε προεκλογική περίοδο, αφού δούμε τι αποδίδει η οικονομία, τότε είστε, τουλάχιστον, αναξιόπιστοι. Ευχαριστώ πάρα πολύ.
Ευχαριστούμε και εμείς. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τρείς εκπαιδευτικοί συνοδοί τους από το 6ο Δημοτικό Σχολείο Αχαρνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Φορτσάκης, εισηγητής της Νέας Δημοκρατίας.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε σήμερα για τον απολογισμό των εσόδων και εξόδων του κρατικού προϋπολογισμού του 2016 και για τον ισολογισμό του ιδίου έτους. Καλούμαστε να συζητήσουμε για το τι έγινε το 2016, το πρώτο πλήρες έτος εφαρμογής του τρίτου προγράμματος οικονομικής προσαρμογής που υπέγραψε η Κυβέρνηση, ένα πρόγραμμα αχρείαστο που κόστισε στη χώρα, σύμφωνα με τις εκτιμήσεις των θεσμών, έως και 200 εκατομμύρια ευρώ. Το ότι κάνουμε αυτήν τη συζήτηση σχεδόν δύο χρόνια μετά, θα πρέπει νομίζω να μας προβληματίσει σοβαρά. Μπορεί η κύρωση του ισολογισμού και του απολογισμού του 2016 να γίνεται οριακά εντός της χρονικής προθεσμίας, που προβλέπει το άρθρο 122 του Κανονισμού της Βουλής, όμως πόσο αποτελεσματικός πρέπει να αναρωτηθούμε και πόσο μέσα στο πνεύμα του Κανονισμού της Βουλής μπορεί να είναι ένας τόσο πολύ ετεροχρονισμένος κοινοβουλευτικός έλεγχος; Κυρίες και κύριοι συνάδελφοι, μετά το καταστροφικό πρώτο εξάμηνο του 2015, η χώρα μπήκε σε κατάσταση παραλυτικής στασιμότητας. Το 2016 έκλεισε με ύφεση 0,2% και όχι με ανάκαμψη της οικονομίας, όπως διατεινόταν ο Πρωθυπουργός. Σύμφωνα με τις διεθνείς οικονομικές εκθέσεις, η Ελλάδα αποτέλεσε εκείνη τη χρονιά τη μοναδική αρνητική αναπτυξιακή έκπληξη παγκοσμίως. Κρίσιμος παράγοντας γι' αυτήν την ύφεση ήταν η καταναλωτική δαπάνη, που μειώθηκε το 2016 κατά 0,3% σε σύγκριση με το 2015. Και πώς να μην μειωθεί η καταναλωτική δαπάνη, όταν οι πολίτες έχουν περιέλθει σε οικονομικό αδιέξοδο; Υπενθυμίζω ότι πριν έρθουν στην εξουσία οι ΣΥΡΙΖΑ - ΑΝΕΛ το 2014, η χώρα βρισκόταν σε τροχιά ανάκαμψης. Τη χρονιά εκείνη, το ΑΕΠ αυξήθηκε κατά 0,7%. Την πορεία αυτή διέκοψαν οι εκλογές και το καταστροφικό πρώτο εξάμηνο του 2015, που βύθισε τη χώρα για δύο έτη στην ύφεση και οδήγησε σε μέτρα εξοντωτικής υπερφορολόγησης. Η φοροεπιδρομή, σε συνδυασμό με την εσωτερική στάση πληρωμών, προκάλεσε το 2016 ένα αχρείαστο υπερπλεόνασμα. Οι πολίτες δεν μπορούσαν πλέον να ανταποκριθούν στους ολοένα και αυξανόμενους φόρους, που επέβαλε η Κυβέρνηση, πιστή στην αδιέξοδη δημοσιονομική της πολιτική. Οι ΣΥΡΙΖΑ - ΑΝΕΛ επέβαλαν νέους ή πρόσθετους φόρους, όπως η αύξηση του ΦΠΑ, του φόρου εισοδήματος νομικών προσώπων, του ΕΝΦΙΑ, του φόρου εισοδήματος στους αγρότες, των φόρων στα τσιγάρα, των φόρων στον καφέ, των φόρων στη βενζίνη, των φόρων στο πετρέλαιο θέρμανσης και ο κατάλογος δεν έχει τέλος. Είχαμε συνολικά είκοσι εννέα νέους φόρους. Η Κυβέρνηση έλαβε πρόσθετα δημοσιονομικά μέτρα, επιδεικνύοντας μεγάλη κοινωνική αναλγησία, μέτρα, όπως οι περικοπές κυρίων και επικουρικών συντάξεων, οι περικοπές κοινωνικών επιδομάτων, οι περικοπές παροχών κοινωνικής ασφάλισης, η μείωση του εφάπαξ, η μείωση του ΕΚΑΣ και η μείωση του επιδόματος θέρμανσης. Αν και η προσπάθεια της Κυβέρνησης ήταν, κατά τη δήλωση του Υπουργού Οικονομικών - διαβάζω κατά γράμμα - «να συνδυαστεί η δημοσιονομική υπευθυνότητα με την κοινωνική δικαιοσύνη και την ανακατανομή των βαρών», μόνο αυτό δεν έγινε, δυστυχώς. Μοιραία, το ιδιωτικό χρέος διογκώθηκε. Ενώ στο τέλος του 2015 ήταν περίπου 6 δισεκατομμύρια ευρώ, το 2016 αυξήθηκε κατά 11 δισεκατομμύρια ευρώ, περίπου, ξεπερνώντας το 50% του ΑΕΠ. Αποτέλεσμα ήταν η εκτόξευση των κατασχέσεων και των αναγκαστικών μέτρων είσπραξης, αλλά και το στέγνωμα της αγοράς. Στο σκέλος των δαπανών, η εσωτερική στάση πληρωμών συνεχίστηκε. Οι ληξιπρόθεσμες οφειλές του δημοσίου κυριολεκτικά εκτοξεύθηκαν. Αυξήθηκαν κατά 46% σε σχέση με τον Δεκέμβριο του 2014. Υπενθυμίζω ότι η προηγούμενη κυβέρνηση είχε παραλάβει τις υποχρεώσεις στα 9,6 δισεκατομμύρια ευρώ το 2012 και τις μείωσε μέσα σε δύο χρόνια θεαματικά και τις έφτασε στα 3,8 δισεκατομμύρια. Δυστυχώς, όμως, έκτοτε, η κατάσταση, με ευθύνη της Κυβέρνησης που ανέλαβε από το 2015, άλλαξε. Η τακτική αυτή των ΣΥΡΙΖΑ - ΑΝΕΛ συνεχίζεται μέχρι και σήμερα. Παρά το γεγονός ότι εκταμιεύθηκαν περισσότερα από 7 δισεκατομμύρια από τη δανειακή σύμβαση για την αποπληρωμή τους, οι οφειλές παραμένουν εξαιρετικά υψηλές και αδικαιολόγητα υψηλές. Ας έρθουμε τώρα στο Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων το 2016 υποεκτελέστηκε. Υπήρξε υστέρηση έναντι των στόχων κατά, περίπου, 500 εκατομμύρια ευρώ. Μάλιστα, το 2016 οι δαπάνες του Προγράμματος Δημοσίων Επενδύσεων διαμορφώθηκαν στο χαμηλότερο επίπεδο από το 2012. Αυτή η κυβερνητική επιλογή - διότι περί κυβερνητικής επιλογής πρόκειται, ας μην κρυβόμαστε - συνεχίζεται, δυστυχώς, μέχρι και σήμερα. Από τις αρχές του 2016 μέχρι τώρα οι δαπάνες του Προγράμματος Δημοσίων Επενδύσεων υστερούν κατά 2,6 δισεκατομμύρια ευρώ έναντι του στόχου. Βρίσκονται, δηλαδή, στο χαμηλότερο σημείο της τελευταίας δεκαετίας. Ο εσωτερικός δανεισμός, με την εκτόξευση των συμφωνιών επαναγοράς, μέσω του σκουπίσματος των ταμειακών διαθεσίμων των φορέων της γενικής κυβέρνησης εκτινάχθηκε. Η Κυβέρνηση, στην προσπάθειά της να χτίσει μαξιλάρι ασφαλείας, κατέφυγε σε υπέρμετρο και σχετικά ακριβό εσωτερικό δανεισμό. Αποτέλεσμα αυτού είναι τα repos να έχουν ξεπεράσει σήμερα τα 21 δισεκατομμύρια ευρώ, από 8,5 δισεκατομμύρια ευρώ στο τέλος του 2014. Και αυτό, ενώ η Κυβέρνηση θα μπορούσε κάλλιστα, να διεκδικήσει και να χρησιμοποιήσει γι' αυτό τον σκοπό τους αναξιοποίητους πόρους από τη δανειακή σύμβαση, ύψους 24 δισεκατομμυρίων ευρώ. Κυρίες και κύριοι συνάδελφοι, ο προϋπολογισμός του 2016 υπήρξε, όπως είναι φανερό, εξαιρετικά προβληματικός, οικονομικά αναποτελεσματικός, κοινωνικά άδικος. Η ανταγωνιστικότητα της ελληνικής οικονομίας επιδεινώθηκε, με το διαθέσιμο εισόδημα των πολιτών συρρικνώθηκε σημαντικά. Η οικονομία μας συνεχίζει και σήμερα να βρίσκεται σε τέλμα. Το συνολικό ύψος των ληξιπρόθεσμων οφειλών των πολιτών έχει ξεπεράσει πλέον τα 103 δισεκατομμύρια ευρώ. Πάνω από τέσσερα εκατομμύρια τριακόσιες χιλιάδες συμπολίτες μας, χρωστούν στην εφορία. Οι κατασχέσεις και οι πλειστηριασμοί, μέρα με τη μέρα πολλαπλασιάζονται. Συνολικά, κατά την τελευταία τετραετία, έχουν πραγματοποιηθεί τέσσερα εκατομμύρια οκτακόσιες πενήντα χιλιάδες κατασχέσεις, σε πάνω από ένα εκατομμύριο εκατό χιλιάδες πολίτες. Η Κυβέρνηση ΣΥΡΙΖΑ - ΑΝΕΛ έδωσε από την πρώτη στιγμή το στίγμα της, φοροεπιδρομή, μέτρα λιτότητα, αντιαναπτυξιακή πολιτική και συνεχίζει να στερεί σημαντική ρευστότητα από την αγορά. Σύμφωνα με τα προσωρινά στοιχεία εκτέλεσης του κρατικού προϋπολογισμού του Υπουργείου Οικονομικών για την περίοδο Ιανουαρίου - Οκτωβρίου 2018, σημαντική υστέρηση παρουσιάζουν οι δαπάνες του προγράμματος δημοσίων επενδύσεων, οι επιστροφές φόρων προς τους ιδιώτες, αλλά και οι πρωτογενείς δαπάνες. Οι ληξιπρόθεσμες οφειλές του δημοσίου ξεπερνούν πλέον τα 3 δισεκατομμύρια ευρώ. Η δημοσιονομική πολιτική της Κυβέρνησης είναι καταστροφική για τη χώρα. Η επόμενη κυβέρνηση της Νέας Δημοκρατίας, από την πρώτη κιόλας μέρα, θα εφαρμόσει ένα ρεαλιστικό και συνεκτικό σχέδιο οικονομικής πολιτικής, με στόχο την ενίσχυση της ρευστότητας στην πραγματική οικονομία και την επίτευξη υψηλής και διατηρήσιμης ανάπτυξης. Ευχαριστώ πολύ, κύριε Πρόεδρε.
Και εμείς. Τον λόγο έχει ο εισηγητής της Δημοκρατικής Συμπαράταξης κ. Κουτσούκος.
Ευχαριστώ, κύριε Πρόεδρε. Κυρίες και κύριοι Βουλευτές, ο κ. Τσίπρας εχθές απ' αυτό εδώ το Βήμα μας είπε να τον κρίνουμε για τις τελευταίες του εκατό ημέρες. Ο κ. Τσίπρας, δηλαδή, θέλει να αποκτήσουμε μία επιλεκτική μνήμη, να ξεχάσουμε τις χίλιες τετρακόσιεςμέρες ,που κυβερνάει και να ασχοληθούμε μόνο με τις τελευταίες του εκατό ημέρες. Προσέξτε τώρα. Αυτό που συζητούμε σήμερα, ο απολογισμός του 2016 είναι το αποτέλεσμα των εκατό συν άλλων εκατό ημερών, δηλαδή, των διακοσίων πρώτων ημερών διακυβέρνησης του κ. Τσίπρα. Συζητώντας τον προϋπολογισμό του 2019, που συσσωρεύει όλα αυτά τα μέτρα της περιόδου της διακυβέρνησης των ΣΥΡΙΖΑ και των ΑΝΕΛ που οδηγούν αθροιστικά στα υπερπλεονάσματα των 57 δισεκατομμυρίων και απέναντι στην κριτική, με τεκμηριωμένα στοιχεία, για την υπερφορολόγηση των πολιτών και την εξάντληση της φοροδοτικής τους ικανότητας, ο αξιότιμος Αναπληρωτής Υπουργός Οικονομικών κ. Χουλιαράκης, επιχείρησε χθες να κάνει μια μικρή ιστορική αναδρομή. Επιχειρηματολόγησε για το γεγονός ότι το 2015 έπρεπε η Κυβέρνηση να πάρει σκληρές αποφάσεις, για να μην οδηγηθούμε στο Grexit. Και όπως είπε, οι σκληρές δημοσιονομικές αποφάσεις σημαίνουν φόρους και περικοπές. Χαιρόμαστε πάρα πολύ, κύριε Υπουργέ! Πότε το ανακαλύψατε αυτό; Το ανακαλύψατε το 2015 μετά τη «Βαρουφακιάδα» που, με ευθύνη του κ. Τσίπρα που τον όρισε Υπουργό, οδήγησε την Ελλάδα στο χείλος του γκρεμού. Τότε το ανακαλύψατε! Μέχρι τότε ήσασταν ακόμα στα σύννεφα και στις αυταπάτες. Και όταν η Ελλάδα, με τις πρώτες κυβερνήσεις του ΠΑΣΟΚ, πήρε όντως σκληρές αποφάσεις, για να μην οδηγηθούμε στο Grexit, ήσασταν όλοι στα κεραμίδια - για να ακριβολογώ, στην πλατεία Συντάγματος. Ο κ. Τσακαλώτος, ο κ. Βαρουφάκης ήταν μαζί με άλλους γραφικούς. Δείτε τις φωτογραφίες εκείνης της εποχής. Εσείς, ευτυχώς, δεν είστε απ' αυτούς, κύριε Υπουργέ. Και σας το έχω αναγνωρίσει και εγώ και πάρα πολλοί άλλοι. Αναγκαστήκατε, λοιπόν, να πάρετε σκληρές αποφάσεις, όπως είπατε - ναι, είναι αλήθεια - και αυτές οι σκληρές αποφάσεις, πού ενσωματώθηκαν; Ενσωματώθηκαν στον προϋπολογισμό του 2016, τον απολογισμό του οποίου συζητούμε τώρα. Ενσωμάτωσε μέτρα του τρίτου μνημονίου αξίας 7,2 δισεκατομμυρίων. Ήταν 4,2 δισεκατομμύρια στα έσοδα και 3 δισεκατομμύρια στις δαπάνες. Και αυτά οδήγησαν στην αύξηση των φορολογικών βαρών από 35,7% του ΑΕΠ που ήταν το 2014 σε 38,8% το 2016- και μιλάω με βάση τα στοιχεία της AMECO - και στην ανατροπή της σχέσης της έμμεσης προς άμεσης φορολογίας από το 1,15% που ήταν το 2014 στο 1,18% το 2016. Και επειδή οι φόροι λειτουργούν σωρευτικά, γιατί ο αυξημένος ΦΠΑ είναι εδώ, το 2018 αυτή η σχέση έφτασε στο 1,45 και το 2019, εάν μας φέρει και τα στοιχεία που ζητήσαμε ο κ. Χουλιαράκης, εκτιμούμε ότι θα πάει στο 1,5. Βεβαίως, αυτές οι δύσκολες αποφάσεις, που είπε χθες ο κ. Χουλιαράκης, έγιναν αναγκαίες καθώς, όπως αποτυπώνεται στην εξέλιξη των δεικτών του ΑΕΠ, λόγω αυτού του πρώτου δραματικού εξαμήνου 2015 ανετράπησαν όλες οι προβλέψεις των διεθνών οργανισμών. Δηλαδή οι διεθνείς οργανισμοί πρόβλεπαν ότι το 2015 θα έχουμε ανάπτυξη 2,9% του ΑΕΠ και έκλεισε με ύφεση, με-0,4%. Πρόβλεπαν ότι το 2016 θα έχουμε ανάπτυξη 3,7% και έκλεισε με ύφεση, με-0,2%. Αυτά είναι τα αποτελέσματα της πολιτικής σας. Έτσι, αντί για πλεόνασμα, το 2015 έκλεισε με μικρό έλλειμμα. Το δε 2016, λόγω της υπερφορολόγησης, αντί της πρόβλεψης του προϋπολογισμού για πλεόνασμα 900 εκατομμύρια και κάτι, έκλεισε με υπερπλεόνασμα, παρά το γεγονός ότι και το 2016 οι ρυθμοί ανάπτυξης ήταν κάτω από το μηδέν. Πώς δικαιολογείται με κάτω από το μηδέν ανάπτυξη να έχεις υπεραπόδοση εσόδων; Ακριβώς λόγω της υπερφορολόγησης. Άρα, κύριε Υπουργέ, μην το κάνετε σαν το παιδί του πατροκτόνου, που ζητάει από το δικαστήριο να το λυπηθεί, επειδή είναι ορφανό. Δικές σας ήταν οι αποφάσεις και γι' αυτές πρέπει να απολογηθείτε στον ελληνικό λαό για το σύνολο των χίλιων τετρακοσίων ημερών και πλέον, που κυβερνάτε και όχι για τις εκατό τελευταίες, που λέει ο κ. Τσίπρας. Επιτρέψτε μου, στον λίγο χρόνο που έχω, να κάνω μία αναφορά στις παρατηρήσεις του Ελεγκτικού Συνεδρίου για την εκτίναξη των ληξιπρόθεσμων, για την απώλεια των ANFAs, για τη κατασπατάληση του αποθεματικού - ο κ. Σπίρτζης έκανε τον τσάμπα μάγκα, με δωρεάν συγκοινωνίες την περίοδο του δημοψηφίσματος -30 εκατομμύρια στον ΟΣΥ, 6,5 εκατομμύρια στην ΤΡΑΙΝΟΣΕ και 14 εκατομμύρια στο Μέγαρο Μουσικής. Εσείς οι αριστεροί, που τα είχατε βάλει με τον Οργανισμό Λαμπράκη! Μια εικοσαετία, σας θυμίζω, ήταν η ιδεολογική σας προμετωπίδα. Έρχομαι, όμως, στην πιο σοβαρή, κατά την άποψή μου, παρατήρηση του Ελεγκτικού Συνεδρίου, που έχει να κάνει με την αποτίμηση της δημόσιας περιουσίας. Διότι, ναι μεν το Ελεγκτικό Συνέδριο εκτιμά ότι πρόκειται για μία ουσιώδη παράλειψη, που δεν επιτρέπει να έχουμε την αποτίμηση της καθαρής θέσης των πολιτών, εγώ, όμως, θέλω να το συνδέσω, αγαπητοί συνάδελφοι, με το γεγονός ότι αυτή η περιουσία, για την οποία το Ελεγκτικό Συνέδριο λέει ότι πρέπει να την αποτιμήσουμε, έχει πλέον περιέλθει στο υπερταμείο. Εβδομήντα χιλιάδες ακίνητα της ΕΤΑΔ έχουν πάει στο υπερταμείο. Με την τελευταία απόφαση του κ. Τσακαλώτου πήγαν άλλες δέκα χιλιάδες εκατόν δεκαεννέα, μεταξύ των οποίων και αρχαιολογικοί χώροι, μουσεία και μη διαπραγματεύσιμα ακίνητα. Το Υπουργείο Πολιτισμού είπε ότι συνέταξε λίστα και σας την έστειλε, για να τα βγάλετε. Και εγώ, δηλαδή η Δημοκρατική Συμπαράταξη, το Κίνημα Αλλαγής, με επανειλημμένες ερωτήσεις μας, σας ζητάμε να μας πείτε ποιος είναι αυτός ο κατάλογος. Γιατί τα κρατάτε κρυφά, επιτέλους; Έχει πολύ μεγάλη σημασία, λοιπόν, τώρα που πέρασε αυτή η περιουσία στον έλεγχο του κ. Λε Παπ, δηλαδή του Προέδρου του Εποπτικού Συμβουλίου του υπερταμείου, να κάνουμε μία αποτίμηση, για να δούμε αυτά τα 25 δισεκατομμύρια, που δεσμεύσατε ενέχυρο στους δανειστές, για την εκπλήρωση της υποχρέωσής μας απέναντι στα δάνεια, που έχουμε πάρει, είναι αρκετά; Περισσεύει για να αξιοποιήσουμε τη δημόσια περιουσία, όπως λέμε, σε όφελος της ανάπτυξης, των ασφαλιστικών ταμείων και ούτω καθ' εξής; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λοιπόν, θα περιμένουμε μία απάντηση πάνω σε αυτό. Αν δεν είστε σήμερα έτοιμοι, όταν ο κ. Τσίπρας θα κάνει την επόμενη προεκλογική του φιέστα εδώ, να μην ξεχάσει να μας το πει. Γιατί να έχει υπόψη του ότι θα επιμείνουμε πάνω σε αυτά. Κατά συνέπεια, και για να κλείνω - επειδή ο κύριος Πρόεδρος, όπως οφείλει, χτύπησε το καμπανάκι - να πάει και να μην γυρίσει, όπως είπα στην επιτροπή, ο προϋπολογισμός και απολογισμός του 2016, που συσσώρευσε όλα αυτά τα βάρη που τα πληρώνουμε εις το διηνεκές. Ευχαριστώ, κύριε Πρόεδρε.
Να είστε καλά. Κύριε Κουτσούκο, το καμπανάκι κτυπάει από μόνο του.
Θα σας τα πω άλλη φορά πότε χτυπάει.
Πάντα. Είναι αυτόματο. Τον λόγο έχει ο εισηγητής της Χρυσής Αυγής κ. Καρακώστας.
Η κύρωση του απολογισμού και του ισολογισμού του έτους 2016 μας δίνει τη δυνατότητα, όχι να προβλέψουμε ή να εκτιμήσουμε αυτά τα οποία θα έρθουν, αλλά να εξετάσουμε την τότε στάση μας και επιπλέον να ασκήσουμε κριτική επί των κυβερνητικών πολιτικών οι οποίες αποφασίστηκαν και εκτελέστηκαν. Από αυτή την άποψη, οφείλω να επισημάνω το γεγονός ότι η δριμεία κριτική που άσκησε η Χρυσή Αυγή στην Κυβέρνηση ΣΥΡΙΖΑ - ΑΝΕΛ για την οικονομική πολιτική, την οποία άσκησε κατά την περίοδο ανάληψης της εξουσίας μέχρι σήμερα, μια περίοδος που περιλαμβάνει, βεβαίως, και το 2016, έχει δυστυχώς για τον λαό μας επιβεβαιωθεί πλήρως. Σε ό,τι αφορά τον απολογισμό του 2016, το Ελεγκτικό Συνέδριο προχωρά εισαγωγικά σε σημαντικές διαπιστώσεις οι οποίες και αποκαλύπτουν το μέγεθος της φοροεπιδρομής την οποία επιφύλαξε η Συγκυβέρνηση Τσίπρα - Καμμένου στα ελληνικά νοικοκυριά. Το Ελεγκτικό Συνέδριο, λοιπόν, παραδέχεται απόκλιση από τις αρχικές εκτιμήσεις, τόσο λόγω μειωμένης φοροδοτικής ικανότητας των Ελλήνων εξαιτίας της υπερφορολόγησης, όσο και από την αριστοτεχνική σε εκτέλεση καταλήστευση των τελευταίων οικονομιών των νοικοκυριών και των επιχειρήσεων από την Αριστερά και τον Καμμένο μέσω της κοινωνικά άδικης έμμεσης φορολόγησης η οποία έφτασε στο 1,27% της άμεσης. Η Συγκυβέρνηση, βεβαίως, παράλληλα με την φοροεισπρακτική επιδρομή προς τους Έλληνες φορολογούμενους επιδόθηκε με ιδιαίτερο - είναι αλήθεια - ζήλο στην καλλιέργεια της ψευδαίσθησης στην κοινή γνώμη πως οι θυσίες εκείνης της εποχής θα ήταν οι τελευταίες, τονίζοντας με έμφαση ότι οι θυσίες αυτές δεν πρόκειται να πάνε χαμένες, αλλά αποτελούν τη βασική προϋπόθεση της εξόδου από την οικονομική κρίση. Κατά σατανική σύμπτωση τα ίδια ακριβώς έλεγε η προηγούμενη κυβέρνηση, εκείνη των Σαμαρά - Βενιζέλου, το 2014. Τα συνειδητά ψεύδη της Συγκυβέρνησης ΣΥΡΙΖΑ - ΑΝΕΛ και τις συνέπειες της σκληρά μνημονιακής πολιτικής τις βίωσε το σύνολο του ελληνικού λαού ο οποίος δεν ξεχνά τι σημαίνει Καμμένος και Αριστερά. Σύμφωνα με τα επικαιροποιημένα στοιχεία τα οποία δημοσιοποίησε η ΕΛΣΤΑΤ, είχαμε επισήμως ύφεση στην Ελλάδα το 2016. Το Ακαθάριστο Εγχώριο Προϊόν για το έτος 2016 σε σχέση με το 2015 παρουσίασε μείωση κατά 0,2%. Η τελική καταναλωτική δαπάνη του ίδιου έτους σε όρους όγκου παρουσίασε μείωση κατά 0,3% σε σχέση με το 2015. Οι εισαγωγές αγαθών και υπηρεσιών σε όρους όγκου, αύξηση κατά 0,3% σε σχέση με το 2015. Οι εξαγωγές αγαθών και υπηρεσιών του 2016 σε όρους όγκου παρουσίασαν μείωση κατά 1,8% σε σχέση με το 2015. Με βάση τα αναθεωρημένα στοιχεία, το Ακαθάριστο Εγχώριο Προϊόν του 2016 σε τρέχουσες τιμές παρουσίασε μείωση κατά 1,2% σε σχέση με το 2015. Η τελική καταναλωτική δαπάνη του 2016 σε τρέχουσες τιμές σημείωσε μείωση 1,2% σε σχέση με το 2015. Οι εισαγωγές αγαθών και υπηρεσιών παρουσίασαν μείωση 2,7% σε σχέση με το 2015. Οι εξαγωγές αγαθών και υπηρεσιών του 2016 σε τρέχουσες τιμές παρουσίασαν μείωση 5,1% σε σχέση με το 2015. Μια σειρά από στοιχεία τα οποία οριστικοποιήθηκαν προς το χειρότερο οδήγησαν στην αναθεώρηση αυτή, προσγειώνοντας την ελληνική οικονομία, αλλά όχι και την Κυβέρνηση των πολιτικών μαριονετών της Μέρκελ και της Ευρωπαϊκής Ένωσης, η οποία οδηγεί την πατρίδα και τον λαό μας στην καταστροφή. Μάλιστα, οι αχυράνθρωποι της Μέρκελ έχουν το απύθμενο θράσος να αντιτείνουν ως κορωνίδα τάχα της οικονομικής τους πολιτικής τη δημιουργία του υπερπλεονάσματος το οποίο επιτεύχθηκε για το έτος αυτό. Ο Τσίπρας, ο Καμμένος και οι συνοδοιπόροι τους υπερηφανεύονται για το γιγαντιαίο πρωτογενές πλεόνασμα του 2016. Στόχος ήταν το 0,5% του ΑΕΠ και εκείνοι συσσώρευσαν πολλαπλάσιο. Όμως πρωτογενές πλεόνασμα σημαίνει ότι το 2016 αφαιρέθηκαν από την πραγματική οικονομία περισσότερα από 6,5 δισεκατομμύρια ευρώ από τον στόχο. Τα όσα επιστράφηκαν με το περιβόητο κοινωνικό μέρισμα ήταν ένα μέρος αυτού του ποσού. Η αφαίρεση κατέστη δυνατή με την υπερφορολόγηση νοικοκυριών και επιχειρήσεων η οποία, όμως, με τη σειρά της επιτείνει την έλλειψη ρευστότητας. Ποιο ήταν, όμως, το αποτέλεσμα αυτής της ξεκάθαρα αντιλαϊκής και αντιαναπτυξιακής πρακτικής; Το 2016 το υπερπλεόνασμα αφυδάτωσε περαιτέρω την πραγματική οικονομία και τελικώς η Κυβέρνηση διατάχθηκε από τα αφεντικά της στο εξωτερικό και αποδέχθηκε πρόσθετα μέτρα. Οι δανειστές χαιρέτησαν τη λήψη των νέων μνημονιακών μέτρων, το ποσοστό των Ελλήνων, το οποίο βρίσκεται στο όριο της φτώχειας αυξανόταν και η Κυβέρνηση Τσίπρα - Καμμένου θριαμβολογούσε, αφήνοντας κατά μέρος τις δραματικές κοινωνικές επιπτώσεις που έχει η αφαίμαξη και το γιγαντιαίο πρωτογενές πλεόνασμα και μένοντας στο στενά οικονομικά επίπεδο. Οφείλουμε να κάνουμε μία διαπίστωση, την οποία αντιλαμβάνεται αναμφισβήτητα κάθε παραγωγικός κλάδος της ελληνικής οικονομίας. Σε μία χρονική περίοδο, λοιπόν, κατά την οποία η οικονομία έχει γονατίσει, λόγω της έλλειψης ρευστότητας, η πρόσθετη αφαίμαξη μέσω της υπερφορολόγησης είναι ο πλέον ασφαλής δρόμος για την υπονόμευση της ανάπτυξης. Καθίσταται συνεπώς αναπόφευκτη η εξαιρετικά αρνητική επίδραση στην επιβίωση των μικρών επιχειρήσεων και επαγγελματιών, αλλά συνεπακόλουθα και στη δυνατότητα παραγωγής πρωτογενούς πλεονάσματος 3,5% του ΑΕΠ μέχρι το 2022, όπως η Κυβέρνηση έχει ήδη δεσμευθεί στους δανειστές. Αν τελικά καταστεί εφικτή η παραγωγή τέτοιου πρωτογενούς πλεονάσματος, οι επιπτώσεις για την πραγματική οικονομία και κατ' επέκταση για την κοινωνία θα είναι βαρύτατες. Σε πρωτοφανή επίπεδα, βεβαίως, έχει φθάσει η φτώχεια στην Ελλάδα, καθώς έχουν φτωχοποιηθεί πάνω από ένας στους τρεις κατοίκους στην Ελλάδα, την ίδια στιγμή κατά την οποία ο μέσος όρος της Ευρωπαϊκής Ένωσης είναι ένας στους τέσσερις, σύμφωνα με τα στοιχεία της EUROSTAT που δόθηκαν στη δημοσιότητα για το έτος 2016. Στην Ελλάδα, λοιπόν, εκείνο το έτος βρισκόταν στο όριο της φτώχειας και του κοινωνικού αποκλεισμού το 35,6% του πληθυσμού, δηλαδή περίπου 3,8 εκατομμύρια συμπατριωτών μας. Στην Ευρωπαϊκή Ένωση το αντίστοιχο ποσοστό το 2016 έπεσε στο 23,4%, κάτω δηλαδή από τα επίπεδα του 2008. Η Ευρωπαϊκή Ένωση, δηλαδή, πέρασε την κρίση αλώβητη, με τις πλάτες της Ελλάδος και αυτό δεν το υποστηρίζει πλέον μόνο η Χρυσή Αυγή, αλλά το ομολογούν ηγετικά στελέχη της Ευρωπαϊκής Ένωσης, τα οποία επιχαίρουν, διότι οι Έλληνες θυσιάστηκαν, για να διασωθεί η Ευρωπαϊκή Ένωση και το ευρώ. Σε αντίθεση με τα επιδόματα φτώχειας, τα οποία δίνονταν σε κάποιους Έλληνες εκείνο το έτος, για τους εκλεκτούς στη συγκυβέρνηση ΣΥΡΙΖΑ - ΑΝΕΛ λαθρομετανάστες «λεφτά υπάρχουν», καθώς απολαμβάνουν πλήθος προνομίων, μέσω μερισμάτων, επιδομάτων, κουπονιών, παροχής δωρεάν διαμερισμάτων με πληρωμένα όλα τα έξοδα. Και όλα αυτά σε μία χώρα, της οποίας ο λαός έχει υποστεί τα πάνδεινα την τελευταία δεκαετία και του οποίου τα βάσανα δεν πρόκειται να τελειώσουν, εν αντιθέσει με αυτά τα οποία θρασύτατα ισχυρίζονται οι διαχειριστές της εξαθλίωσής τους. Εν κατακλείδι, ΣΥΡΙΖΑ και ΑΝΕΛ και Νέα Δημοκρατία και ΠΑΣΟΚ από την άλλη, επιδίδονται σε ένα ανελέητο και αδιάκοπο ανταγωνισμό για το ποιος υπηρετεί καλύτερα τους ξένους. Η πιο επιτακτική πλευρά κερδίζει τα εύσημα των εντολέων και όλα αυτά στις πλάτες του ελληνικού λαού, ο οποίος είναι το μεγάλο θύμα των κίβδηλων υποσχέσεων μιας χούφτας πολιτικάντηδων οι οποίοι οδηγούν την Ελλάδα στην καταστροφή. Γι' αυτόν ακριβώς τον λόγο η Χρυσή Αυγή, έχοντας πλήρως επιβεβαιωθεί σε όλα προέβλεπε από το 2015 πως θα συμβούν, καταψηφίζει τόσο τον απολογισμό όσο και τον ισολογισμό του 2016. Κλείνω την τοποθέτησή μου με ένα θερμό εθνικό και αγωνιστικό χαιρετισμό εκ μέρους της Χρυσής Αυγής, προς τη μαχόμενη για τα εθνικά ιδανικά ελληνική νεολαία. Και μία επισήμανση προς τους πολιτικάντηδες τόσο της Αριστεράς όσο και της ψοφοδεξιάς. Μέχρι χθες λέγατε χαιρέκακα πως εμείς στη Χρυσή Αυγή είμαστε οι τελευταίοι που φεύγουν. Τώρα διαπιστώνεται με τρόμο, καθώς φαίνεται, πως δεν ήμασταν οι τελευταίοι που φεύγουν, αλλά οι πρώτοι που έρχονταν. Η εποχή του εθνομηδενισμού δύει και εκείνη του εθνικού πατριωτισμού ανατέλλει ξανά. Ευχαριστώ.
Κύριε Πρόεδρε, θέλω να κάνω μία διόρθωση για τα Πρακτικά, γιατί έχω κάνει ένα λάθος.
Ο κ. Κουτσούκος έχει τον λόγο.
Αναφερόμουν στις χίλιες τετρακόσιες ημέρες του κ. Τσίπρα, όχι στις τεσσερισήμισι χιλιάδες, γιατί τεσσερισήμισι χιλιάδες είναι μία δεκαετία. Φαντάζομαι ότι ούτε εσείς δεν πιστεύετε ότι θα κυβερνήσετε μία δεκαετία. Ευχαριστώ.
Εκτός και αν είστε προφητικός. Ο εισηγητής της Ένωσης Κεντρώων κ. Καβαδέλλας έχει τον λόγο.
Ευχαριστώ πολύ, κύριε Πρόεδρε. Επίσης, θέλω να ευχαριστήσω και τους συναδέλφους που μου έδωσαν τη σειρά τους, γιατί πρέπει να βρίσκομαι στο κανάλι της Βουλής σε λίγο. Καλούμαστε, λοιπόν, να προβούμε σε δυο κυρώσεις. Η πρώτη κύρωση αφορά τον απολογισμό του κράτους για το οικονομικό έτος 2016 και η δεύτερη κύρωση τον ισολογισμό του κράτους για το ίδιο έτος. Το 2016 πρόκειται για τον πρώτο χρόνο κατά τον οποίο εφαρμόστηκε πλήρως το τρίτο πρόγραμμα οικονομικής προσαρμογής και πρόκειται για το οικονομικό έτος, το οποίο προέρχεται από το καταστροφικό 2015 της περήφανης διαπραγμάτευσης, της δημιουργικής ασάφειας του κ. Βαρουφάκη, που κατέστρεψε ολοκληρωτικά την ελληνική οικονομία, φέρνοντας τα capital control. Έγινε ζημιά, κατά κάποιους ειδικούς, 200 δισεκατομμυρίων και κατά τους πιο φιλικούς σε εσάς, 100 δισεκατομμυρίων ευρώ. Ξαφνικά, μετά τη λαίλαπα, ανακαλύψατε ότι είχατε κάποιες αυταπάτες, ότι όσα μας είπατε ήταν αφηγήματα. Παραδέχεστε ότι ήσασταν άπειροι. Για εμένα, είναι αδύνατο να δεχθώ όλα αυτά ως δικαιολογία. Εάν έχετε αυταπάτες, πρέπει να παραιτηθείτε, δεν δικαιούστε να κυβερνάτε, διότι δεν έχετε το δικαίωμα να καταστρέφετε την κοινωνία και την οικονομία μας. Είναι σίγουρο ότι πήρατε μια χώρα στο χείλος του γκρεμού από τους πρώην κυβερνήσαντες, ΠΑΣΟΚ και Νέα Δημοκρατία, που εφήρμοσαν ένα ψηφοθηρικό σύστημα, πελατειακής αντίληψης, που διαχειρίστηκαν το δημόσιο χρήμα μέσω Τσουκάτων. Δανείστηκαν από μια κατεστραμμένη και χρεοκοπημένη χώρα πολλά εκατομμύρια, για να φτιάξουν τους κομματικούς στρατούς, για να κάνουν αφίσες και να τις κολλούν σε σκουπιδοτενεκέδες και σε τοίχους. Αυτά από τους προηγούμενους. Εσείς λέτε ότι ήσασταν άπειροι. Ο λαός λέει ότι δεν είστε ικανοί. Ο λαός ξέρει ότι θα κάνετε τα πάντα τώρα, για να σώσετε καρέκλες. Ο λαός έχει δει χειρότερες ημέρες επί διακυβέρνησής σας από τις προηγούμενες, βεβαίως, κακές ημέρες που ζήσαμε. Αυτό, βεβαίως, δεν δίνει το δικαίωμα στη Νέα Δημοκρατία και στο ΠΑΣΟΚ να παριστάνουν τους κήνσορες, γιατί, όπως προείπα, αυτοί έφεραν τη χώρα σε απελπιστική κατάσταση και μετά ήρθατε εσείς, για να μας εξοντώσετε πλήρως. Το 2016 είναι, λοιπόν, η χρονιά της ανώμαλης προσγείωσης του ΣΥΡΙΖΑ στην πραγματικότητα. Και ευτυχώς, γιατί θα γινόμασταν Κούβα ή στην καλύτερη περίπτωση Βενεζουέλα, των οποίων θαυμάζατε τους ηγέτες, όπου ο μισθός στη Βενεζουέλα είναι αυτή τη στιγμή 12 δολάρια τον μήνα. Θαυμάζατε και άλλους, πιο αυστηρούς κομμουνιστές, όπως τον μεγάλο ηγέτη Κιμ Γιονγκ Ουν, ο οποίος έχει εκεί άπειρες ελευθερίες, σκοτώνει τον έναν πίσω από τον άλλο, άλλους τους εξαφανίζει. Θέλατε, λοιπόν, την τηλεόραση να την κάνετε αλά Κορέα, αλά Κιμ Γιονγκ Ουν, να την ελέγχετε. Δεν σας πέρασε, ευτυχώς. Όχι βέβαια ότι η ιδιωτική τηλεόραση είναι στα καλύτερά της, αλλά εν πάση περιπτώσει, όταν έχουμε κάποιον άρρωστο, τον αφήνουμε να γίνει καλά, δεν τον ετοιμάζουμε για τον τάφο. Τάζετε τώρα ελαφρύνσεις, μείωση ΕΝΦΙΑ. Στην καλύτερη περίπτωση ο ΕΝΦΙΑ θα μειωθεί κατά 100 ευρώ. Τάζετε διάφορα πράγματα έως και μείωση φόρων, αλλά δεν δικαιούστε να τα τάζετε αυτά, διότι αυτά θα κληθεί να τα εφαρμόσει μια επόμενη κυβέρνηση. Οπότε, το να τάζετε και να δίνετε παροχές δεν έχει νόημα. Θα κληθεί πιθανώς να τα εφαρμόσει η κυβέρνηση Μητσοτάκη - Γεννηματά, εφόσον υπάρχει το δημοσιονομικό περιθώριο. Δεν μας ενδιαφέρει τι θα κάνετε, όταν δεν θα είστε κυβέρνηση. Αυτό που μας ενδιαφέρει είναι τώρα που κυβερνάτε να δούμε ελαφρύνσεις, να δώσετε λύσεις στα προβλήματα του λαού. Ισχυρίζεστε ψευδώς ότι τώρα που βγήκαμε δήθεν από τα μνημόνια, τώρα θα εφαρμόσετε τη φιλολαϊκή σας πολιτική. Η αλήθεια είναι ότι δεν βγήκαμε από τα μνημόνια, γιατί οι μνημονιακές υποχρεώσεις παραμένουν. Απλώς, έληξε η υποχρέωση των Ευρωπαίων να μας καλύπτουν με φθηνό δανεισμό, με επιτόκιο 1% που μας είχαν καλομάθει και τώρα μας έκλεισαν τους κρουνούς. Πρακτικά μας είπαν οι Ευρωπαίοι: «Τέλος η περίοδος στήριξης. Ό,τι κάναμε, κάναμε. Θα πάτε μόνοι σας τώρα να βρείτε την άκρη, να λύσετε τα οικονομικά σας.». Βγείτε, λοιπόν, κύριοι, να δανειστείτε στις αγορές. Και όταν θα πάμε στις αγορές να ζητήσουμε δάνειο, χρήματα ή θα μας αρνηθούν τελείως ή θα μας ζητήσουν εγγυήσεις που δεν τις έχουμε γιατί τα έχουμε βάλει όλα στο υπερταμείο ή θα μας ζητήσουν υπέρογκους τόκους. Και βεβαίως, όπως προείπα, δεν έχουμε βγει από τις μνημονιακές μας υποχρεώσεις με τις γνωστές δεσμεύσεις για υπερπλεονάσματα για εξήντα χρόνια. Κι εσείς από τη μεριά σας υπερβαίνετε σε ζήλο τους εκβιαστές - δανειστές. Και βάλατε και καπέλο στα πλεονάσματα. Τα κάνατε υπερπλεονάσματα, τα οποία δεν προέρχονται βέβαια από την αύξηση της οικονομίας, αλλά από την υπερφορολόγηση, από τη μη καταβολή από μέρους του κράτους των υποχρεώσεων προς ιδιώτες είτε αυτοί είναι απλοί πολίτες είτε είναι επιχειρήσεις. Επομένως, αφήνετε μια υποψία, ας πούμε, σε μας ότι θα έρθουν επενδυτές κ.λπ.. Πρόσφατα, όμως, μια μεγάλη εταιρεία, μια τσιμεντοβιομηχανία με πάνω από εκατό χρόνια ύπαρξης έφυγε, έκλεισε, κατέβασε ρολά. Και πώς θα έρθουν επενδυτές με 24% ΦΠΑ, τον οποίο βέβαια θα κατεβάσετε, όπως υπόσχεστε, φορολόγηση 100% για την επόμενη χρονιά και υψηλότατη φορολογία επί των κερδών, την οποία λέτε ότι θα μειώσετε, αλλά αυτή η μείωση που τάζετε ανήκει να εφαρμοστεί στην επόμενη κυβέρνηση; Επομένως, δεν έχει νόημα να το υπόσχεστε. Για να μην εκμεταλλευθώ τον χρόνο και την ευγένειά σας, θέλω να πω ότι εμείς προσβλέπουμε σε ένα άλλο μείγμα οικονομικής πολιτικής. Ακούσαμε πολλά πράγματα. Ακούσαμε για παράλληλα προγράμματα, για αντίμετρα, για διάφορα πράγματα. Εμείς όλα αυτά και τα καταψηφίσαμε και τα καταψηφίζουμε. Ευχαριστώ πολύ τους συναδέλφους που μου έδωσαν τον χρόνο τους.
Ευχαριστούμε κι εμείς. Τον λόγο έχει ο κ. Κατσίκης, εισηγητής των Ανεξαρτήτων Ελλήνων.
Ευχαριστώ, κύριε Πρόεδρε. Κύριε Υπουργέ, κύριοι συνάδελφοι, ο προϋπολογισμός του 2016 ήταν ομολογουμένως το πρώτο αναγκαίο βήμα - μιλάω για το 2016- στο οποίο έπρεπε τότε, δεδομένων των υπαρχουσών συνθηκών, να προχωρήσει η Κυβέρνηση, προκειμένου να φέρει εις πέρας την πρωταρχική της αποστολή και την αρχική της δέσμευση προς τον ελληνικό λαό, ο οποίος έδωσε δύο αλλεπάλληλες - ας μην το ξεχνάμε αυτό - εντολές εμπιστοσύνης και έχρισε αυτό, το σημερινό κυβερνητικό σχήμα, ως υπεύθυνο να οδηγήσει τη χώρα εκτός μνημονίων. Και αυτό ακριβώς συνέβη. Η Κυβέρνηση δικαίωσε τη λαϊκή ψήφο εμπιστοσύνης και κατόρθωσε να βάλει ένα οριστικό τέλος στην πολυετή περίοδο σκληρής οικονομικής επιτροπείας, μια περίοδο σκληρής οικονομικής κρίσης, η οποία δυστυχώς για τις προηγούμενες κυβερνήσεις ανέδειξε τη διαχειριστική ανεπάρκειά τους. Καλό είναι, λοιπόν, όλοι όσοι σήμερα καταλογίζουν ευθύνη στην Κυβέρνηση για τον προϋπολογισμό του 2016 να μην ξεχνούν τις δικές τους ευθύνες κατά τα χρόνια που προηγήθηκαν. Ακόμη, όμως, κι αν το ξεχνάτε ή το παραβλέπετε για λόγους άσκησης πολιτικών σκοπιμοτήτων, αγαπητοί συνάδελφοι, δυστυχώς για εσάς δεν μπορείτε να αποποιηθείτε των ευθυνών που σας αναλογούν, καθώς έρχεται η ίδια η πραγματικότητα και σας εκθέτει και μάλιστα ανεπανόρθωτα. Η πραγματικότητα σας εκθέτει διότι η στόχευση της Κυβέρνησης από το 2016 κι έπειτα να συνδυάσει τη δημοσιονομική υπευθυνότητα με την κοινωνική δικαιοσύνη και την ανακατανομή των βαρών στέφθηκε από επιτυχία. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Με βάση αυτήν ακριβώς την κεντρική κυβερνητική στόχευση, το 2016 καταβλήθηκαν επιπλέον 630 εκατομμύρια ευρώ για επιχορήγηση στον ΕΦΚΑ, για παροχή εφάπαξ οικονομικής ενίσχυσης σε χαμηλοσυνταξιούχους, 143 εκατομμύρια ευρώ για την έκτακτη οικονομική ενίσχυση για την αντιμετώπιση της ανθρωπιστικής κρίσης και 39 εκατομμύρια ευρώ για επιδόματα πολυτέκνων. Το ποσό που μοιράσαμε από την υπεραπόδοση των εσόδων για το κοινωνικό μέρισμα το 2016 έδωσε ανάσα σε ένα εκατομμύριο εξακόσιους χιλιάδες χαμηλοσυνταξιούχους. Στο τέλος του 2016 με την έκτακτη αυτή εφάπαξ καταβολή, δώσαμε τα πρώτα δείγματα γραφής μιας πολιτικής κοινωνικά δίκαιης. Δώσαμε ελπίδα πως κάτι επιτέλους ξεκινά να αλλάζει και στηρίξαμε τους Έλληνες πολίτες που υπέστησαν τόσα δεινά κατά τα προηγούμενα χρόνια. Και ακριβώς εκείνη τη στιγμή η Αξιωματική Αντιπολίτευση παρά τις εσωκομματικές αντιρρήσεις πολλών στελεχών και Βουλευτών της να ψηφίσει «ναι» στο θέμα διανομής κοινωνικού μερίσματος προς τους χαμηλοσυνταξιούχους, επέλεξε δυστυχώς το απογοητευτικό «παρών». Αυτό κάνατε, αγαπητοί συνάδελφοι της Αντιπολίτευσης και τεκμηριώσατε αυτήν την πολιτική σας απόφαση με μια δήλωση απόλυτης υποτέλειας προς τις έξωθεν επιταγές, τις οποίες για μια ακόμη φορά δείξατε πως φοβάστε και εφαρμόζετε τυφλά, ακόμη κι αν αυτό αποβαίνει εις βάρος των νομίμων και δικαίων συμφερόντων του ελληνικού λαού. Θα σας θυμίσω τι επικαλεστήκατε, προκειμένου να διαφωνήσετε με την έκτακτη χορήγηση του κοινωνικού μερίσματος κατά το έτος 2016: «Δεν ήταν σύμφωνοι οι πιστωτές». Αυτή ήταν η απάντησή σας. Αυτή ήταν η εθνική σας συνεισφορά και για μια ακόμη φορά απογοητεύσατε τους Έλληνες πολίτες. Αυτό κάνατε, λυπάμαι που το λέω. Στον αντίποδα, εμείς προχωρήσαμε σταθερά μπροστά, πιστεύοντας στην πολιτική που εφαρμόζουμε και το αμέσως επόμενο έτος, το 2017, το κοινωνικό μέρισμα υπερδιπλασιάστηκε, φθάνοντας το 1.400.000.000 ευρώ με ωφελούμενους σχεδόν τέσσερα εκατομμύρια συμπολίτες μας. Για το 2018, τέλος, όπως ανακοινώθηκε μόλις χθες από τον Υπουργό Οικονομικών, το κοινωνικό μέρισμα που θα διανεμηθεί ανέρχεται στο ποσό των 710.000.000 ευρώ με στόχο τη στήριξη των οικονομικά αδύναμων προσώπων και των ευάλωτων νοικοκυριών. Κλείνω αυτήν την παρένθεση. Τα στοιχεία που εξέδωσε το Ελληνικό Δημοσιονομικό Συμβούλιο για το 2016 έδειξαν πως, παρά τις έκτακτες περιστάσεις και συνθήκες που επικράτησαν στην οικονομία κατά το 2015, η εκτέλεση του προϋπολογισμού της γενικής κυβέρνησης το 2016 πραγματοποιήθηκε κάτω από πολύ πιο ομαλές συνθήκες, καθώς τα δημοσιονομικά μέτρα και οι παρεμβάσεις που ελήφθησαν συνέβαλαν στη βελτίωση των δημοσιονομικών επιδόσεων και στην επίτευξη των ετήσιων στόχων του προϋπολογισμού. Σε κάθε περίπτωση, η δημοσιονομική πολιτική που εφαρμόστηκε παρέμεινε σταθερά προσηλωμένη στη διόρθωση των διαρθρωτικών δημοσιονομικών ανισορροπιών της ελληνικής οικονομίας με την ολοκλήρωση του σχεδίου δημοσιονομικής προσαρμογής και την εμπέδωση της αξιοπιστίας κατά την άσκηση οικονομικής πολιτικής. Αυτός είναι και ο λόγος που η Ελλάδα κατόρθωσε να εξέλθει τον Σεπτέμβριο του 2017 από τη διαδικασία υπερβολικού ελλείμματος μετά από οκτώ έτη. Κι όλα αυτά, ενώ κατά τα έτη 2016-2017 η χώρα κατέγραψε για πρώτη φορά στη σύγχρονη ελληνική οικονομική ιστορία δημοσιονομικό πλεόνασμα γενικής κυβέρνησης. Η επιτυχία της δημοσιονομικής πολιτικής τα προηγούμενα τρία χρόνια ήταν το αποτέλεσμα ενός μίγματος περιστολής δαπανών, μέτρων ενίσχυσης των εσόδων και διαρθρωτικών μεταρρυθμίσεων. Οι δημοσιονομικές επιδόσεις αυτές συνέβαλαν καθοριστικά στην αποκατάσταση της διεθνούς αξιοπιστίας προς τη διαχείριση των δημοσίων οικονομικών της χώρας, την άρση της οικονομικής αβεβαιότητας και την εμπέδωση κλίματος εμπιστοσύνης στην οικονομία, την αναβάθμιση της πιστοληπτικής ικανότητας και τη σημαντική αποκλιμάκωση του κόστους δανεισμού του ελληνικού δημοσίου και εν τέλει την επιτυχή ολοκλήρωση και έξοδο από το πρόγραμμα οικονομικής προσαρμογής του ευρωπαϊκού μηχανισμού σταθερότητας, τον Αύγουστο 2018. Η σημερινή λοιπόν, οικονομική πραγματικότητα είναι άρρηκτα συνδεδεμένη με το σχεδιασμό που προηγήθηκε και με τα βήματα που διήνυσε η χώρα τόσο κατά το 2016 όσο και κατά τα τελευταία δύο έτη. Φθάσαμε πλέον σε μια στιγμή, κατά την οποία τα μακροοικονομικά μεγέθη της ελληνικής οικονομίας βελτιώνονται και επιτρέπουν την ενίσχυση του διαθέσιμου εισοδήματος των νοικοκυριών, τη μείωση των φορολογικών βαρών και των ασφαλιστικών βεβαίως εισφορών, καθώς και την ενίσχυση των δράσεων κοινωνικής προστασίας και τόνωσης της απασχόλησης των νέων. Για όλους, λοιπόν, αυτούς τους λόγους οι Ανεξάρτητοι Έλληνες τασσόμεθα υπέρ της ψήφισης του σχεδίου νόμου του Υπουργείου Οικονομικών για την κύρωση του απολογισμού του κράτους οικονομικού έτους 2016 και την κύρωση του ισολογισμού του κράτους του ιδίου οικονομικού έτους, καθώς θεωρούμε πως όλα όσα συνέβησαν αποτέλεσαν αναγκαίες και ικανές συνθήκες προκειμένου η χώρα να βγει ξανά στο ξέφωτο. Σας ευχαριστώ.
Σας ευχαριστώ. Έχουμε τον τελευταίο ειδικό αγορητή τον κ. Σπυρίδωνα Δανέλλη. Ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, καλούμαστε να κυρώσουμε σήμερα τον απολογισμό και τον ισολογισμό του κράτους για το οικονομικό έτος 2016. Μια διαδικασία ξεκάθαρα τυπική και επαναλαμβανόμενη κάθε χρόνο, που μάλλον μικρή σημασία έχει, αφού δυστυχώς δεν χρησιμεύει στη σύνταξη του προϋπολογισμού του επόμενου έτους. Περνάω κατευθείαν σε ορισμένες παρατηρήσεις που έχουν να κάνουν με τα οικονομικά στοιχεία τα οποία πλέον έχουμε στη διάθεση μας. Τα καθαρά εισπραχθέντα έσοδα του προϋπολογισμού, τακτικού και δημοσίων επενδύσεων, μετά τη μείωση των επιστροφών και εξαιρουμένων των πιστωτικών εσόδων, ανήλθαν το 2016 περίπου στο ποσό των 54,7 δισεκατομμυρίων ευρώ, υπολειπόμενα του στόχου κατά 256,2 εκατομμύρια ευρώ ή-0,47%, δηλαδή μια ελάχιστη απόκλιση σε σχέση με τον στόχο. Αντιπροσωπεύουν το 31,1% του ΑΕΠ έναντι πρόβλεψης 27,7%, προφανώς όμως επειδή το ΑΕΠ δεν είχε την προβλεπόμενη αύξηση. Και αυτό γιατί το 2016 παρά τα περί αντιθέτου αναμενόμενα, το ΑΕΠ αυξήθηκε μόλις κατά 0,1%. Τι έγινε όμως εκείνο το έτος με τα έσοδα; Παρατηρήθηκαν υπερβάσεις στα έσοδα στους εξής φόρους: ΦΠΑ, φόροι παρελθόντων ετών μετά από ρύθμιση, φόρος εισοδήματος νομικών προσώπων, συμμετοχή του δημοσίου στα κέρδη επιχειρήσεων και οργανισμών, απολήψεις από κοινοτικά ταμεία και οργανισμούς, έσοδα από τέλος επιτηδεύματος και έσοδα από πώληση μετοχών επιχειρήσεων εισηγμένων και μη εισηγμένων στο Χρηματιστήριο Αθηνών. Παράλληλα, είχαμε υστέρηση εσόδων σε έσοδα από αποκρατικοποιήσεις, επιστροφές ποσών από κεντρικές τράπεζες της Ευρωζώνης, φόρος εισοδήματος φυσικών προσώπων, ΕΝΦΙΑ, έκτακτη εισφορά και εισφορά αλληλεγγύης, ταμείο συνοχής και ευρωπαϊκό κοινωνικό ταμείο. Δεν χρειάζεται, προφανώς, πτυχίο στα οικονομικά για να καταλάβει κανείς πως η υστέρηση εσόδων στο φόρο εισοδήματος, στο ΦΠΑ, στον ΕΝΦΙΑ και στην έκτακτη εισφορά μάλλον οφείλεται στην υψηλή φορολογία των ελληνικών νοικοκυριών σε συνδυασμό με μια σταδιακά μειούμενη φοροδοτική ικανότητα αυτών. Όμως το Βατερλό ήταν, βεβαίως, στα έσοδα από αποκρατικοποιήσεις, τα οποία ανήλθαν μόνο στο 5% της σχετικής πρόβλεψης. Η απόκλιση, που μόνο απόκλιση δεν μπορεί να ονομαστεί, παρά ολοκληρωτική αποτυχία, αποδίδεται σε αισιόδοξες εκτιμήσεις ως προς την αγορά ακινήτων, στην έλλειψη ζήτησης εκείνη την εποχή, στις γραφειοκρατικές διαδικασίες πώλησης. Δεν ξέρω αν είναι προωθητικό σ' αυτήν τη φάση να θυμίσω τις μόνιμες αμφιθυμίες, τις παλινωδίες, τις ιδεοληψίες για τις οποίες επανειλημμένα εφιστούσαμε την προσοχή τότε στο θέμα των αποκρατικοποιήσεων. Τεράστια απόκλιση, μείον 80% από τα προϋπολογισθέντα, εμφάνισαν και τα έσοδα από επιστροφές ποσών από κεντρικές τράπεζες, καθώς και την Ευρωπαϊκή Κεντρική Τράπεζα, ενώ θα πρέπει να σημειωθεί ότι για τρίτο έτος υπερεκτιμώνται τα έσοδα απ' αυτήν την πηγή. Ας πάμε τώρα στις επιστροφές, τις διαγραφές και τα ληξιπρόθεσμα. Οι επιστροφές φόρων υπερέβησαν τον ετήσιο στόχο και αναφέρονται κυρίως στον φόρο εισοδήματος ΦΠΑ και άμεσους φόρους παρελθόντων ετών. Αυτό είναι θετικό. Κατά την ίδια περίοδο οι διαγραφές εσόδων ανήλθαν σε 1,8 δισεκατομμύρια ευρώ, εκ των οποίων τα 937 εκατομμύρια αφορούσαν διαγραφές φόρων, κυρίως παραβάσεις του Κώδικα Βιβλίων και Στοιχείων παρελθόντων ετών. Εδώ να τονίσουμε ότι καλό θα είναι να υπάρξει μια εξορθολογικοποίηση των όσων το κράτος αναμένει να εισπράξει, ώστε να μη δημιουργούνται ψευδείς προσδοκίες, αλλά και εντυπώσεις μεταξύ των πολιτών που βεβαίως δεν έχουν σχέση με την πραγματικότητα. Για παράδειγμα, προκαλεί εντύπωση το ότι ποσοστό 13,03% ή ποσό 3,97 δισεκατομμυρίων αφορά απαιτήσεις από πρόστιμα του Κώδικα Βιβλίων και Στοιχείων της περιόδου - προσέξτε! -1976-2005, που βεβαίως λογικά δεν έχουν καμμία πιθανότητα είσπραξης, αλλά συνεχίζουν να μεταφέρονται από έτος σε έτος, ενώ ποσοστό 14,68% αναφέρεται στην περίοδο 2006-2009, με μεγάλη επισφάλεια βεβαίως. Προτείνεται, μάλιστα, από το Ελεγκτικό Συνέδριο η αναγκαιότητα εκ νέου εκτίμησης από την κεντρική διοίκηση της εισπραξιμότητας των βεβαιωθέντων εσόδων άνω της δεκαετίας και της ανακόλουθης διαγραφής των ανεπίδεκτων είσπραξης, ώστε ο προϋπολογισμός να παρουσιάζει μια πραγματική εικόνα του εισπρακτέου υπολοίπου. Αντίστοιχα ζητήματα, κύριε Υπουργέ, υπάρχουν μόνιμα, διαχρονικά και κάθε χρόνο στη σύνταξη των προϋπολογισμών των Οργανισμών Τοπικής Αυτοδιοίκησης. Εδώ είναι ένα μεγάλο πρόβλημα. Βεβαίως, κανένας δεν παίρνει την ευθύνη να κάνει τις απαραίτητες εξορθολογικοποιήσεις, με αποτέλεσμα να έχουμε συνεχώς σύνταξη ψευδών προϋπολογισμών επί της ουσίας, με όλα τα συνακόλουθα προβλήματα που αυτό δημιουργεί. Νομίζω ότι πρέπει με τόλμη να αντιμετωπίσουμε αυτήν την κατάσταση που δεν έχει σχέση με την οικονομική πραγματικότητα. Επιπλέον, το 2016 τα ληξιπρόθεσμα, τα οποία αναφέρονται ως εισπρακτέο υπόλοιπο, ανήλθαν σε 92,24 δισεκατομμύρια ή 53,58% του ΑΕΠ, αυξημένα σε σχέση με το 2015. Βεβαίως είναι λογικό αυτό, δεδομένου ότι τα χαμηλά ποσοστά είσπραξης των φόρων παρελθόντων οικονομικών ετών καταδεικνύουν την αναποτελεσματικότητα των ρυθμίσεων παλαιών οφειλών σε συνδυασμό με την παγιοποίηση νέων κατηγοριών φόρων. Τα πιστωτικά έσοδα παρουσιάζουν αύξηση σε σχέση με τα προϋπολογισθέντα κατά 14,3 δισεκατομμύρια, ήτοι κατά 2,7%. Σημειώνεται ότι το μεγαλύτερο μέρος αυτών προέρχεται από πιστωτικά έσοδα από δάνεια και τίτλους του ελληνικού δημοσίου, ενώ τα έσοδα από τη σύναψη δανείων μηχανισμού στήριξης παρουσιάζονται μειωμένα σε σχέση με την πρόβλεψη κατά 4,7 δισεκατομμύρια ευρώ. Τέλος, ως προς τα πιστωτικά έσοδα του Προγράμματος Δημοσίων Επενδύσεων, διαπιστώνεται υστέρηση κατά περίπου 2 δισεκατομμύρια ευρώ. Επίσης, διαπιστώνεται ότι φορείς της γενικής κυβέρνησης και ΟΤΑ πρώτου και δεύτερου βαθμού δεν έχουν συμμορφωθεί με την Πράξη Νομοθετικού Περιεχομένου της Κυβέρνησης του 2015, με την οποία υποχρεούνταν να καταθέσουν τα ταμειακά διαθέσιμα σε λογαριασμούς ταμειακής διαχείρισης στην Τράπεζα της Ελλάδος. Σε σχέση με τα έξοδα, τα έξοδα το 2016 διαμορφώθηκαν στα 602,2 δισεκατομμύρια ευρώ, υπερβαίνοντας κατά 2,1% τις προβλέψεις ή αλλιώς κατά 12,2 δισεκατομμύρια ευρώ. Αν και το ποσό φαίνεται μεγάλο, στις χρήσεις του 2014 και 2015 θυμίζουμε ότι η υπέρβαση του απολογισμού σε σχέση με τον προϋπολογισμό ήταν 75,16% και 441% αντιστοίχως, κυρίως λόγω της μη ορθής αποτύπωσης του βραχυπρόθεσμου δανεισμού κατά την κατάρτιση του προϋπολογισμού. Το Ελεγκτικό Συνέδριο καταγγέλλει ότι δεν προσδιορίζεται στο ενεργητικό το ύψος των επισφαλών απαιτήσεων της κεντρικής διοίκησης, παραβιάζοντας τις αρχές της πλήρους γνωστοποίησης και της συντηρητικότητας. Οι εξοφλήσεις απαιτήσεων του 2016 που έληγαν έως τις 31-12-2015 ανέρχονται μόλις στα 2,67 εκατομμύρια ευρώ. Αυτό καταδεικνύει την αδυναμία των εισπρακτικών μηχανισμών να προβούν στην είσπραξη των φόρων εντός του οικονομικού έτους δημιουργίας των συγκεκριμένων απαιτήσεων πρωτίστως. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε, σε ένα λεπτό. Επίσης, καταδεικνύεται ότι η μη επίτευξη του στόχου των ρυθμίσεων των οφειλών και η αναποτελεσματικότητα του φορολογικού συστήματος οφείλεται σε μεγάλο βαθμό στο ότι δεν συνυπολογίζεται η πραγματική φοροδοτική ικανότητα των πολιτών, που τελικώς επιβαρύνονται με την καταβολή των φόρων. Επιπροσθέτως κατά το 2016 οι πιο άδικοι φόροι, οι έμμεσοι, αυξήθηκαν κατά 5%, από 25 δισεκατομμύρια ευρώ σε 26,2 δισεκατομμύρια ευρώ. Και βέβαια το σύνολο των φορολογικών εσόδων αυξήθηκε από το 2015 στο 2016 κατά 2,2%. Οι έμμεσοι φόροι του 2016 έχουν το υψηλότερο ποσοστό, 14,9% του ΑΕΠ, για την περίοδο 2011 έως 2016, ενώ το ίδιο συμβαίνει και με τα φορολογικά έσοδα, δηλαδή 25,9% του ΑΕΠ για την ίδια περίοδο. Συγκεκριμένα ο φόρος προστιθέμενης αξίας αυξήθηκε κατά 8,3%, λόγω της αναμόρφωσης του κώδικα ΦΠΑ, από 13,6 δισεκατομμύρια ευρώ στα 14,8 δισεκατομμύρια ευρώ. Είναι μια μεταβολή της τάξης του 1,1 δισεκατομμύρια ευρώ, η οποία είναι η μεγαλύτερη τιμή από το 2011. Κλείνοντας να επισημάνουμε πως το δημόσιο χρέος διαμορφώθηκε το 2016 στο 185,5% του ΑΕΠ έναντι 182,9% του 2015, κάτι το οποίο, δυστυχώς, θα συνεχίσει να μας ταλανίζει και στο μέλλον, καθώς βαίνει διαρκώς διογκούμενο. Σας ευχαριστώ.
Ολοκληρώθηκε ο κύκλος των εισηγητών και των αγορητών. Τώρα θα δώσω τον λόγο στους δύο συναδέλφους, τον κ. Κεγκέρογλου και τον κ. Κασιδιάρη. Μετά, κύριε Υπουργέ, θα πάρετε τον λόγο εσείς και θα κλείσουμε με τους Κοινοβουλευτικούς Εκπροσώπους. Μου έχετε ζητήσει ήδη δύο τον λόγο. Πριν δώσω τον λόγο στον κ. Κεγκέρογλου, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένα μαθητές και μαθήτριες και τρεις εκπαιδευτικοί συνοδοί τους από το Γυμνάσιο Καλάμου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Είναι προφανές ότι η καταψήφιση του ισολογισμού του 2016 έχει να κάνει και με τον ίδιο τον προϋπολογισμό που οδήγησε σε συγκεκριμένες οικονομικές επιλογές και βεβαίως σε σχέση με τη διαχείριση η οποία υπήρξε από την Κυβέρνηση το αντίστοιχο διάστημα. Έχει αναλυθεί επαρκώς από τον εισηγητή μας και νομίζω ότι πλέον και η ίδια η Κυβέρνηση, αν μπορούσε να κάνει διαφορετικά, θα τον καταψήφιζε. Ήρθε χθες, όμως, η ημέρα να έχουμε ομολογίες και από τον Πρωθυπουργό και από τον κ. Χουλιαράκη. Ο μεν Πρωθυπουργός σε αυτήν εδώ την Αίθουσα ομολόγησε, παραδέχθηκε ότι η πολύ υψηλή φορολογία η οποία επιβλήθηκε από το 2015 και μετά χρήζει αποκλιμάκωσης και κατέθεσε τις δικές του προτάσεις. Βεβαίως, είναι ανεπαίσθητες οι μειώσεις σε σχέση με τις αυξήσεις. Εμείς τον έχουμε ονομάσει «κύριο δέκα προς ένα». Ο κ. Τσίπρας με την πολιτική του συνεχίζει να παίρνει δέκα από την τσέπη των φορολογουμένων και τους επιστρέφει ένα. Τα δέκα τα παίρνει χωρίς ντροπή, χωρίς αιδώ, με πλήρη αναλγησία ακόμα και από τους αδύναμους και επιστρέφει ένα πανηγυρίζοντας. Την ίδια ώρα χθες σε μια άλλη αίθουσα ο κ. Χουλιαράκης μάς είπε ότι το καλοκαίρι του 2015 η Κυβέρνηση δεν μπορούσε να κάνει διαφορετικά. Για να κάνει τη δημοσιονομική προσαρμογή έπρεπε να επιβάλλει επιπλέον φόρους, να επιβάλλει αυτή την υπερφορολόγηση και τις αυξημένες ασφαλιστικές εισφορές, τους νέους ειδικούς φόρους κατανάλωσης, την αύξηση στον ΦΠΑ και όλα όσα έγιναν. Ταυτόχρονα έπρεπε να κόψει κοινωνικές δαπάνες γιατί δεν γίνεται διαφορετικά, λέει, δύο είναι οι επιλογές και δεν υπήρχε άλλη επιλογή. Μόνο που δεν μας είπε ότι την ανάγκη γι' αυτά τα μέτρα την προκάλεσε η πολιτική του πρώτου εξαμήνου της ίδιας της Κυβέρνησης, του προεκλογικού ΣΥΡΙΖΑ ή, αν θέλετε, του ΣΥΡΙΖΑ της λαϊκής ενότητας. Πείτε το, όπως θέλετε, αλλά είχε τον ίδιο Πρωθυπουργό. Είχε βέβαια διαφορετικό Υπουργό Οικονομικών, τον κ. Βαρουφάκη και την πολιτική που εξέφραζε με την έγκριση του κ. Τσίπρα και στη συνέχεια είχε εσάς και τον κ. Τσακαλώτο. Πάλι, όμως, επικεφαλής ήταν ο κ. Τσίπρας. Πρόκειται για δύο τελείως διαφορετικές πολιτικές οι οποίες οδήγησαν και στο χείλος του γκρεμού, αλλά ταυτόχρονα και σε μια συμφωνία που αλυσόδεσε τη χώρα, και όχι βεβαίως μέχρι τις 20 Αυγούστου, αλλά για πολλά - πολλά χρόνια, όχι μόνο με τα υψηλά πλεονάσματα του 3,5%, για τα οποία δεσμευθήκατε μέχρι το 2022, αλλά και με το 2,2% για το οποίο έχετε δεσμευθεί μέχρι το 2060. Και βέβαια αυτό έγινε με ένα υπερταμείο το οποίο δεν έχει αμιγώς ελληνική διοίκηση, δεν είναι υπό ελληνική κυριαρχία. Δεν έχει τον έλεγχο του υπερταμείου η Ελληνική Δημοκρατία για ενενήντα εννιά χρόνια. Ήδη έχουν περάσει ένα ή δύο χρόνια. Δεν μας είπατε λοιπόν γιατί προκαλέσατε αυτό το γεγονός, γιατί προκαλέσατε με τη μια σας όψη την ανάγκη για νέα δυσβάσταχτα μέτρα για τους πολίτες. Δεν μας είπατε γιατί δεν αξιοποιήσατε την προσπάθεια που είχε γίνει μέχρι το 2014, να πατήσετε πάνω σ' αυτή, να βάλετε τις δικές σας κόκκινες γραμμές και να αξιοποιήσετε προς το καλύτερο ό,τι είχε συμφωνηθεί. Αυτό δεν μας το εξηγήσατε. Θα πρέπει κάποια στιγμή όχι εσείς προσωπικά, που το έχετε ομολογήσει σε μικροσυνεδριάσεις, αλλά ο κ. Τσίπρας να βγει και να κάνει την αυτοκριτική του. Δεν είναι το ζήτημα της αυταπάτης. Η αυταπάτη είναι μια δικαιολογία ανάγκης και αποτελεί το λιγότερο κακό για την Κυβέρνηση. Ήταν από πριν τις εκλογές σχεδιασμένο όλο αυτό. Εκεί πάνω πατήσατε και αυτό φαίνεται και σήμερα. Είστε η Κυβέρνηση που είχε υποσχεθεί ότι θα καταργήσετε τον ΕΝΦΙΑ. Είστε η Κυβέρνηση που είχατε ονομάσει χαράτσι το 1,6 δισεκατομμύριο του ΕΕΤΗΔΕ και υιοθετήσατε 3 δισεκατομμύρια για τον ΕΝΦΙΑ, σχεδόν το διπλάσιο. Και σαν να μην τρέχει τίποτα, έρχεστε τώρα με μια μείωση της τάξεως των 150-180 εκατομμύριων, αν θυμάμαι καλά, για να μας μιλήσετε για ελάφρυνση. Εντάξει, κάθε ελάφρυνση καλή είναι. Όμως, για να μπορέσουμε να έχουμε μια πορεία δυναμικής οικονομικής ανάπτυξης και ταυτόχρονα κοινωνικής ανάπτυξης, θα πρέπει όλη τη δουλειά που έχει γίνει μέχρι τώρα να την αξιοποιήσουμε, για να μην κάνετε το λάθος του 2015, να μην το κάνουμε κι εμείς. Θα πρέπει να αξιοποιήσουμε αυτές τις δυνατότητες και να προχωρήσουμε με μια αλλαγή πολιτικής. Δεν χρειάζεται μόνο αλλαγή Πρωθυπουργού και Υπουργών αυτός ο τόπος. Χρειάζεται και αλλαγή πολιτικής. Και η αλλαγή πολιτικής λέει ότι θα πρέπει να αξιοποιήσουμε τις οικονομικές δυνατότητες, εν προκειμένου τα 3-3,5 δισεκατομμύρια - πόσο είναι το δημοσιονομικό περιθώριο για τα επόμενα χρόνια με τη βάση του μεσοπρόθεσμου; - ώστε να παραχθεί νέος πλούτος, να αναπαραχθεί αυτός ο πλούτος και ταυτόχρονα να ενισχύσουμε το βιώσιμο κοινωνικό κράτος. Αυτή είναι μια πολιτική, ένας άλλος δρόμος. Μετά το φιάσκο του λεγόμενου ολιστικού προγράμματος το οποίο καταθέσατε δήθεν το καλοκαίρι, μια προχειροδουλειά, ένα «γονατογράφημα», η ανάγκη για μια ολοκληρωμένη δέσμη μέτρων οικονομικής ανάπτυξης και κοινωνικής δικαιοσύνης είναι εμφανής. Εμείς καταθέσαμε την πρόταση νόμου. Έχουμε συγκεκριμένες προτάσεις μέσα απ' αυτήν και σας καλούμε να τη φέρετε προς συζήτηση στη Βουλή, για να μην έρθουμε πάλι μετά από χρόνια να συζητάμε για έναν χαμένο προϋπολογισμό, για μια χαμένη ευκαιρία και έναν απολογισμό τον οποίον θα καταψηφίζει μεγάλη μερίδα του ελληνικού λαού και όχι της Βουλής πλέον. Σας καλούμε, λοιπόν, να φέρετε τις προτάσεις μας προς συζήτηση. Νομίζω ότι κάθε μέρα που περνά, που παραμένει η οικονομία βαλτωμένη και υποχείρια των δεσμεύσεών σας, είναι ζημιά για τον ελληνικό λαό και τις επόμενες γενιές. Θα πρέπει, επίσης, να παραδεχτείτε ότι οι δεσμεύσεις τις οποίες έχετε λάβει για τις επόμενες δεκαετίες πρέπει να ανατραπούν το συντομότερο δυνατόν, κάτι που δεν μπορεί να γίνει παρά μόνο αν υπάρξει εθνική συνεννόηση και μια μεγάλη πλειοψηφία της Βουλής που θα στηρίξει μια τέτοια επιλογή έναντι των δανειστών. Ευχαριστώ, κύριε Πρόεδρε.
Συνεχίζουμε με τον δεύτερο και τελευταίο ομιλητή, τον κ. Ηλία Κασιδιάρη. Ορίστε, κύριε Κασιδιάρη, έχετε τον λόγο.
Ο ισολογισμός του έτους 2016 έρχεται αμέσως μετά το καταστροφικό 2015, οπότε σύσσωμη η Βουλή, πλην της Χρυσής Αυγής, από ΣΥΡΙΖΑ και ΑΝΕΛ, μέχρι ΠΑΣΟΚ και Νέα Δημοκρατία, ψήφισαν το αριστερό, το καταστροφικότερο μνημόνιο, που ήταν πολύ χειρότερο από το λεγόμενο Πακέτο Γιουνκέρ, που ήταν πολύ χειρότερο από το δίλημμα που είχε τεθεί στο δημοψήφισμα, όπου το «όχι» του λαού μετατράπηκε εν μια νυκτί σε «ναι». Μιλάτε στον ισολογισμό για αύξηση εσόδων και παραλείπετε να πείτε πώς έχει προκύψει αυτή η αύξηση εσόδων. Έχει προκύψει μόνο μέσω της αιματηρής φορολόγησης, της καταστροφικής φορολόγησης, βάσει της οποίας οι ελεύθεροι επαγγελματίες αναγκάζονται με τη βία να πληρώσουν, να προεξοφλήσουν φόρο περισσότερο από τον τζίρο που κάνουν οι επιχειρήσεις τους. Και έτσι, για να διαφημίζετε την αύξηση εσόδων κλείσανε χιλιάδες σπίτια, κλείσανε χιλιάδες επιχειρήσεις, χιλιάδες Έλληνες εξορίστηκαν, έγιναν μετανάστες στην Ευρώπη. Και όλα αυτά για να διαφημίζει ο Τσίπρας το κοινωνικό μέρισμα, το οποίο θα πάρουν Ρομά, θα πάρουν αλλοδαποί, Αλβανοί, Πακιστανοί. Για να διαφημίζει, λοιπόν, αυτήν την ανέξοδη υπερφίαλη παροχή, έχουν κλείσει χιλιάδες σπίτια Ελλήνων πολιτών, έχει καταστραφεί στην κυριολεξία η ελληνική οικονομία. Εξίσου απατηλό, εξίσου μεγάλη απάτη είναι και το αφήγημα περί πρωτογενούς πλεονάσματος, όπου επί της ουσίας μιλώντας για το έτος 2016 αφαιρέσατε 6,5 δισεκατομμύρια ευρώ από την πραγματική οικονομία. Όσον αφορά το δήθεν πρωτογενές πλεόνασμα, που είναι και αυτό καταστροφή για την πραγματική οικονομία, καταστροφή για τις παραγωγικές δυνάμεις αυτής της χώρας, παραλείπετε πέραν των άλλων να προσθέσετε στην ιστορία αυτή τους τόκους του χρέους για το 2016, τον ισολογισμό του οποίου συζητάμε σήμερα. Πληρώσαμε τόκους 5,850 δισεκατομμύρια. Έχουμε δηλαδή μια αύξηση σε σχέση με το προηγούμενο έτος 744 εκατομμύρια. Τα τοκοχρεολύσια είναι το τέλμα, είναι και η καταστροφή της ελληνικής οικονομίας. Η μόνη λύση βέβαια για να σταθεί στα πόδια της η ελληνική οικονομία είναι το σχέδιο «Αυτάρκεια», το σχέδιο της Χρυσής Αυγής για να είναι η χώρα αυτάρκης στα βασικά είδη διαβιώσεως του ελληνικού λαού, δηλαδή σε τρόφιμα, φάρμακα, καύσιμα και όπλα. Αν είμαστε αυτάρκεις, αν εφαρμοστεί το σχέδιο «Αυτάρκεια», τότε θα έχουμε τη δυνατότητα ως οικονομία ακόμα και να απορρίψουμε την πληρωμή παρανόμων τοκοχρεολυσίων, χωρίς να κινδυνεύει η Ελλάς με καταστροφή, χωρίς να κινδυνεύει από όλα αυτά τα οποία χρησιμοποιείτε ως κινδυνολογία για να τρομοκρατείτε τον ελληνικό λαό. Βέβαια, για να υπάρξει αυτάρκεια, πρέπει να υπάρξει η ανακήρυξη της ΑΟΖ, η εκμετάλλευση ορυκτού πλούτου της χώρας, πρέπει να έχουμε κέρδη από φυσικό αέριο και πετρέλαιο, τα οποία έχετε απεμπολήσει, έχετε παραδώσει. Και αντ' αυτού το έτος 2016 επιλέξατε να ιδρύσετε το περιβόητο υπερταμείο, το οποίο είναι η καταστροφή της Ελλάδος, είναι η εκχώρηση της εθνικής περιουσίας της Ελλάδος για έναν αιώνα. Η εθνική αντίσταση των Ελλήνων ενάντια στο ξεπούλημα της πατρίδας εκφράζεται σήμερα με τον πλέον ηχηρό τρόπο από τους Έλληνες μαθητές, από την ελληνική νεολαία, από τα παιδιά με τις ελληνικές σημαίες που έχουν ξεχυθεί στους δρόμους όλης της Ελλάδος και τραγουδούν το εμβατήριο: «Μακεδονία ξακουστή», το οποίο προσπαθήσατε να απαγορεύσετε με την κατάπτυστη Συμφωνία των Πρεσπών. Είχαμε πάει στην παρέλαση στη Θεσσαλονίκη, όπου εκεί, ως είθισται, η Σχολή Ευελπίδων τραγουδάει το «Μακεδονία ξακουστή». Φέτος δεν ακούστηκε το εμβατήριο από τη Σχολή Ευελπίδων, από τα στρατιωτικά τμήματα. Ακούγεται, όμως, πιο δυνατά σήμερα από τη μάχιμη ελληνική νεολαία. Και εσείς, οι υβριστές, η Κυβέρνηση των εθνομηδενιστών, λέτε ότι τις εκδηλώσεις των Ελλήνων μαθητών τις υποκινεί η Χρυσή Αυγή. Για να βάλουμε, λοιπόν, τα πράγματα στη θέση τους, τους Έλληνες μαθητές τους υποκινεί αποκλειστικά και μόνο η ελληνική ψυχή, η ελληνική ιστορία, η μυστική φωνή του ελληνικού αίματος που από τα βάθη του ιστορικού χρόνου μέχρι και σήμερα φωνάζει πως η Μακεδονία είναι ελληνική από τα χρόνια που οι μακεδονικές φάλαγγες μέχρι ακόμα και το ιππικό των εταίρων του Μεγάλου Αλεξάνδρου έκανε το άστρο του ελληνισμού να λάμψει μέχρι τα βάθη της Ασίας. Μέχρι και σήμερα η ελληνική ψυχή είναι αυτή που υποκινεί τη δυναμική εθνική αντίσταση των Ελλήνων μαθητών ενάντια στους εθνομηδενιστές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτεθήκατε με μίσος στη νεολαία, γιατί η νεολαία δεν άγεται και δεν φέρεται από μουσάτους παρακμιακούς καθηγητές της άκρας Αριστεράς. Απειλήσατε την ελληνική νεολαία με τις παραφυάδες σας, αλλά δεν καταφέρατε απολύτως τίποτα, γιατί η κόκκινη ανθελληνική τρομοκρατία δεν περνάει στα ελληνικά σχολεία. Ψηλά, λοιπόν, οι ελληνικές σημαίες σε όλη την Ελλάδα με δυναμικά πατριωτικά συνθήματα, με συνθήματα των ειδικών δυνάμεων, που είναι μια πάρα πολύ ευχάριστη εικόνα, Έλληνες νεολαίοι να φωνάζουν στις πλατείες και στους δρόμους συνθήματα των ειδικών δυνάμεων. Ψηλά οι ελληνικές σημαίες με θάρρος και ανιδιοτέλεια να ακουστούν και πάλι τα ελληνικά εμβατήρια, να ακουστεί το «Μακεδονία ξακουστή» από τις φωνές χιλιάδων Ελλήνων μαθητών μέχρι τα ουράνια. Ευχαριστώ.
Κύριε Υπουργέ, έχετε τον λόγο. Σας δίνω δέκα λεπτά. Εάν δεν φτάσουν, θα έχετε μια ανοχή.
Ευχαριστώ, κύριε Πρόεδρε. Ενδεχομένως, να χρειαστώ λίγο λιγότερο χρόνο. Θα ήθελα να ξεκινήσω με δύο παρατηρήσεις πάνω στην τοποθέτηση της Αξιωματικής Αντιπολίτευσης, αλλά και της Δημοκρατικής Συμπαράταξης. Η πρώτη παρατήρηση αφορά τη θέση τόσο της Νέας Δημοκρατίας όσο και της Δημοκρατικής Συμπαράταξης πως το 2016 ήταν έτος υπερφορολόγησης. Μας είπε τόσο ο εκπρόσωπος της Αξιωματικής Αντιπολίτευσης όσο και ο κ. Κουτσούκος πως η υπερφορολόγηση αυτή ήταν περιττή και ότι δεν θα χρειαζόταν αν στην Κυβέρνηση ήταν ένα από τα δύο κόμματα ή αν είχαμε μια συνέχεια των κυβερνήσεων 2012-2014, Νέας Δημοκρατίας - ΠΑΣΟΚ. Εγώ θα ήθελα να σταθώ στο σημείο αυτό, γιατί έχει ιδιαίτερο ενδιαφέρον και θα ήθελα να αναφέρω μερικά οικονομικά μεγέθη. Το οικονομικό έτος 2014 έκλεισε με οριακό πρωτογενές πλεόνασμα της τάξης του 0,3% του ΑΕΠ ή 555 εκατομμύρια ευρώ. Θυμίζω ότι η πρόβλεψη της κυβέρνησης το 2014 στο μεσοπρόθεσμο πρόγραμμα 2013-2017 προέβλεπε πρωτογενές δημοσιονομικό αποτέλεσμα 2,5%. Έπεσε έξω, δηλαδή, στην πρόβλεψή του κατά 2,3%. Προέβλεπε πρωτογενές πλεόνασμα 4,5 δισεκατομμύρια και έκλεισε με πλεόνασμα κοντά στο 0,5 δισεκατομμύριο και στόχο για το 2014- αυτό έχει σημασία -1,5%, στόχο 2,7 δισεκατομμύρια. Με απλά λόγια, το 2014 η κυβέρνηση έπεσε σημαντικά κάτω από την πρόβλεψη της και κάτω από τον στόχο κατά περίπου 0,2 % του ΑΕΠ. Θα κάνω τώρα την υπόθεση ότι δεν έγιναν εκλογές το 2015 και η κυβέρνηση Νέας Δημοκρατίας - ΠΑΣΟΚ συνέχιζε να διαχειρίζεται τα δημόσια οικονομικά. Το 2016 ο στόχος πρωτογενών πλεονασμάτων με βάση το πρόγραμμα ήταν 4,5%. Η Κυβέρνηση, λοιπόν, θα ήταν υποχρεωμένη από τις αρχές του 2015 μέχρι το τέλος του 2016- μιλάω για μία διετία - να κλείσει ένα δημοσιονομικό κενό της τάξης του 4,2%, ένα κενό, αν θέλετε, λίγο μεγαλύτερο των 7,5 δισεκατομμυρίων ευρώ. Εγώ θα δεχθώ τις μακροοικονομικές υποθέσεις του ίδιου μεσοπροθέσμου πλαισίου δημοσιονομικής στρατηγικής, που προέβλεπε ρυθμό 2,9% για το 2015 και 3,7% για το 2016. Δεν θα το σχολιάσω, θα το δεχθώ ως έχει. Ακόμα και με τις πιο αισιόδοξες προβλέψεις γι' αυτό που λέμε δημοσιονομική άνεση, δηλαδή τη δυνατότητα της οικονομίας να παράγει επιπλέον έσοδα χωρίς νέα μέτρα ως αποτέλεσμα της μεγέθυνσης, το κενό των 7,5 και πλέον δισεκατομμυρίων θα παρέμενε κάπου στην περιοχή μεταξύ 5 με 5,5 δισεκατομμυρίων ευρώ. Η κυβέρνηση Νέας Δημοκρατίας - ΠΑΣΟΚ θα έπρεπε να βρει 5 με 5,5 δισεκατομμύρια ευρώ στη διετία αυτή, για να πετύχει τον στόχο του 2016. Εκτός αν δεν τον πετύχαινε. Πώς κλείνει ένα δημοσιονομικό κενό τέτοιας τάξης; Μας το λέει πολύ χαρακτηριστικά - και σωστά, θα πρόσθετα, το Πλαίσιο Δημοσιονομικής Στρατηγικής 2012-2015. Λέει, λοιπόν, στη σελίδα 19, στην ενότητα «Η Δημοσιονομική προσαρμογή»: «Το μείγμα πολιτικών της κυβέρνησης…» - αναφέρεται στην τότε τρικομματική κυβέρνηση - «…στοχεύει στη δημιουργία από το 2014 και μετά πρωτογενών πλεονασμάτων της τάξεως άνω του 6% του ΑΕΠ, γεγονός που απαιτεί…» - ακούστε το - «…τη λήψη μέτρων, που αποσκοπούν, πρώτον, στην αύξηση των εσόδων, δηλαδή φορολόγηση και δεύτερον, στη μείωση των δαπανών». Δεν ανακαλύπτει τον τροχό. Προφανώς, αν θέλεις να πας από ένα πρωτογενές έλλειμμα ή οριακό πλεόνασμα σε ένα πρωτογενές πλεόνασμα 4,5% ή 6%, ή θα φορολογήσεις ή θα μειώσεις δαπάνες. Αυτό λέει το μεσοπρόθεσμο της προηγούμενης κυβέρνησης. Δεν πρόκειται, λοιπόν, για περιττή υπερφορολόγηση. Ίδια - κατά τη γνώμη μου, μεγαλύτερη - υπερφορολόγηση θα προέκυπτε αν τα πράγματα έμεναν ως είχαν το 2014, αλλά με ένα επιπλέον κόστος. Και το επιπλέον κόστος είναι ότι μία κυβέρνηση που δεν τηρεί τον λόγο της, που διαρκώς πέφτει έξω στους στόχους της, δεν μπορεί να αποκαταστήσει τη δημοσιονομική αξιοπιστία και κατά συνέπεια, δεν μπορεί να αποκαταστήσει την εμπιστοσύνη των αγορών στη μεσοπρόθεσμη βιωσιμότητα των δημοσίων οικονομικών, δεν μπορεί να επιστρέψει στις αγορές και κλειδώνει τη χώρα σε έναν αέναο κύκλο ύφεσης και λιτότητας. Να περάσω τώρα στο δεύτερο σημείο. Βλέπω μια εμμονή από την πλευρά της Αξιωματικής Αντιπολίτευσης στο θέμα του δανεισμού του κράτους από Φορείς γενικής κυβέρνηση - τοποθετήθηκε πάνω σε αυτό ο κ. Φορτσάκης - , δηλαδή από φορείς που εποπτεύει και που επιχορηγεί. Μας κατηγορεί, λοιπόν, η Νέα Δημοκρατία γιατί δεν δανειστήκαμε τα υπόλοιπα χρήματα του φακέλου του Ευρωπαϊκού Μηχανισμού Σταθερότητας, λίγο περισσότερα από 20 δισεκατομμύρια ευρώ, αντί να δανειζόμαστε για ανάγκες βραχυχρόνιας ρευστότητας από φορείς γενικής κυβέρνησης, δηλαδή από κομμάτια της γενικής κυβέρνησης. Εμένα με εκπλήσσει ως θέση. Η απάντηση είναι πάρα πολύ απλή. Πρώτον, όταν δανείζεσαι από τον Ευρωπαϊκό Μηχανισμό Σταθερότητας ή από τις αγορές, αυξάνει το δημόσιο χρέος. Αν παίρναμε 20 επιπλέον δισεκατομμύρια από τον Ευρωπαϊκό Μηχανισμό Σταθερότητας, το δημόσιο χρέος θα ήταν 10% υψηλότερο απ' ό,τι είναι τώρα. Με ένα ήδη πολύ υψηλό δημόσιο χρέος, οι συνέπειες στο κόστος δανεισμού θα ήταν σημαντικές. Δανειζόμενοι από φορείς γενικής κυβέρνησης δεν αυξάνει το δημόσιο χρέος. Δεν αυξάνεται το χρέος της γενικής κυβέρνησης, όταν το κράτος χρησιμοποιεί τα δικά του ταμειακά αποθέματα. Γιατί γι' αυτό μιλάμε. Τα ταμειακά αποθέματα φορέων γενικής κυβέρνησης είναι δικά του ταμειακά αποθέματα. Φαντάζομαι ότι η Νέα Δημοκρατία υπαινίσσεται πως εάν δεν χρησιμοποιούνταν αυτά τα ταμειακά αποθέματα, οι Φορείς θα είχαν το περιθώριο να διοχετεύσουν υψηλότερη ρευστότητα στην οικονομία. Ακούστε κάτι. Οι φορείς γενικής κυβέρνησης εκτελούν προϋπολογισμούς. Δεν χρησιμοποιούν κατά βούληση τα ταμειακά αποθέματα, τουλάχιστον τα τελευταία τρία χρόνια. Και γι' αυτό τον λόγο τα δημόσια οικονομικά είναι εκεί που είναι τώρα. Να πω δύο λόγια - καθώς τελειώνει και ο χρόνος - πάνω στο θέμα της σημερινής Ολομέλειας. Επισήμανα και στην επιτροπή αρκετά αναλυτικά πως, κατά τη δική μου γνώμη και της Κυβέρνησης, ο προϋπολογισμός του 2016 αποτελεί ορόσημο για τρεις διαφορετικούς λόγους. Πρώτα απ' όλα αποτελεί τον πρώτο προϋπολογισμό, που δεν πέφτει έξω ούτε στην πρόβλεψη ούτε στον στόχο. Επαναλαμβάνω πόσο σημαντικό είναι αυτό - από τη στιγμή που είναι διατηρήσιμο, από τη στιγμή που επαναλαμβάνεται τα επόμενα χρόνια, όπως έγινε το 2017, όπως θα γίνει και το 2018- για την αποκατάσταση της αξιοπιστίας, την αποκατάσταση της εμπιστοσύνης, τη μείωση του κόστους δανεισμού και κατά συνέπεια το τέλος της επιτροπείας. Δεύτερον, το δημοσιονομικό αποτέλεσμα γενικής κυβέρνησης για πρώτη φορά στη σύγχρονη ελληνική ιστορία ήταν θετικό, ήταν 0,4%. Για να το πω πολύ απλά, το ελληνικό κράτος για πρώτη φορά μπόρεσε να καλύψει όχι μόνο τις δικές του δαπάνες, αλλά και τους τόκους του δημόσιου χρέους. Τρίτον και τελευταίο, το χρέος αυξήθηκε οριακά, όχι γιατί χρειάστηκε το ελληνικό δημόσιο να δανειστεί για να καταναλώσει ή να πληρώσει τόκους, αλλά μόνο για την αποπληρωμή ληξιπρόθεσμων υποχρεώσεων του ελληνικού δημοσίου. Νομίζω ότι για τους τρεις αυτούς λόγους ο προϋπολογισμός του 2016 έθεσε τα θεμέλια της επιστροφής της αξιοπιστίας στη διαχείριση των δημοσίων οικονομικών, της αποκλιμάκωσης του κόστους δανεισμού, της σταθεροποίησης της οικονομίας και εντέλει του τέλους της επιτροπείας τον Αύγουστο του 2018. Ευχαριστώ.
Ξεκινάμε με τους Κοινοβουλευτικούς Εκπροσώπους. Θα ήθελα να κάνουμε μία παρέκκλιση, επειδή ο κ. Λοβέρδος είναι και στην Επιτροπή Αναθεώρησης του Συντάγματος…
Κι εγώ, κύριε Πρόεδρε.
Είστε όλοι; Τότε θα πάμε με τη σειρά. Κατ' αρχάς να πω ότι τρεις συνάδελφοι από τους ΑΝΕΛ, το Ποτάμι και την Ένωση Κεντρώων δεν επιθυμούν οι Κοινοβουλευτικοί τους Εκπρόσωποι να λάβουν τον λόγο. Τον λόγο έχει ο κ. Μεϊκόπουλος, Κοινοβουλευτικός Εκπρόσωπος του ΣΥΡΙΖΑ, με την παράκληση να τηρηθούν οι χρόνοι.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ήθελα να ξεκινήσω με μία κάπως γενική παρατήρηση, η οποία θα έλεγα ότι έχει και ιστορική χροιά. Θεωρώ πως αγάπη για την πατρίδα δεν είναι το μίσος απέναντι σε όποιον διαφωνώ ή απέναντι σε όποιον είναι διαφορετικός, δεν είναι η μισαλλοδοξία, δεν είναι ο διχασμός. Εάν αναζητήσουμε ιστορικά τι έχει συμβεί, όταν μία χώρα αγαπήθηκε από τον λαό της με αυτόν τον τρόπο, τότε προκλήθηκε η μεγαλύτερη ανθρωποσφαγή στην ιστορία της ανθρωπότητας. Υπήρξαν σαράντα εκατομμύρια νεκροί. Ας μπούμε, όμως, τώρα στην ουσία. Έχουμε συνηθίσει τα τελευταία χρόνια, κυρίες και κύριοι συνάδελφοι, τα χρόνια της δημοσιονομικής προσαρμογής, των σκληρών προγραμμάτων, να περιορίζουμε την πολιτική μας αντιπαράθεση γύρω από την γενική εικόνα της οικονομίας. Αναλύουμε τους γενικούς δείκτες, τα θεμελιώδη μεγέθη και όταν αυτοί οι δείκτες, όταν αυτή η εικόνα είναι καλή, τότε η σύγκρουση περιορίζεται μόνο εκεί. Γιατί, όμως, περιορίζεται αυτή η σύγκρουση; Γιατί ακόμα και εάν υπάρχει αυτή η θετική χροιά, αυτή δεν μεταφραζόταν όλα τα προηγούμενα χρόνια με τίποτα στην κοινωνική καθημερινότητα. Εκεί υπήρχε το μεγάλο πρόβλημα. Μπορεί δηλαδή να ευημερούσαν οι αριθμοί, δεν ευημερούσαν όμως οι άνθρωποι. Ποια είναι, όμως, η σημερινή πραγματικότητα; Ποια είναι η σημερινή εικόνα; Με τη συμφωνία που είχαμε για το χρέος τον Αύγουστο του 2018, με το κλείσιμο του τελευταίου προγράμματος της δημοσιονομικής προσαρμογής δημιουργήθηκαν εκείνα τα δημοσιονομικά περιθώρια ούτως ώστε να έχουμε πλέον τη δυνατότητα να ανακτήσουμε κομμάτι της δημοσιονομικής μας πειθαρχίας. Τι σημαίνει αυτό, για να το κάνουμε λιανά; Μπορέσαμε να μειώσουμε τον ΕΝΦΙΑ, να κατεβάσουμε τις ασφαλιστικές εισφορές, να επαναφέρουμε τις συλλογικές διαπραγματεύσεις, να επιστρέψουμε αναδρομικά. Άρα δημιουργήθηκαν όροι ώστε οι γενικοί δείκτες της οικονομίας να μεταφραστούν στην κοινωνική καθημερινότητα. Αυτή, λοιπόν, η σημερινή εικόνα είναι κεραυνός εν αιθρία; Όχι, είναι προϊόν μιας πολύ συγκεκριμένης διαδρομής. Η εκκίνηση, κατά τη γνώμη μου, είναι από το 2016, για τρεις λόγους. Ο πρώτος λόγος είναι ότι το 2016 η ελληνική οικονομία για πρώτη φορά μετά από πολλά χρόνια δεν χρειάστηκε πόρους ούτε για τον προϋπολογισμό, ούτε για τη δημόσια κατανάλωση, ούτε για την αποπληρωμή τόκων. Ο δεύτερος λόγος είναι ότι το πρωτογενές πλεόνασμα της γενικής κυβέρνησης ήταν, επίσης για πρώτη φορά, 3,7% του ΑΕΠ. Τι σημαίνει αυτό; Σημαίνει ότι η ελληνική οικονομία έδειξε το 2016 την τάση να μπορεί να βάλει σε τάξη τα δημόσια οικονομικά της και ότι δεν χρειαζόταν να δανείζεται για να χρηματοδοτεί τις δημόσιες δαπάνες. Και ο τρίτος και τελευταίος λόγος είναι ότι το 2016 το δημοσιονομικό αποτέλεσμα της γενικής κυβέρνησης ήταν θετικό, της τάξης του 0,4% του ΑΕΠ. Για να καταλάβει και ο κόσμος τι σήμαινε αυτό, σήμαινε ότι πολύ απλά η χώρα δεν χρειαζόταν δανεικά όχι μόνο για δημόσιες δαπάνες, αλλά ούτε καν για τόκους. Για πρώτη φορά, λοιπόν, είμαστε στη θέση να παράξουμε διατηρήσιμα πρωτογενή πλεονάσματα και για πρώτη φορά έχουμε ένα θετικό δημοσιονομικό αποτέλεσμα. Εκεί, λοιπόν, στο 2016, βρίσκεται και ο σπόρος ο οποίος δημιούργησε τη σημερινή εικόνα. Ήταν ο προϋπολογισμός του 2016 και οι επόμενοι δύο επεκτατικοί; Όχι, ήταν περιοριστικοί και οι δυο. Κληθήκαμε, λοιπόν, στην προκειμένη περίπτωση, δύο χρόνια πριν, να συγκεράσουμε την ανάγκη για μια αναπόφευκτη δημοσιονομική προσαρμογή, ώστε να μπορέσουμε να αποφύγουμε το χειρότερο σενάριο της οικονομικής κατάρρευσης, με τη δική μας κατεύθυνση για κοινωνική πολιτική, ελάφρυνση των οικονομικά ασθενέστερων και προστασία των κοινωνικά αδύναμων. Αν υπάρχει, κυρίες και κύριοι συνάδελφοι, ένα ερώτημα, τουλάχιστον σε προσωπικό επίπεδο μιλώντας, είναι αν άξιζε από το 2015 να μπούμε στην περιπέτεια διαχείρισης ενός προγράμματος δημοσιονομικής προσαρμογής. Κατά τη γνώμη μου, άξιζε, γιατί αποδείξαμε ότι μπορούμε μέσα σε σκληρές δημοσιονομικές συνθήκες να προωθήσουμε ένα τελείως διαφορετικό πρόγραμμα, μια τελείως διαφορετική πολιτική στόχευση με ένα επιστέγασμα, την προστασία των κοινωνικά αδύναμων, και σιγά - σιγά η διαχείριση - και αποδεικνύεται αυτό σήμερα - να περάσει στην κατάσταση όπου μπορούμε και έχουμε τη δυνατότητα να ακυρώνουμε επαχθείς όρους. Σας ευχαριστώ πάρα πολύ.
Ευχαριστούμε, κύριε Μεϊκόπουλε. Προχωράμε με τον κ. Ιωάννη Κεφαλογιάννη, Κοινοβουλευτικό Εκπρόσωπο της Νέας Δημοκρατίας. Ορίστε, έχετε τον λόγο.
Ευχαριστώ, κύριε Πρόεδρε. Εγώ θα είμαι ιδιαίτερα σύντομος. Θα επαναλάβω κάποια πράγματα τα οποία τα ανέφερα και στη χθεσινή μου ομιλία, γιατί ακούω πολλές φορές εδώ μία εικονική πραγματικότητα που παρουσιάζεται από την Κυβέρνηση ΣΥΡΙΖΑ. Αν μπορεί κάποιος να συμπυκνώσει σε μία φράση το τι έκανε η Κυβέρνηση ΣΥΡΙΖΑ και Ανεξαρτήτων Ελλήνων τα τελευταία τέσσερα χρόνια, είναι στην ουσία τέσσερα χαμένα χρόνια για την οικονομία. Και δεν το λέμε εμείς. Το λέει κατ' αρχάς, όπως ανέφεραν και προηγουμένως, το Διεθνές Γραφείο Εργασίας, που στην τωρινή του έκθεση λέει ότι το 2017 οι μισθοί στην Ελλάδα μειώθηκαν κατά 3,5% και ήταν η μεγαλύτερη μείωση πανευρωπαϊκά. Έφτασαν οι μισθοί στα επίπεδα του 2014. Άρα αυτό σας λέει, κυρίες και κύριοι της Κυβέρνησης, ότι για τέσσερα χρόνια το μόνο που καταφέρατε είναι να φέρετε τους μισθούς στα επίπεδα του 2014. Αυτό βιώνει η ελληνική κοινωνία. Και θα συμφωνήσω με τον προηγούμενο ομιλητή σε ένα πράγμα: Δεν τους νοιάζουν τα μακροοικονομικά νούμερα, δεν τους νοιάζουν τα νούμερα που ενδεχομένως γράφονται σε κάποια χαρτιά. Τους νοιάζει αυτό το οποίο βιώνουν. Και έρχεται σήμερα το Διεθνές Γραφείο Εργασίας και σας λέει ότι οι μισθοί το 2018 στην Ελλάδα φτάσανε τα επίπεδα του 2014, δηλαδή από εκεί που παραλάβατε. Ένα το κρατούμενο. Έρχεται το Υπουργείο Οικονομικών και λέει ότι το χρέος προς το ΑΕΠ αυτήν τη στιγμή είναι περίπου στο 183%. Αν παίρνατε την έκθεση που είχε κάνει η Ευρωπαϊκή Επιτροπή το 2014, έκθεση την οποία και εσείς οι ίδιοι υιοθετείτε μάλιστα και στους προϋπολογισμούς σας, θα δείτε ότι χάθηκαν 70 δισεκατομμύρια ευρώ ΑΕΠ από τη δική σας διακυβέρνηση. Αντί το χρέος αυτήν τη στιγμή να είναι στο 144%, όπως προέβλεπε το 2014- επαναλαμβάνω, με τα έγγραφα τα οποία εσείς οι ίδιοι έχετε υιοθετήσει στους προϋπολογισμούς των προηγούμενων ετών - , σήμερα είστε στο 183%. Και αυτό είναι «επίτευγμα» της δικής σας διακυβέρνησης. Έρχεται ο ΟΟΣΑ - κατέθεσα και τα έγγραφα χθες - και σας λέει αντίστοιχα πράγματα. Άρα, μία είναι η πραγματικότητα, κυρίες και κύριοι της Συμπολίτευσης: Δυστυχώς, τέσσερα χαμένα χρόνια για την οικονομία. Όλα τα υπόλοιπα, αυτά τα οποία λέτε, ότι βγαίνουμε στο ξέφωτο, ότι βγαίνουμε στις αγορές, τελείωσαν τα μνημόνια, νομίζω ότι για τον απλό Έλληνα, για την απλή Ελληνίδα είναι μια εικονική πραγματικότητα. Κάτι άλλο είναι που βιώνει και ξέρει πολύ καλά ότι ακόμη και το υπερπλεόνασμα που αναφέρει ο Πρωθυπουργός, - βέβαια, αν ήταν σε άλλες ανέμελες εποχές, θα έλεγε το «ματωμένο» υπερπλεόνασμα - είναι αποτέλεσμα της υπερφορολόγησης, την οποία παραδέχεται πλέον και το Υπουργείο Οικονομικών, είναι αποτέλεσμα του γεγονότος ότι στην ουσία έχετε πετσοκόψει το Πρόγραμμα Δημοσίων Επενδύσεων κατά περίπου 1,3 δισεκατομμύρια ευρώ. Δεν δίνετε γύρω στα 700 εκατομμύρια ευρώ φόρους πίσω στους πολίτες που τα περιμένουν και θα είναι μια ανάσα για την αγορά. Όλα αυτά πράγματι, ναι, δημιουργούν έναν δημοσιονομικό χώρο ο οποίος στραγγαλίζει την αγορά, στραγγαλίζει την ανάπτυξη και δυστυχώς έχει ως αποτέλεσμα να κάνετε μία αναδιανομή της φτώχειας. Γιατί, κυρίες και κύριοι της συγκυβέρνησης, το μόνο το οποίο έχετε καταφέρει είναι στην ουσία να κρατάτε σε ομηρία εκατοντάδες χιλιάδες συνανθρώπους μας με μια επιδοματική πολιτική, μια αντιαναπτυξιακή πολιτική και αντίθετα, να έχετε τσακίσει, να έχετε χτυπήσει τη ραχοκοκαλιά της ελληνικής οικονομίας, της ελληνικής κοινωνίας, που είναι οι μικρομεσαίοι. Όταν λοιπόν και εσείς οι ίδιοι πλέον παραδέχεστε ότι αυτή η δημοσιονομική πολιτική - η αχρείαστη δημοσιονομική πολιτική, γιατί αν δεν υπήρχαν ο ΣΥΡΙΖΑ και οι Ανεξάρτητοι Έλληνες το 2015, θα ήταν αχρείαστα τα μέτρα περίπου 10 δισεκατομμυρίων ευρώ τα οποία λάβατε αυτό το διάστημα - , συν τον στραγγαλισμό της μεσαίας τάξης, έχει φέρει σ' αυτήν την κατάσταση σήμερα την ελληνική κοινωνία, νομίζω ότι είναι τουλάχιστον υποκριτικό να πανηγυρίζετε σήμερα, μετά από τέσσερα χρόνια και να λέτε ότι βγαίνουμε στο ξέφωτο. Επαναλαμβάνω: Αν σε μια φράση μπορούμε να συμπυκνώσουμε την πολιτική της παρούσας Κυβέρνησης τα τελευταία τέσσερα χρόνια είναι ότι είναι τέσσερα χαμένα χρόνια για την ελληνική οικονομία. Δυστυχώς, εκτροχιάσατε την πορεία την οποία είχαμε στα τέλη του 2014. Νομίζω ότι θα το ομολογούσατε, αν συζητούσαμε μακριά από κάμερες και εκτός αυτής της Αίθουσας. Δυστυχώς, επειδή θέλετε να έχετε ένα δικό σας αφήγημα, ακόμη και τώρα δεν έχετε την πολιτική γενναιότητα να αναλάβετε τις ευθύνες σας και να πείτε «ναι, κάναμε λάθη, κυρίως στο πρώτο εξάμηνο του 2015». Είναι προκλητικό να ακούγονται σ' αυτήν την Αίθουσα ότι καλώς έγινε το 2015 ό,τι έγινε, που στην ουσία μας στοίχισε έμμεσα και άμεσα, σύμφωνα με τους ευρωπαϊκούς θεσμούς που εσείς οι ίδιοι συνεργάζεστε, γύρω στα 100 δισεκατομμύρια, σύμφωνα με τους μετριοπαθέστατους υπολογισμούς. Άρα, τουλάχιστον ας έχετε την πολιτική γενναιότητα να παραδεχθείτε ότι «ναι, κάναμε λάθη» και τουλάχιστον να μπορούμε να συζητήσουμε την επόμενη ημέρα πώς μπορεί η χώρα μας να προχωρήσει μπροστά. Ευχαριστώ πολύ.
Τον λόγο έχει ο κ. Ανδρέας Λοβέρδος.
Ευχαριστώ, κύριε Πρόεδρε. Κυρίες και κύριοι Βουλευτές, θα ξεκινήσω με ένα θέμα που δεν είναι σχετικό με την σημερινή μας συζήτηση. Η παρέμβασή μου αυτή θα κρατήσει τριάντα δευτερόλεπτα. Κύριε Υπουργέ, ζητήσαμε σήμερα το πρωί τη σύγκληση του Εθνικού Συμβουλίου Εξωτερικής Πολιτικής, το οποίο έχει καταφέρει αυτά τα τέσσερα χρόνια της οξύτατης μεταξύ μας αντιπαράθεσης να κρατήσει και την ψυχραιμία του και να διατηρεί και το απόρρητο των συνεδριάσεών του χωρίς μισή διαρροή. Είχαμε αλλαγή του Υπουργού Εξωτερικών και έχουμε και εντάσεις στην περιοχή, οι οποίες επιβάλλουν να ξαναδούμε τα θέματα μέσα από αυτόν τον τρόπο, που είναι ένας τρόπος πάρα πολύ δημιουργικός, δηλαδή μέσα από τη συνεδρίαση του Εθνικού Συμβουλίου Εξωτερικής Πολιτικής. Αναφέρομαι στην Τουρκία αλλά και στα τελευταία γεγονότα στην Ουκρανία. Δεν θέλω να πω περισσότερα, γιατί δεν έχω χρόνο, ωστόσο απευθυνόμαστε στην Κυβέρνηση και το ζητάμε αυτό και το έχουμε υποβάλει ως αίτημα σήμερα και ελπίζουμε σε μια θετική ανταπόκριση. Κυρίες και κύριοι συνάδελφοι, δεν έχω χρόνο, ωστόσο επειδή άκουσα και χθες τον κ. Χουλιαράκη στην Επιτροπή Οικονομικών Υποθέσεων που συζητούσαμε για τον προϋπολογισμό, θέλω να κάνω μια - δυο γενικές διαπιστώσεις και να του υποβάλω ένα - δύο ερωτήματα. Κατ' αρχάς σε ό,τι αφορά στην πολιτική θεώρηση, θέλω να πω ότι ακούγοντας τον Αναπληρωτή Υπουργό Οικονομικών αντιλαμβάνεται κάποιος μια προσέγγιση γύρω από τα θέματα των εθνικών λογαριασμών και την πορεία της οικονομίας μέσω των αριθμών, αλλά δεν αντιλαμβάνεται γιατί αυτός ο πολιτικός λόγος συνδέεται με τον πολιτικό λόγο του 2014, του 2015, του 2016, έτος του οποίου τον απολογισμό κάνουμε σήμερα, και γενικά τον ευρύτερο πολιτικό λόγο της σημερινής Πλειοψηφίας. Αρθρώνεται διαφορετικός λόγος από τα επιχειρήματα του Υπουργείου Οικονομικών, που συγκροτεί άλλο πολιτικό υποκείμενο, όχι το πολιτικό υποκείμενο που κέρδισε τις εκλογές του 2015 και πιστεύει ότι θα τις ξανακερδίσει. Άλλα είναι τα λόγια τους γενικά. Διαφωνούμε με τα πανηγύρια. Το να μεταβάλλεσαι σε πανηγυρά των Κυκλάδων, όπως λένε σε αυτά τα νησιά, δεν έχει νόημα σήμερα. Είναι λάθος προσέγγιση των οικονομικών. Με το να διατυμπανίζεις τις οικονομικές σου επιτυχίες με πλεονάσματα, όταν προκύπτει από τις εκθέσεις της Γενικής Γραμματείας Εσόδων ότι 6.000.000.000 ευρώ έχουν προκύψει για το έτος 2018 έως τώρα, με κατασχέσεις λογαριασμών, αντιλαμβάνεται κάποιος ότι μιλάει για μια οικονομία που υποφέρει, που πάσχει, που έχει πάρα πολλά, μα πάρα πολλά προβλήματα. Αν, δε, προσθέσεις και τα προβλήματα που προκύπτουν από τη μη χρηματοδότηση θέσεων εργασίας, όπως προκύπτει από τα στατιστικά στοιχεία του ΟΑΕΔ, - έχεις χρήματα για επιχειρησιακά προγράμματα που σχετίζονται με την επιδότηση εργασίας και δεν τα χρησιμοποιείς - , αλλά και στα υπόλοιπα θέματα, τη μείωση του Προγράμματος Δημοσίων Επενδύσεων, τη μείωση της επιστροφής των φόρων, καταλαβαίνει κάποιος ότι μας μιλούν για πλασματικούς αριθμούς. Θέλω να ρωτήσω τον κύριο Υπουργό για δύο θέματα. Πρώτον, αν μπορεί να μας απαντήσει αν συμφωνεί η Κυβέρνηση με την πρόταση του κεντρικού τραπεζίτη, του κ. Στουρνάρα, για τη μεταφορά όλων των κόκκινων δανείων σε μια «bad bank», αν αυτή η πρόταση έχει επιρροή στην Κυβέρνηση σήμερα και αν αντιμετωπίζοντας το οξύτατο θέμα των κόκκινων δανείων και δοθέντος του επιπέδου που βρίσκονται αυτήν τη στιγμή οι τράπεζες και ειδικά οι μετοχές τους, υπάρχει θετική ανταπόκριση σε ό,τι αφορά αυτήν την πρόταση. Τον άκουσα χθες τον Αναπληρωτή Υπουργό στη Διαρκή Επιτροπή να αντιπολιτεύεται την Αντιπολίτευση γύρω από το κόστος που έχουν οι δικές μας προτάσεις. Δεν ξέρω σε ποιο κόμμα αναφερόταν, αλλά ήμουν εκεί και επειδή κάναμε πριν από δέκα μέρες και εμείς μια πρόταση νόμου με προτάσεις που σχετίζονται με την οικονομική κοινωνική πολιτική, ο κύριος Αναπληρωτής Υπουργός εχθές κοστολόγησε ορισμένα μέτρα. Δεν τα συγκράτησα όλα, αλλά συγκράτησα το πνεύμα του. Λέει: αν επιστρέψουμε τον ΦΠΑ στην εστίαση στο 13%, παράγεται ένα κόστος - είπατε νομίζω, αν το θυμάμαι καλά -500.000.000 ευρώ και αθροίσατε και άλλα μέτρα. Μα, αυτά ήταν τα μέτρα που ίσχυαν το 2014. Κατά κάποιον τρόπο χθες καταγράψατε το κόστος του να έχουμε ΣΥΡΙΖΑ και ΑΝΕΛ στην Κυβέρνηση. Καταγράψατε το κόστος της δικής σας διακυβέρνησης. Αυτά υπήρχαν. Και όχι μόνο υπήρχαν, αλλά είχαν τονώσει την οικονομία και θυμάστε ότι όταν κάναμε το κλείσιμο του έτους 2014, παραδεχθήκατε τους ρυθμούς ανάπτυξης εκείνης της εποχής. Ήταν το πρώτο έτος της οικονομικής ανάπτυξης. Άρα, τι νόημα έχει να λέτε σήμερα ότι η επιστροφή στα μέτρα που υπήρχαν είναι μια πολιτική παροχολογίας; Εμείς κάναμε προτάσεις και εδώ, κύριε Πρόεδρε, όσες φορές αναφέρθηκα στις προτάσεις μας εγώ, αναφέρθηκα μόνο στις προτάσεις για επιστροφή σε μέτρα που υπήρχαν. Δεν έκανα καμμία - τουλάχιστον εγώ - προσθήκη καινούργιας παροχής. Επιστροφή στο επίπεδο που υπήρχε. Και όπως, σωστά, σας λέγεται στη Βουλή, σε πάρα πολλά θέματα με τις προσθαφαιρέσεις που κάνετε προσπαθείτε να προσεγγίσετε το πεδίο της οικονομίας όπως αυτή διαμορφωνόταν στο έτος 2014, τότε που προσπαθούσαμε να βγούμε από την κρίση και βγαίναμε, όπως έβγαιναν και άλλες χώρες. Όχι ότι άλλαζαν τα πράγματα για τον πολίτη και γινόντουσαν εκπληκτικά, αλλά μετά από μια δύσκολη πενταετία προχωρούσαμε και έπρεπε να γυρίσουμε πίσω για να κάνουμε εναρκτήριο έτος όλων αυτών των δεινών το 2015, που το θυμόμαστε όλοι και η Κυβέρνηση το θυμάται. Πώς να ξεχάσει κάποιος την περίοδο Τσίπρα - Βαρουφάκη και το κόστος που επέφερε αυτή στην ελληνική οικονομία και στους πολίτες; Κανείς δεν μπορεί να το ξεχάσει. Άρα, το να γίνεται μια προσπάθεια επαναφοράς στα επίπεδα τα οποία προϋπήρχαν και τα οποία οδηγούσαν στην έξοδο της χώρας και των πολιτών από την κρίση δεν νομίζω ότι αυτό αποτελεί μια πρόσφορη πολιτική παρέμβαση, ειδικά στις σημερινές μέρες που είναι μέρες εκλογικού έτους. Εγώ πιστεύω, κυρίες και κύριοι Βουλευτές - για να κλείσω κύριε Πρόεδρε - ότι αυτή τη στιγμή αν φύγουμε από τον λόγο περί εθνικών λογαριασμών και περάσουμε στον πολιτικό λόγο και τον πολιτικό διάλογο που αναπτύσσεται μέσα στην κοινωνία, για την παρούσα πλειοψηφία μια μόνο προοπτική υπάρχει, το καταφύγιο του πολιτικού παρελθόντος. Γιατί; Είναι υπερβολή αυτή η φράση; Είναι μια φράση, ας πούμε, πολιτικής αψύτητας; Όχι. Είναι μια φράση λελογισμένη, ζυγισμένη και σοβαρή. Γιατί; Διότι το 2014, μετά από εναγώνια προσπάθεια, κάναμε βήμα εξόδου και έπρεπε, για να αλλάξουν οι συσχετισμοί των πολιτικών φορέων της εξουσίας, δηλαδή για να αλλάξει το πρόσωπο του Πρωθυπουργού και τα πρόσωπα των Υπουργών, η χώρα να υποστεί αυτό το δραματικό οικονομικό κόστος. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το ΕΠΑΛ Μεγαλόπολης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με τον κ. Χρήστο Χατζησάββα από τη Χρυσή Αυγή. Ορίστε, έχετε τον λόγο.
Ευχαριστώ, κύριε Πρόεδρε. Όσον αφορά στην πολιτική και οικονομική τοποθέτηση επί του σημερινού, με κάλυψε ο αγορητής του Λαϊκού Συνδέσμου - Χρυσή Αυγή, απλώς θα ήθελα να συμπληρώσω μόνο ότι μιας και αφορά η συζήτηση παρελθόν έτος, δηλαδή το 2016, αυτά έχουν κριθεί στην πράξη, τα έχει ζήσει ο Έλληνας φορολογούμενος, ο Έλληνας πολίτης, τα έχει πληρώσει, δηλαδή τη φορολογική καταιγίδα και τα φορολογικά μέτρα που «ξεζούμισαν» την ελληνική οικονομία σε όλα τα επίπεδά της, το υπερταμείο το οποίο, υποτίθεται, έκανε αποκρατικοποίηση όλης της δημόσιας περιουσίας, αλλά σε πολλές των περιπτώσεων αγοραστές ήταν άλλα κράτη. Από εκεί και πέρα, όμως, έχετε απομυζήσει όλα τα στρώματα της ελληνικής κοινωνίας. Έχετε εκποιήσει τη δημόσια περιουσία. Έχει γίνει ο ΣΥΡΙΖΑ ο πιο πιστός υπηρέτης των μνημονίων και βλέπετε τα ποσοστά σας να πέφτουν στα Τάρταρα και το μόνο που έχετε ως ελπίδα και σας σώζει τελικά είναι η συνένοχη Αξιωματική Αντιπολίτευση της Νέας Δημοκρατίας, που δεν καταβάλει καμμία προσπάθεια ουσιαστική εναντίον σας. Άκουσα προχθές τυχαία στο κανάλι της Βουλής τον Πρωθυπουργό να λέει σε μια φράση - την πέτυχα στη μέση - για κάποιον που εξαπατούσε, λέει, τον ελληνικό λαό τα χρόνια των μνημονίων και απομυζούσε οικονομικά τους Έλληνες. Για μια στιγμή πραγματικά πίστεψα ότι κάνει αυτοκριτική ο Πρωθυπουργός και ότι μιλά για τον εαυτό του και για τα μνημονιακά χρόνια της Κυβέρνησης ΣΥΡΙΖΑ - ΑΝΕΛ. Μετά, κατάλαβα ότι μιλάει για τον κ. Ριχάρδο, όπως ανέφερε, τον γνωστό ιδιοκτήτη της αλυσίδας ενεχυροδανειστηρίων, που όλοι ξέραμε ότι είχε δυο φορές στο παρελθόν συλληφθεί. Τι έγινε, άραγε, με εκείνες τις δικογραφίες, όταν τον συλλάβατε, επειδή δεν έδινε τα απαραίτητα παραστατικά στους ιδιοκτήτες των κοσμημάτων; Τι έγινε; Πού κατέληξε αυτό; Όλοι τον βλέπαμε σε όλα τα κανάλια της διαπλοκής να διαφημίζεται με ένα τέταρτο διαφήμιση σε χρόνο που πραγματικά βλέπει πολύς κόσμος και αναρωτιέται πόσο τον πληρώνει. Μάθαμε ότι έδινε 100.000 ευρώ την ημέρα στα κανάλια, για να πληρώσει τον χρόνο διαφήμισης, στα κανάλια αυτά που βρίζουν τη Χρυσή Αυγή από το πρωί μέχρι το βράδυ. Και αναρωτιέται κάποιος: Μόνο αυτό το ενεχυροδανειστήριο υπάρχει; Δεν υπάρχουν άλλα ενεχυροδανειστήρια, που πατούν πάνω στην ανάγκη του Έλληνα πολίτη τα δύσκολα χρόνια του μνημονίου και του κλέβουν την περιουσία; Να κλείσουν, λοιπόν, όλα τα ενεχυροδανειστήρια, που είναι ο πιο σάπιος εκπρόσωπος του καπιταλισμού. Τώρα, όσον αφορά στις καταλήψεις, θα ήθελα να ρωτήσω τον Κοινοβουλευτικό Εκπρόσωπο του ΣΥΡΙΖΑ, γιατί μου δημιουργήθηκε απορία: Το σύνθημα «η Μακεδονία είναι ελληνική» είναι μισαλλόδοξο και ρατσιστικό; Απέναντι σε ποιους; Οι καταλήψεις γίνονται για την ελληνικότητα της Μακεδονίας. Γίνονται ενάντια στην επαίσχυντη Συμφωνία των Πρεσπών, που τάχα δεν την ήθελαν οι Σκοπιανοί και το VMRO, γιατί ήταν καλή για εμάς, αλλά τελικά την ψήφισαν, που βγήκαν τελευταία από τις τρύπες τους οι κομιτατζήδες σε Ξινό Νερό και Φλώρινα, που τρεις και ο κούκος πάει στα συνέδριά τους, αλλά δηλώνουν εθνικά Μακεδόνες, «που απλά έτυχε», λέει, «να μένουμε στην Ελλάδα, είμαστε εθνικά Μακεδόνες». Με λίγα λόγια, οι μαθητές βγήκαν, για να φωνάξουν ενάντια στη συμφωνία που δίνει στους Σκοπιανούς ό,τι ήθελαν και όλα όσα ήθελαν, την ονομασία, διότι κανείς δεν θα θυμάται το «βόρεια», Μακεδονία θα τους λέει, την εθνικότητα που θα είναι μακεδονική, τη γλώσσα που την ονομάζετε μακεδονική. Οι μαθητές, λοιπόν, με την πρωτοβουλία τους σάς έχουν εγκλωβίσει στα ίδια σας τα πολιτικά ψεύδη. Εσείς του ΣΥΡΙΖΑ δεν ήσασταν υπέρ των καταλήψεων; Ο Πρωθυπουργός δεν είναι υπέρ των καταλήψεων; Δεν σας πειράζει, φυσικά, που οι μαθητές κάνουν καταλήψεις. Σας πειράζει ότι δεν τις ελέγχει κανένας αυτές τις καταλήψεις. Σας πειράζει ότι είναι για εθνικά θέματα - για το Σκοπιανό - οι καταλήψεις. Πάτε στο Πολυτεχνείο, σας διώχνουν. Κάνουν καταλήψεις τα σχολεία και είναι ενάντια στη συμφωνία που φέρατε εσείς σαν Κυβέρνηση. Καταλαβαίνω και τη θλίψη σας και τον πόνο σας. Όμως, και σε αυτό το θέμα εξ ιδίων κρίνετε τα αλλότρια. Εσείς τόσα χρόνια ρίχνατε στα μυαλά των μαθητών αριστερό και αντεθνικό δηλητήριο διχαστικό. Εγώ, βέβαια, χαίρομαι και με ικανοποιεί το ότι ξέρω πολύ καλά πως οι μαθητές αυτοβούλως και αγνά εκφράζουν την εθνική και πατριωτική τους ευαισθησία. Δεν υποκύπτουν στο bullying που δέχονται από διάφορους καθηγητές, είτε δίνοντάς τους υπεύθυνες δηλώσεις να υπογράψουν οι γονείς τους ότι δέχονται να συμμετέχουν στις καταλήψεις, για να ρίξουν ευθύνη στους γονείς ότι είναι υποκινητές, ούτε σε κάποιους οι οποίοι υποκλέπτουν ακόμα και προσωπικά δεδομένα από μηνύματα μεταξύ μαθητών για να τους απειλήσουν. Τους πιέζετε τόσο καιρό με ποινικοποίηση της εθνικής υπερηφάνειας, με αντιρατσιστικές κενές απειλές ακόμα και για εθνικά σύμβολα που θα μπορούσε να έχει κάποιος στο σχολείο του, έμφυλες ταυτότητες και αλλοίωση της ορθόδοξης θρησκευτικής ταυτότητας στα βιβλία των σχολείων. Ε, ήρθανε, λοιπόν, οι μαθητές και ξέσπασαν. Ζούνε όλα τα προβλήματα της οικογένειάς τους τα μνημονιακά, έχουν κι αυτή την πίεση του να πάψουν να πιστεύουν σε ιδανικά, τα οποία έχουν μάθει από τα σπίτια τους. Γιατί καλώς ή κακώς έχουν και σπίτια. Δεν είναι μόνο τα σχολεία και οι καθηγητές τους. Τι κάνετε εσείς τώρα εδώ πέρα; Κλείνοντας, να πω ότι κάνετε ένα μεγάλο λάθος για εσάς, αν και νομίζετε ότι είναι προπαγανδιστικά πολύ καλό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τριάντα δευτερόλεπτα, κύριε Πρόεδρε, και κλείνω. Όπως υπάρχει, λοιπόν, το μάθημα του επαγγελματικού προσανατολισμού που σχηματοποιεί τις έμφυτες τάσεις και σκέψεις των μικρών και μεγαλυτέρων μαθητών σε μια επαγγελματική, τέλος πάντων, κατεύθυνση, φέρνετε εσείς τώρα και δημιουργείτε έναν πολιτικό και ιδεολογικό προσανατολισμό. Λέτε στους μαθητές ότι αυτό που σκέφτονται, την έμφυτη, αγνή και πηγαία σκέψη, την εθνική, την πατριωτική, την πρεσβεύει μόνο η Χρυσή Αυγή. Και συμφωνώ.
Και κλείνουμε με τον κ. Νικόλαο Καραθανασόπουλο από το Κομμουνιστικό Κόμμα Ελλάδας.
Ευχαριστώ πολύ, κύριε Πρόεδρε. Πάει πάρα πολύ η Χρυσή Αυγή να μιλάει για πατριωτισμό. Αυτοί οι οποίοι συνεργάστηκαν με τους κατακτητές, τους Γερμανούς, τους Ιταλούς και τους Βούλγαρους κατακτητές, οι οποίοι σκλάβωσαν την πατρίδα και πάνω απ' όλα τον ελληνικό λαό. Πάει πολύ να μιλάνε για ελληνική σημαία αυτοί που είχαν στα περιβραχιόνιά τους τον αγκυλωτό σταυρό. Απ' αυτήν την άποψη, λοιπόν, από τους συνεργάτες των κατακτητών δεν θα περιμέναμε τίποτε άλλο παρά μία ακόμη εκφορά του μίσους απέναντι στους λαούς. Άλλωστε, ο φασισμός και ο εθνικισμός πάντοτε αποτελούσαν το καλύτερο εργαλείο των αμερικανικών και νατοϊκών ιμπεριαλιστών, για να μοιράζουν και να ξαναμοιράζουν περιοχές, για να αλλάζουν τα σύνορα, για να επιβάλουν στους λαούς τα συμφέροντά τους. Από αυτή, λοιπόν, την άποψη όπως κάνει η Συμφωνία των Πρεσπών που εξυπηρετεί τα σχέδια των αμερικανικών ιμπεριαλιστών, έτσι λοιπόν και ο φασισμός και ο εθνικισμός με τη Χρυσή Αυγή τα ίδια ακριβώς συμφέροντα εξυπηρετεί: Να αλλάξουν τα σύνορα, να ξαναμοιραστούν οι αγορές. Και απ' αυτήν την άποψη, όσα κόμματα καλλιεργούν εθνικισμό, όσα κόμματα στηρίζουν τα σχέδια των ιμπεριαλιστών δεν μπορούν να απαντήσουν στον φασισμό. Από αυτήν την άποψη, και η ελληνική Κυβέρνηση, που έφερε αυτή τη συμφωνία, τη Συμφωνία των Πρεσπών, που επί της ουσίας αποτελεί τον σημαιοφόρο των αμερικανικών ιμπεριαλιστών στη χώρα μας, δεν μπορεί να δώσει πειστική απάντηση απέναντι στη φασιστική λαίλαπα. Γι' αυτόν ακριβώς τον λόγο οι κομμουνιστές, όπως τσάκισαν τον φασισμό στον Β΄ Παγκόσμιο Πόλεμο με τον Κόκκινο Στρατό, έτσι και σήμερα θα τσακίσουμε τον φασισμό για ακόμη μια φορά. Θα τον πετάξουμε μακριά από τα σχολεία, από τις γειτονιές και τα εργοστάσια. Αυτό, απλώς και μόνο για να έχουμε μια συνείδηση του τι πρόκειται να γίνει για το επόμενο διάστημα. Όσον αφορά στο νομοσχέδιο, την κύρωση του ισολογισμού, απολογισμού του κράτους για το οικονομικό έτος 2016, όπως τονίστηκε, αποτελεί τον πρώτο προϋπολογισμό, ο οποίος εκτελέστηκε, του τρίτου μνημονίου, ενός μνημονίου - θα θυμίσω - που ψήφισαν, βεβαίως, ο ΣΥΡΙΖΑ και οι ΑΝΕΛ ως Κυβέρνηση, αλλά και τα άλλα κόμματα της Αντιπολίτευσης: η Νέα Δημοκρατία, το ΠΑΣΟΚ και το Ποτάμι. Είναι ένα τρίτο μνημόνιο που ήταν η συνέχεια και του πρώτου και του δεύτερου μνημονίου. Απλώς είχαμε μια αλλαγή της Κυβέρνησης που πήρε τη σκυτάλη των προηγούμενων πολιτικών από τη Νέα Δημοκρατία και το ΠΑΣΟΚ. Και το τρίτο μνημόνιο, όπως και τα δύο προηγούμενα, είχαν ένα διπλό, έναν διττό στόχο: Ο πρώτος, βεβαίως, ήταν η δημοσιονομική πειθαρχία, να φορτώσουν τα βάρη της καπιταλιστικής κρίσης και της δημοσιονομικής εξυγίανσης στις πλάτες των λαϊκών στρωμάτων. Πώς το έκαναν αυτό; Με την τεράστια φοροεπιδρομή, με τις μειώσεις στις συντάξεις, με τις μειώσεις στους μισθούς, με τις μειώσεις στις κοινωνικές δαπάνες, στην υγεία και στην παιδεία. Και ο δεύτερος δεν είναι τίποτα άλλο παρά να επιταχυνθεί η υλοποίηση μιας σειράς μεταρρυθμίσεων - καπιταλιστικές αναδιαρθρώσεις τις ονομάζουμε εμείς - με τις οποίες θα διαμορφωνόταν ένα ακόμη πιο ευνοϊκό περιβάλλον για τη δράση των επιχειρηματικών ομίλων και θα θωρακιζόταν η ανταγωνιστικότητα των καπιταλιστικών επιχειρήσεων, ακριβώς για να προετοιμαστεί το έδαφος για την καπιταλιστική ανάπτυξη. Έτσι, λοιπόν, θυσία στον βωμό της ανταγωνιστικότητας και της καπιταλιστικής κερδοφορίας μπήκαν τα δικαιώματα των εργαζόμενων: Δικαιώματα στην εργασία, εργατικά δικαιώματα, εργασιακές σχέσεις, κατώτερος μισθός, ασφαλιστικό σύστημα, συνδικαλιστικά δικαιώματα. Αυτόν ακριβώς τον μηχανισμό, που διαμόρφωσε μια εργασιακή ζούγκλα, τον διατηρεί και η σημερινή Κυβέρνηση και τα αποτελέσματα του τι συμβαίνει στον ιδιωτικό τομέα είναι πολύ αποκαλυπτικά. Έτσι, λοιπόν, μέσα από αυτήν την πολιτική προέρχονται και τα ματωμένα πρωτογενή πλεονάσματα. Μάλιστα, το 2016 ήταν και θηριώδη, περίπου 3,5% για πρώτη φορά, όπως πολύ σωστά είπε ο κύριος Υπουργός στην παρέμβασή του, σε σχέση με τα προηγούμενα χρόνια. Όμως, αυτά τα θηριώδη πρωτογενή πλεονάσματα προέρχονται ακριβώς από την κλιμάκωση, την επέλαση σε βάρος των λαϊκών συμφερόντων. Και μέσα από αυτά τα ματωμένα θηριώδη πρωτογενή πλεονάσματα, πρώτον, έρχονται με σκοπό να εξυπηρετήσουν το κρατικό χρέος, άρα να εξυπηρετήσουν τα συμφέροντα των δανειστών, και, δεύτερον, να ανακυκλώσουν τη φτώχεια με τα λεγόμενα κοινωνικά μερίσματα που δίνουν. Αυτό το κοινωνικό μέρισμα που δόθηκε και τώρα, με την πρόσφατη τροπολογία που ψηφίστηκε χθες, δεν κάνει τίποτα άλλο παρά να καλλιεργεί μια λογική στον κόσμο, μια λογική μειωμένων απαιτήσεων: «Μη διεκδικείς να ικανοποιείς τις ανάγκες σου. Βολέψου με αυτά τα ψίχουλα που σου δίνουν τα διάφορα επιδόματα». Απ' αυτήν την άποψη, σε αυτόν ακριβώς τον στόχο αποσκοπεί και η κριτική που κάνει η Νέα Δημοκρατία και το ΠΑΣΟΚ, στο πως θα διαχειριστούν τα φαινόμενα ακραίας φτώχειας που έχει διαμορφώσει η πολιτική των κυβερνήσεων, σημερινών και προηγούμενων, και το ίδιο το καπιταλιστικό σύστημα, ούτως ώστε να χειραγωγηθούν οι ριζοσπαστικές διαθέσεις και να εγκλωβιστεί η λαϊκή συνείδηση ανάμεσα στη Σκύλλα και στη Χάρυβδη. Άλλωστε, και στην περίοδο της καπιταλιστικής ανάπτυξης, κύριε Υπουργέ - και δεν είναι τυχαίο αυτό - , συνεχίζεται η ίδια πολιτική: Να υποβαθμίζετε τη θέση της εργατικής λαϊκής οικογένειας, παρ' ότι έχουμε ανάπτυξη και να την καλείτε να ζήσει με τα διάφορα επιδόματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Και βεβαίως, δεν πρόκειται να αλλάξει η κατάσταση. Απ' αυτήν, λοιπόν, την άποψη εμείς λέμε ότι και με τον κρατικό προϋπολογισμό του 2019 τα βάρη θα τα πληρώσει ο λαός με επιπλέον φόρους. Έτσι, λοιπόν, μέσα από αυτήν τη διαδικασία, με τα ματωμένα πρωτογενή πλεονάσματα να συνεχίζονται στο διηνεκές, με μεταμνημονιακούς νόμους να καθορίζουν και να σημαδεύουν τη ζωή της εργατικής τάξης, δεν πρόκειται να βρει ανακούφιση ο ελληνικός λαός. Άρα, η οργάνωση της πάλης με μεγαλύτερη αποφασιστικότητα, η ανατροπή των συσχετισμών μπορεί να διαμορφώσει προϋποθέσεις ανακούφισης του λαού, αλλά πάνω από όλα να διαμορφώσει όλες τις προϋποθέσεις αυτές που θα μπορεί να ικανοποιεί τις σύγχρονες και διευρυμένες ανάγκες. Από αυτήν την άποψη, εμείς θα καταψηφίσουμε και τον ισολογισμό και τον απολογισμό για το 2016. Ευχαριστώ πολύ, κύριε Πρόεδρε.
Κύριε Υπουργέ, αν θέλετε να απαντήσετε σε κάποιες από τις ερωτήσεις που υποβλήθηκαν, μπορείτε να απαντήσετε.
Δεν έχω να προσθέσω κάτι, κύριε Πρόεδρε.
Κυρίες και κύριοι συνάδελφοι, κηρύσσεται περαιωμένη η συζήτηση επί των σχεδίων νόμων του Υπουργείου Οικονομικών: «α. Κύρωση του Απολογισμού του Κράτους, οικονομικού έτους 2016 και β. Κύρωση του Ισολογισμού του Κράτους, οικονομικού έτους 2016». Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: «Κύρωση του Απολογισμού του Κράτους, οικονομικού έτους 2016»; Οι αποδεχόμενοι το σχέδιο νόμου παρακαλώ να εγερθούν. [[Εγείρονται οι αποδεχόμενοι το σχέδιο νόμου]] Προφανώς ηγέρθησαν οι περισσότεροι. Συνεπώς, το σχέδιο νόμου του Υπουργείου Οικονομικών: «Κύρωση του Απολογισμού του Κράτους, οικονομικού έτους 2016» έγινε δεκτό κατά πλειοψηφία, σε μόνη συζήτηση και έχει ως εξής:
Ερωτάται το Σώμα: Γίνεται δεκτό το σχέδιο νόμου του Υπουργείου Οικονομικών: «Κύρωση του Ισολογισμού του Κράτους, οικονομικού έτους 2016»; Οι αποδεχόμενοι το σχέδιο νόμου παρακαλώ να εγερθούν. Προφανώς ηγέρθησαν οι περισσότεροι. Συνεπώς, το σχέδιο νόμου του Υπουργείου Οικονομικών: «Κύρωση του Ισολογισμού του Κράτους, οικονομικού έτους 2016» έγινε δεκτό κατά πλειοψηφία, σε μόνη συζήτηση και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης, στην οποία περιλαμβάνεται η συζήτηση και ψήφιση του απολογισμού και του ισολογισμού του Κράτους, οικονομικού έτους 2016.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.16΄ λύεται η συνεδρίαση για αύριο, ημέρα Παρασκευή 30 Νοεμβρίου 2018 και ώρα 10.00΄, με αντικείμενο εργασιών του Σώματος: α) συζήτηση επικαίρων ερωτήσεων, β) συζήτηση της υπ' αριθμόν 5/5/10-10-2018 επίκαιρης επερώτησης των Βουλευτών της Κοινοβουλευτικής Ομάδας της Νέας Δημοκρατίας με θέμα: «Ο ΣΥΡΙΖΑ μετέτρεψε τη ΔΕΗ από αναπτυξιακό πυλώνα σε συστημικό κίνδυνο για την ελληνική οικονομία», σύμφωνα με την ημερήσια διάταξη που έχει διανεμηθεί.